text:
高登仔教路食人妻攻略
原po:http://forum1.hkgolden.com/view.aspx?type=LV&message=6464511&authorOnly=true
*標題及分題為編輯所加
佢呢就係player來既,佢話最好玩就係派帽,問佢佢話一年派3-4頂,佢最擅長係食d條仔係毒撚好仔既女,因為對家係高手其實好難派到帽.
佢話首先要知道條女個男朋友係咪正常乖仔,確定係就可以去馬.
首先識條女,令佢記得你先啦,同埋要真係純友誼個種,同時講自己有鐘意既人,咁樣條女戒心會低好多.
一開波要純友誼
咁跟住千奇唔好成日搵或者whatsapp條女,而係係fb多d po自己既生活野,當然係飲食買野呢d女仔有興趣架啦,同埋係高級少少咩日本野個d,唔係茶記食豆腐火腩都po啦大家明啦.
咁條女睇左你一兩個星期既動態,通常會覺得認識你多左,呢一兩星期間唔中同佢傾下,例如話睇完戲,影比佢睇係邊,問佢有無同男朋友友睇呀,或者去完咩展覽之類,問佢平時同男友有無去開,總之開始問佢同男友既野.
咁佢話乖仔通常都無咩同女友去咁多地方,好多時只係係屋企或者出去食下野.但你呢兩個星期就會比到條女覺得你係個funny既男仔,再問埋佢平時有無去係因為估佢少去,令你同佢男友更大對比.
佢話緊記一定要keep純友誼,一定要完全唔care條女,間唔中至以讀不回都無問題.
種下猜忌
首先呢度要旁敲側擊知道對方男友既放工時間,之後就開始慢慢多d同條女傾計,要係佢男友放工之後既時間傾,主要傾你同你鐘意既女既事.其實呢個人唔存在都唔緊要.話因為你都係女仔呀,比較知道女仔諗法,所以想問你意見個種啦;而女仔通常對呢d內容好撚有興趣.
慢慢佢條仔會開始發覺條女多左同人chat.
準備收成
好仔著緊條女,疑心大,你地傾得多條仔會開始有怨言,你之前keep既純友誼呢家就出現效果.如果條仔話你係狗公,條女分分鐘自動幫你辯護,話只係fd,佢有中意既女之類.但條仔點會信.
久而久之佢地關係會因為你變差左,會多左同你傾佢地之間既事呀問題之類,之後你就無意中引導條女諗,係咪同佢條仔唔係太適合個d.女仔好奇怪,佢地好多時諗就覺得好似真係,例如點為之鐘意對方?你只要有其他人幫你引導條女,令佢覺得好似中意你,佢就會覺得自己好似真係中意你.咁番番去呢到,你有時無意中引導下,條女其實會自己慢慢搵到d唔夾既位,諗多兩諗會覺得好似真係唔夾.
咁之後你要做既就係同條女越來越fd,相對會令到佢地關係越來越差,咁之後就好似十二碼咁,睇自己把握力啦.
關於Pickup artist
仲有有人提pu,我都睇過下,其實我相信前題都係正常外表同正常性格.如果你係仔都覺得佢毒到嘔,佢將pu既野學到識背都無用.


c: text/html

text:
第五天(續)
離開二條站就全速向目標前進,我既目標係「二條城」;原本以為二條站應該都近二條城,但二條城出入口係東邊,由西邊既二條站行去大約1.2公里,話遠又唔算遠近又唔係近,行過去約15-20分鐘;去二條城最方便就係坐地鐵到「二條城前站」落車,既然我冇坐地鐵就要努力行啦;一出火車站向正前方出發
沿途行得好舒服
路過一個公園,小橋流水,環境唔錯
轉出二條城旁邊馬路,二條城就係眼前,不過只得東面一個出入口,仲要繼續沿外圍行
二條城外面有護城河保護,就好似皇宮一樣,不過我對日本歷史冇認識,完全唔知二條城係咩地方,只係知道二條城係京都好出名
去到入口啦,二條城門票600円;去得多大陸地方之後覺得日本既門票真係好平,貴為世界文化遺產都收咁便宜價錢,唔知有冇野好睇呢?
走過護城河正式進入二條城
「元離宮二條城(俗稱二條城)原為織田信長所建,後為豐臣秀吉所繼承,因戰亂而毀.現存的二條城是1601年(日本慶長6年)徳川家康作為保衛京都御所(皇宮) 以及提供德川家族上洛時的住宿而重建,至今已有400年歷史.1866年(日本慶應2年)第15代將軍徳川慶喜在二條城就任將軍職,但是在隔年的1867年徳川慶喜在二條城的二之丸御殿發表大政奉還,結束了持續300多年的徳川幕府.」
講真...我對日本歷史冇咩興趣,又織田信長又豐臣秀吉又徳川家康真係唔知邊個打邊個,對日本歷史既認識只限當年會歷史科入面既日本史部份,而且當年見到D日本人英文名又難讀又難串,所以一早放棄唔做有關日本史問題亦都冇溫習呢部分,所以對日本歷史真係冇認識,今次來到二條城係因為二條城既名氣,仲有想睇下日本古代既宮廷建築
大門上有少少似日本武士既頭盔
裝飾好精緻,門上貼有金箔,如果係陽光照射之下就會閃閃發光
門上面仲有龍,鶴等等吉祥動物裝飾;連龍都敢用,唔怪得徳川家康咁有野心,要凌駕係天皇之上
二條城入面其中一個最重要既地方「二之丸御殿」;進入二之丸御殿要先除鞋,穿著拖鞋先可以進入;入面有好多房間,亦都有好多好靚既壁畫,但為左保護壁畫所以入面好黑,唔係好睇得清楚;去到每一個重要地方都會有語音介紹,如果識聽日文就好啦...好彩都有英文指示牌介紹,最少知道個個係咩地方
「二之丸御殿的「大廣間」有四個房間.其中一之間與二之間是正式會見將軍的地方.大廣間也是第15代將軍徳川慶喜昭集重要幹部發表大政奉還的房間.現在這裡擺設人偶,重現當時的情景.二之丸御殿裡有3千以上的壁畫,其中954畫被指定為重要文化遺產.圖畫有國寶松,老鷹,鳥等,全是由當時的幕府畫師狩野探幽為首的狩野派所畫.天花板上也有花等雕刻,富麗堂皇.行走在二之丸御殿內部時,地板會傳來一陣陣的「唧唧」聲.這個稱為「鶯聲地板」的地板用於防範刺客,在地板下方以釘子與鐵片組成特殊結構,只要有人踏上地板就會發出聲音.」
入面唔可以影相,我都好聽話冇影,雖然睇完都係唔知頭唔知路,但而家起碼對當時將軍住既地方有個概念
二之丸御殿外面
二之丸庭園
「作為池泉回游式庭園的二之丸庭園,被認為是表示了神泉蓬萊之世界的庭園,所以又被稱為八陣之庭.庭園由複雜形狀的池,大小石頭所組成,擁有獨特的風格.」
離開二之丸庭園,遊人比較少,天氣又大風又凍而且天陰陰,係呢D空曠地方更加凍
城入面有個櫻花園,而家當然冇櫻花睇,我諗開滿櫻花一定好靚好靚
四圍都有好靚既花園
尚有一點點紅色,感受到一點點秋意
遠處仲有高大既紅葉樹
點解城入面都有條護城河圍住一個小城既?
好多小鴨
有條橋bor,過橋睇下先
再進入城牆
「本丸御殿建於1847年(日本弘化4年),起先作為京都御所的桂宮御殿,於1893年(日本明治26年)移築到此.本丸御殿被指定為重要文化遺產,除了春季與秋季的公開期間以外内部不公開參觀.」
原來呢道就係二條城另一個重要既地方 -- 本丸御殿
再前行就係天守閣,但係天守閣已經係1750年被雷砍中而起火燒毀,一直都冇再重建,而家見到既天守閣只係一個遺址,真可惜......
天守閣雖然冇左,不過呢個位居高臨下,睇風景絕對一流
望見本丸御殿四周都被花草樹木包圍,環境真係好靚
加多少少紅色,感覺上又再靚D
好開心可以係陽光之下欣賞美麗風景,但遠處已經烏雲密佈,又係時候離開啦
經過本丸庭園
呢個就係本丸正門
離開本丸範圍啦
我以為二條城西門可以離開,但原來只有東門先係出入口,又要山長水遠行返過去東門走
好彩沿路都有靚景,慢慢行好舒服
就到門口啦!出口旁邊有小賣部同記念品店,即刻衝入去暖暖先
竟然有二條城限定商品
好快就行完二條城,其實行完之後都唔係太清楚二條城歷史背景或相關既野,但作為睇風景﹑建築﹑古蹟,我係二條城又睇得幾開心,所以呢道都係一個唔錯既地方;參觀完二條城就要行返去JR站
如果想認識二條城,可以上二條城網站慢慢睇
http://www.city.kyoto.jp/bunshi/nijojo/index.html
一路沿大街返去,好好彩又比我遇到間郵局,又可以買郵票
再次返到京都站,但又再次離開京都lu;京都風景真係好吸引,有靚景有靚建築,再加上一流環境,係到玩多幾日都唔會悶,只不過美景太多而時間太少,我對京都既認識只係好少好少,期望將來有一日我再可以踏足呢個美麗的京都
向奈良出發!一睇就知左邊係普通列車而右邊係快速列車,我當然去坐快速列車啦
咁大隻鹿仔係車頭就知一定唔會搭錯車
係車上見到就快日落啦,好似早左少少bor
京都去奈良之間好多都係鄉村地方,可以見到好靚既農村美景;有時候列車會係民居之間穿過,好刺激,哈哈!係車上雖然覺得好眼訓,但為左睇風景點都唔可以比自己訓著
一路望住前面,奈良離我越來越近,好快就可以見到鹿仔啦
大約4點去到奈良站
睇定坐咩車返去大阪先;坐大和路線或難波車都可以返到去,有好多班次,咁就可以放心係奈良慢慢行唔洗擔心冇車走
出到奈良站,有黃昏感覺,所以要加快腳步向前行
倒影都變到咁長,要係日落前趕到奈良公園好似有少少難度
出左火車站,一條直路行到盡頭就到奈良公園,望起來有少少遠,我行慣就冇所謂啦好快就可以行到,只係如果去到已經天黑就麻煩......
連呢道都有Salzeriya,係香港D野食賣得咁平,日本都應該唔貴掛?
話時話我午餐都好似未食bor?排朱古力真係勁食完之後完全唔覺餓,見路過間便行店就買個飯團一路行一路食啦;呢道買飯團有少少難度,除左呢個之外其他飯團都係日文字,為左唔會買錯海鮮就昆布都照要啦(雖然成日食烏冬都有昆布,其實我都唔知昆布係咩...)
又要繼續行繼續行
好似到奈良公園啦
太陽仲係天上,趕到睇日落,Yeah
砲仗咁紅丫
「高約50米的興福寺五重塔是僅次於京都東寺五重塔的日本第2高的古塔,現在作爲古都奈良的象徵受到人們的喜歡.塔建造後曾6次遭火災燒毀,被指定爲國寶的現在的五重塔是西元1426年重新建造的.」
五重塔
「東金堂也作爲15世紀建造的古建築物被指定爲國寶.堂內放置著銅制藥師如來和智慧之神文殊菩薩坐像等,祈求學有所成的參拜客絡繹不絕.」
五重塔旁邊就係東金堂
遙望興福寺
月亮已經高掛
而我繼續尋找小鹿下落
忽然有兩隻鹿仔出現係身邊,不過只係望住我都唔願郁,唔同你地玩繼續搵其他鹿仔
告示牌好得意,唔知道係咩意思唔緊要,可以看圖估答案
平時睇卡通片好興黃昏時會有烏鴉飛過,原來黃昏真係有烏鴉出現,仲突然間鴉鴉聲比佢嚇一嚇,附近又暗又人影都唔多個其實有少少恐怖
仲有好多烏鴉,香港好似好少見烏鴉bor?
過馬唔去到另一面,有好多鹿仔出現,而且仲好生猛
佢地真係唔怕人,會主動走到我身邊行來行去,不過真係好對唔住,我身上冇野可以比佢食,走過來我道都冇用...
如果有野食係手就更受鹿仔歡迎,鹿仔會不停追住你,你跑去邊佢跟去邊,哈哈
有位外國人自己一個同隻鹿又影相又自拍玩左好耐,睇黎佢真係玩得好開人bor^^(心諗:係當地人眼中我咪又係外國人又係一個人影鹿,只係冇人地咁靚仔咋...><)
公園環境唔錯
講左好耐天黑,而家真係天黑啦,又到左離開既時候
遠望興福寺,寺邊多左一道金光
金光伴隨湖面,為奈良公園之旅畫上完美句號
原路返去火車站;晚上多左燈光襯托,更加感受到日本味道
真係好日本feel,同我心目中既日本好相似
慢慢行到火車站;上車之前見有好多時間就去左車站旁超級市場睇下買下野,我發覺好多火車站都有間大型超級市場係旁邊,買野真係好方便;買左一D特產返香港慢慢食,可惜只係咩住一個小背囊放唔到多野......
坐車返大阪lu
有區間快速列車去難波,唔理佢係咩快速上左車先算;上到車好快就訓著左,直到差唔多落車先訓醒,坐火車係特別舒服特別好訓
之前冇諗過返來難波架,下午收到媽媽傳來既sms話有野想買,所以就返來難波買lu;雖然好多地方都有超級市場可以買,始終難波係我最熟悉既地方,就再返來一敞睇睇;難波四圍都有五光十色既商店街
到左晚餐時間啦但就未肚餓,都係搵地方食個晚餐先;咁岩比我見到有間松屋,我想食好耐啦即刻衝入去
松屋用自動售賣機,叫野食完全冇難度;呢個好好食既牛肉飯只係280円咋,比香港吉野家更平而且更好食,仲有碗湯送,絕對係平靚正之選
附近有好多餐廳,真係好靚好吸引
仲有好多大型百貨公司
有好多時間剩唔洗咁快去機場,再四圍行下睇下
街上有聖誕裝飾
呢道有好多大型遊戲機中心,而且有好多人玩,上午未開門都可以見到有好多人排隊等入場,都唔知有咩機咁好玩?
行返去超級市場買野走lu
香港有熱狗,日本竟然有炒麵麵包!將炒麵放係麵包之上硬係覺得好奇怪
車厘龜好可愛丫
係超級市場買完野,塞滿全個背囊;然後又去到JR難波站上車
呢卡唔入得
難波再見啦
去到天王寺站,見仲有好多時間出去行下;一出站就係好多高樓大廈,又係大百貨公司
望清楚班次,20分鐘就有一班車到機場,唔怕冇車就可以慢慢行
車站附近都係有好多地下商店街
呢道超級市場賣既野真係超平,69円就有三條串燒,而家買仲有特價
半價丫
出返去商場繼續四圍行,好多店舖已經關門啦
前面突然見到有位學生咩同我一樣款背囊,而且仲著住我以前中學一樣款既校服衫(應該好易估到我讀邊間中學!),早知上前同佢相認啦,哈哈
出左去另一邊,冇高樓大廈,不過就有好多餐廳
如果唔係去要機場我都想係道食D野,話晒今次都冇食我最愛既麥當勞,算啦唔緊要,以前都食過日本麥當勞今次就唔食lu,返到香港先食都未遲
行到差唔多時間,係時候坐車去機場啦;入返天王寺站就有車直到機場,大約45分鐘就到
見有班車去日根野,都順路bor可以上車,行近一睇部車迫到上唔到,想上都冇得上
旁邊有部去和歌山,理論上呢部應該都順路,不過唔係好敢搏;去和歌山有兩條路線,阪和線﹑和歌山線,正常呢部車行阪和線就唔會有問題,但如果行左另一邊就慘啦,都係小心駛得萬年船,唔坐呢部
最後都係上去上層坐關空快速算啦,咁就咩都唔洗煩直去機場;關空快速又係好多人要企;呢部車好得意,到達日根野站就會分開一半,頭四卡車箱去機場,而尾四卡車箱會去和歌山,如果上錯車就...下個站搭返轉頭囉
唔經唔覺又再次返到呢道,已經第三次係關西空港出現,今次真係到我要離開啦...始終有少少唔捨得,日本點解可以咁靚架!
機場有JR線和南海電車可供選擇
但人地個部南海電車特急型好多
真正入去機場啦
又去返熟悉既地方
右邊個個靚位曾經陪伴左我兩晚架
咁夜都冇野好行,上去check in lu
呢個時間只係得返我坐既呢班機,以及另一班去泰國航班仲辦理check in手續,所以機場真係好靜好少人
出面冇野行就入去候機大堂休息一下
入面仲有店鋪未關門,但我都懶得入去行
需要坐車去13號閘口,唔可以行過去
而家呢邊就得返香港一班機,入到去人影都唔多個
搵到13號閘口,可以安心坐低慢慢等啦
飛機準時到達,準時離開,而我都正式離開日本
呢班機唔滿,旁邊既兩個位都冇乘客
由上機個刻已經好眼訓,不過仲想望下風景所以唔訓住;飛機起飛後可以清楚望到下面機場同和歌山既燈光,好迷人;好快就訓著左lu,直到飛機再次掂地個一刻先訓醒,全程都好好訓
點解會變左香港航空飛機既?唔理佢啦,安全載我返香港就得啦
返到機場,用最快速度過關,成功趕到5:30頭班巴士返屋企;巴士上又係訓足全程,而且仲訓到唔知醒落車,直到訓醒時巴士已經停左係總站司機都落左車lu,好彩仲未開車返機場;訓左咁多返到屋企已經精神晒,今次日本之旅完滿結束
日本之旅好快就結束,話就話有六日,實際上就只係得四日;四日時間去唔到好多地方,只能夠選擇一啲自己最有興趣既,而事前亦無點準備,慶祝我同妹妹都玩得好開心,好滿意今次短短既旅程;今次旅程睇左好多美景,食左好多美味既日本美食,更加可以體驗到日本文化,所有野都係意料之外;經過今次旅程,令我更喜歡日本呢個地方,無論風景,人和事,日本都比我好大驚喜,我已經計劃定將來會再到日本,希望日本不同地方都可以繼續帶比我更多驚喜;經過今次,我諗以後會將目光放得更遠,以前忽略左好多美景,現在要學習細心欣賞,哈哈^^唔知下次去邊道好呢?

robotstxt: allowed

filter: keep


text:
爹地講咗一句 : 想食片皮鴨
無錯,爹地自從老了之後,成日係唔適當嘅時候做唔適當嘅事
又成日孤立自己,其實我唔知佢諗梗咩,不過佢係我爹地
佢話要食片皮鴨,點都要搵到比佢
所以係旅遊書搵到燕云樓
一出升降機,就見到有專人削鴨
但好可惜,佢唔明咩叫片皮鴨
連埋肉一齊片,算吧啦,有得食就算喇
不過好彩佢算好味,有肉汁,OK啦
事緣係 : 賴仔一出升降機之後,見到有枱食客食梗銀絲卷
賴仔要食梗係叫啦,點知女服務生話銀絲卷買完喇,沒有喇
我地都無辦法啦,自家係到講,可能最後一碟啦
菜都上齊喇,連賴仔最後點嘅酸辣麵都到咗喇
就係呢個時候,比賴仔見到有另一個服務生,攞住一碟銀絲卷喎
咁我地一齊問,服務我地呢圍枱嘅女服務生啦,呢個係好自然嘅事
佢唔係答我地入去廚房了解下,或者問我地要唔要
而係佢答我地 : 煩死人
呢句說話,我第一個聽到
我係一個一撻即著嘅人
即刻拍枱鬧人啦
之後即刻叫經理出黎
經理了解完成件事之後,就話 : 她一定不想幹
好呀,呢句說話擺到明佢唔啱
件事就咁算?未...
之後佢唔見咗人
有無人夠膽行埋黎
哈哈,我覺得我好似一個惡霸
終於,經理比咗碟銀絲卷我地
仲要黑口黑面,粒聲唔出
食飽埋單四百二十幾
擺低$500走人
妹妹要去厠所,睇唔到精彩一刻
收銀處就係厠所隔離
當佢見到我地,要找返錢比我地時
我地一齊話 : 不用找喇
佢呆咗一陣,望住媽咪同佢講 : 唔好意思
之後好快地將啲錢放係自己個衫袋到
我心諗 : 一百幾十,我跌都跌咗啦
比你啦乞兒
之後去行街街,媽咪見到黃色一舊舊嘅嘢,就話好好食架
食咗一口,吐都吐唔切
媽咪仲話係香港食過好好食架
佢個皮,係硬架
即係原本係軟嘅,比風長時間吹住變硬呢
哈哈,好似我咁肥呀
我地五個人沖完涼就去酒店對面按摩
按咗90分鐘,成個人鬆晒
不過背脊好痛
之後去食串燒,串燒係馬路邊
四圍都係地盤
而家諗返起,我地好勇
因為我地食塵呀
當時仲要得4度,好凍好凍
食飽都零晨12:30喇
要返酒店瞓喇


text:
上星期五ART BAG 內帶回了K2 第 3份親子勞作,
畫畫AGAIN~~
問小齊老師點講?
小齊話同上次一樣要整凹凹凸凸,
仲有如果驚牛仔悶呢可以加D動物陪佢
咁就 EASY啦, 照辦煮碗好似上次咁啦
星期六晚沖好晒涼就開壇啦~
一樣叫小齊自己用蠟筆同油粉彩油好D 背景先
完全由佢自由發揮, 媽媽負責影相 (呵呵呵~~)
除左學校派o既蠟筆,
仲用上PILOT CREOROLL, 係比較乾淨o既粉彩
係媽媽朋友送比小齊o既生日禮物o黎
好彩小齊幾喜歡做勞作, 叫佢畫畫佢都好快完成
各樣功課中佢做得最起勁就係勞作
下一步諗下點整凹凹凸凸?!
我話不如用d 棉花貼落隻牛度啦,
小齊話好呀, 等佢o黎喎
hehe~我覺得都貼得唔錯呀~
之後又同上次一樣搵返 KAISERCRAFT 小包o既小動物幫手撐下場
媽媽負責貼 d 海綿膠紙, 小齊就負責"meet" 同貼落畫
最後加返o的雲呀, 太陽呀...
完成交得貨luuu, 所需時間比上次快左,
而家做親子勞作駕輕就熟了
暫時我同小齊o既親子勞作作品都有比老師選中貼堂(幾好彩),
小齊對此冇乜反應, 反而媽媽幾欣慰喎
連上次執樹葉整o既葉子拼畫 (我地整左花花, 比較行貨我自己都冇影低)
原來都貼左出o黎, 多得同學仔媽媽報料先知道!
每班會選3份貼出o黎,
睇返其他同學o既拼畫真係好有創意呢!


text:
今日一樣, 男友話要專登起身食早餐, 琴日試過之後, 今日真係睬佢都傻, 講左我唔去, 叫佢要去自己起身去, 咁佢見餐廳係同一層, 又抱住唔好蝕既心態, 又真係九點起身去食早餐, 好快食完返黎再瞓! 十一點起身執野, 十二點準時checkout了, 拎住咁多行李, 我地又搭的士喇, 哈, 黎個時我帶左一個吉既大蝴蝶袋, 一早已經開左黎用, 所以我地而家係一箱一背bag一蝴蝶袋, 本身個行程係去台北車站寄存行李, 再去西門町買手信+食野, 上到的士叫司機去台北車站, 順便問佢知唔知邊度寄存行李, 之後佢就sell我喇, 哈哈, 其實我都估到, 因為佢成疊卡片放左係度話call的去機場個d, 佢話我可以放低行李係佢車, 咁之後接我地去機場, 收台幣$1000, 即係港幣$250, 咁我地懶懶地, 因為可以慳返搵寄存行李, 台北車站搭去西門町, 之後又要走返黎等等一切既金錢時間, 又有台幣剩, 所以我地就話好, 當然我都有猶豫, 因為驚佢呃我嘛, 佢應該feel到我有懷疑, 於是抄低身份証資料, 再俾埋張身份証我對下, 同埋車牌等等, 以得到我對佢既信任, 咁佢咁有誠意, 又真係睇左佢張身份証, 應該冇事, 最後直接係西門町落車!
一去到西門町就醫肚, 係條橫巷搵左間食牛肉麵, 點知....又係辣架, 明明叫個陣問左, 原來佢地話唔辣都好辣囉, 唉, 成碗俾左男友食, 之後又要買老天祿俾二哥, 成間鋪都係香港人, 好誇張! 之後又行下食下, 係其中一間食蚵仔煎, 仲有花枝羹, 好好味呀!! 終於叫做食飽, 由於搵左架的士, 我地突左好多時間, 靈機一觸, 我地可以去返琴日去唔到既中正紀念堂, 於是就搭捷運過去了! 今日假期預左多人, 黎到見到有表演先醒起今日雙十節, d人多到好恐怖, 我迫都迫唔到入去睇下有咩表演, 結果係度行左陣影下相就走了, 起碼男友叫做黎過嘛!! 搭返去台北車站, 退返張悠遊卡, 佢話唔夠一星期要俾手續費, 老屈的!! 約左個司機係天成酒店等, 我地好攰喇, 差d係度瞓著, 的士黎到就去機場了, 我地既台北婚照之旅正式結束!!
去到機場又有時間, 黎碗最後的台灣牛肉麵, 入閘後原來呢度個機場真係靚左好多, 我地都影左唔少相, 仲有行下街, 見到DR.WU都平架, 不過都係費事拎同洗錢, 落機後我地仲要接返兩籠鼠返屋企, 都係唔好拎太多野喇!!
總括黎講今次旅行好開心, 因為個婚照+露營=小蜜月, 雖然係用左好多錢, 但我feel到男友好開心, 暫時我都係諗結左婚可以唔去honeymoon住, 咁即係我下次去旅行都係好耐之後喇!!


text:
網誌日期:2008-05-01 00:13
今日去左朗豪坊買eye cream, 我諗緊買返 SKII 好,定係試吓 Shisedo新果支好,行到化妝品部,可能果吓無乜人,d sales 姐姐係咁走埋黎sell 我,我都係走左去H&M行吓先,果度成日排長龍試衫,我見到條藍色長裙好靚,可惜我carry 唔到,咪唗左條裙!
再去Seibu, 行緊去 SKII 時,有個sales截住我,問我有無聽過佢地個牌子Prosays' 其實聽過吓,之前睇報紙介紹過佢地個皇牌product, 不過唔記得係乜野,佢話佢地個皇牌product 係一款叫做 Disappear 既cream, 可以修飾細紋,撫平皮膚,用作打底,他試在自己手叫我摸吓係咪即時平滑左,又係平滑左喎!跟住佢介紹另一皇牌 Cheer up 胭脂,我諗起係報紙介紹果款product, 佢只有一種色,佢係水狀,有粒走珠,份量由自己訂,想淡色就"轆"一兩吓就得,個效果好自然,跟住佢介紹埋佢地隻高清粉底,講講吓,我忍唔住問佢,其實佢係男定女?佢個樣似tomboy,把聲似男仔,但係化晒妝,full make up 果隻??佢都好老實咁話佢係男仔叫Kevin,仲係d女同事好妒忌既男仔,咁佢女仔樣皮膚又唔差,真係好多女仔都唔及佢,最後我都買左套foundation set,都好多野送,佢仲教我畫眼線,佢話金色下眼線夠sharp,我話金色唔啱我,啱你地d後生女...唔係...係後生仔......!之後我話d眼妝好難卸,佢仲介紹我用Sofina隻缷妝油tim.


text:
旅行手信博物館
全間屋既傢私
我最喜歡既係係歐化買既飾櫃
我鐘意佢有博物館既感覺
我從未展出過既展品終於從見天日啦!!!
係我一D旅行買返黎既手信
(見到咁少手信請勿見笑)
我自從去希臘後 ,
都習慣去親旅行都買d 特色既手信比自己
但之前係舊居無地方擺 ,
所以一直入左係個膠袋放埋一邊...
就係呢個飾櫃啦
最頂層係希臘展區 ,個無頭石膏像我查書
都唔知佢係咩野神
當時只係覺得佢好有藝術氣息所以買左佢
後面果D係派剩既手信橄欖肥皂
第二層就係我之前去完東南歐旅行既手信
係斯洛文尼亞買既鐘乳石風鈴
威尼斯買既貢多拉
係克羅地亞同波斯尼亞買唔到咩既特別手信 ,
所以就買左代表古城Dubrovnik既紅頂小屋 ,同薩拉熱窩既風景擺設
第三層係馬爾代夫同埃及
當年去馬爾代夫時仲未有買手信比自己既習慣 ,呢d係派剩比人既手信 ,哈哈~
呢樽沙係去埃及時係Dahab度買架~ 好平只係$15 港紙咋!!!
我係報紙睇到係杜拜賣成百幾二百蚊呀!!!
後面既係一 set 三個既金字塔 ,送左兩個比人 ,留低最大既比自己!
最底層係擺左其他既旅行手信 ,用完既旅行簡介 ,仲有一樽係我係每一度地方用剩既錢... 張$50 Euro升左值呀!!!


text:
經過兩晚做咗濕身龜,諗住今晚唔去釣魚,點知師傅偉來電放毒,話咁凍實有鱸釣,仲去簡定蝦等我去攞,咁比佢一挑,條釣魚根即刻彈起,執起架生就出發.去魚檔攞咗D蝦就直跴主場,天氣一路都唔係咁好,又大風,仲落住毛毛雨添,落到去見冇乜流,就喺橋外面搏殺,釣咗個幾鐘,三枝竿,一咀都未食過,D雨就越落越大,唔係喇!都係縮番入埋便橋底釣吓就算.
又過咗成個鐘,師傅偉黎到,佢就開咗枝竿,跟住跳番上車,隔住玻璃窗恰實枝竿,等有魚食餌先至出去,佢話呢種釣法係叫做睡夢羅漢喎!真係比佢笑屎.
由冇流釣到行流,再由行流釣到慢流,幾知竿郁都未郁過;呢個時候卒之停雨喇,師傅偉冇哂引走先,我見又開始慢流又冇雨落,梗係磨多陣喇!嗱嗱聲搬番D野出去,擺番好個陣,過咗冇奈,釣沉底枝筏仔特然響鉸,條魚起碼走咗十呎八呎,我一手執起枝竿,都費事抽喇,即刻搏命係咁收繩,連攪咗十幾吓就開始有反應,條魚一野就想衝返轉頭,佢太天真喇,我扲實個鉸枝竿向上一頂,兩三秒條魚就冇力,趁機連頂帶攪,中途有輕微頑抗都一一比我化解,上到水面梗係細鱗喇走得咁快,跟住撈箕上水,落好生扣,準備放落水,點知釣鱸枝竿又響鉸,呢個時候乜都唔理,飛身埋去執起枝竿,條鱸以經發力開尾,局住比佢走幾呎,佢一慢就輪到我發圍喇,一手頂起佢,再不停咁收,唔同佢玩,速戰速決,一到水面就撈箕上水,跟住連埋條細鱗一齊入冰箱,因為時間都唔早喇,見好就收,有魚留番聽日釣,執埋D架生,鬆人去宵夜喇!
等成晚都冇一咀,到尾釣呢兩條魚都係廿零分鐘內.


text:
2015.09.02
又到2 號 今個月好特別 因為十二個月 等於一歲了!
一歲之後其實不再叫BB 了 而是幼童呢!!
媽媽仲整左段劉BB 的成長片段紀念 不過因為我係電腦白痴所以都係用APP 整咋
呢度有部分BLOG 友都有我FB 所以一早收到你地對劉BB 的祝福了! 多謝大家啊!
成長進度
體重: 10.18kg 成長線75%
身長: 76cm ...... 不知不覺間又高了 希望你快高長大!!
發展:
講野方面無乜大進步 仍然都係果幾個字 最近叫做學識左ABC
會成日ABC 但應該唔知係邊個英文字
教緊佢眼耳口鼻 不過問親佢 佢都唔會指自己的 會指問佢果個人
叫爸爸當然最熟練 媽媽都唔肯叫 就算叫我都一樣叫爸爸@@
企同行都未完全做到 企一陣都ok ge, 行最多兩三步就會跌
不過我同老公都唔心急了 每個BB 發展都唔同 我見劉BB 都好努力
自己成日試行 跌完又再起身行 我知道佢一定好快會識行ge!!
而家有8隻牙仔 最近開始想教佢刷牙 不過每次想刷佢就咬我
咬到我同老公都流血 究竟點先可以令佢乖乖俾我地刷牙呢??
最近好中意將玩具掉晒出圍欄以外 每次佢掉我就收拾
不過之前聽好多媽媽朋友話唔好理佢 由得佢掉掉下見我地無反應佢就唔會再掉
所以我而家扮睇唔到 希望之後會有改善啦~~
識舉手, Give me five, byebye 同埋飛吻
想要d 咩會自己指住 直到拎到手為止
好有自己脾氣 如果佢想要的佢一定要 唔想要的你點塞俾佢都唔要
有不滿就會發脾氣 試過佢用玩具掉我 我唔同佢玩
佢知道我嬲的 但又唔會哄我 自己又拎轉頭自己玩
到我氣消了話抱抱佢 佢就會立即四萬咁口撲埋黎~~
食方面 keep 得唔錯 會食通粉做早餐
除了基本野 (即南瓜,蕃茄,蘋果,肉類等) 都開始食烏冬 會飲湯 (好中意)
仲有食芝士粒 麵包 蛋糕 提子乾等 樣樣佢都會食到拍晒手
不過有時我買左提子俾佢食 我唔知道咁酸 俾佢試第一啖 佢立即推開同埋擰頭
我立即試食 原來酸到咁@@ 媽媽知錯了 下次會記得試味先
上星期日試左一次用杯飲奶 佢飲左一半就唔肯了 一定要用樽仔先肯飲埋剩返的奶
咁我唔知佢係咪唔中意隻杯啦? 下午我就裝其他飲品入去俾佢飲 佢就飲得好開心喎!
咁睇黎佢係唔習慣用杯飲佢d 奶奶呢~~ 不過唔緊要啦~~ 慢慢戒!!
最愛梗係騎膊馬啦 每次有得騎就好開心了


text:
狗仔隊
狗仔隊係指一啲跟蹤,監視知名人士(例如演藝人員,政治人物,皇室成員,運動員同商業人士等),然後偷拍,偷聽同翻查垃圾等活動嘅記者.此外,亦可解作警察專門負責跟蹤同拍攝疑犯嘅部門,例如香港警務處刑事情報科,香港入境事務處專責調查組同美國聯邦調查局等等.
起源[編輯]
狗仔隊呢種職業喺1958年第一次出現,原為意大利文「Paparazzi」係意大利姓氏Paparazzo所對應嘅單詞「蚊」嘅複數形式.1960年同1963年,意大利導演費德里柯·費里尼喺電影《甜蜜生活》(La Dolce Vita)同《8½》(Otto e Mezzo)中製造出一個名叫Paparazzo嘅角色,係一個專門拍攝名人私隱嘅記者.從此「Paparazzi」就成為嗰啲專門搜刮名人私人生活嘅形像.
形式[編輯]
狗仔隊通常會揸電單車或私家車,喺目標人物出沒地方守候,進行拍攝或偷拍,並貼身跟蹤目標人物架車.佢哋甚至會搜索目標人物住過嘅酒店房,連丟棄嘅垃圾都唔放過,務求知道目標人物不為人知嘅生活習慣同喜好.
狗仔隊對目標人物造成好大嘅困擾,除咗窮追不捨帶來嘅麻煩外,亦侵犯咗目標人物嘅私隱,令目標人物仿如24小時活喺公眾嘅監察之中.
不過狗仔隊一般認為,自己對目標人物帶來幫助多於滋擾.狗仔隊為目標人物,尤其係藝人帶來人氣,令更多人留意.狗仔隊本身亦係一門賺錢嘅行業,一幅震撼性嘅相,喺歐洲,美國等地可賣得價錢數以萬美元計.
除咗追蹤嘅攝影記者被叫做狗仔隊,政府政風單位專門捉唔正當行為嘅公務員(例如:搞婚外情,飲花酒,出入唔正當場所,收賄賂等),呢種被叫做政風狗仔.
另外徵信社通常亦有狗仔隊嘅功能.


text:
價 格 : $280
容 量 : 10ml x 12pcs
產品介紹 :
適用所有膚質,特別是乾燥缺水的肌膚,小黃瓜,酪梨精華,玻尿酸等成份可保濕肌膚並鎖住水份,防止流失,使肌膚深層保水並健康水嫩.
都係之前托 Man 半價買既, 一路以黎都未試過 Apivita Mask, 因為佢係細細包獨立包裝, 我覺得用起上黎唔太方便, 一次一包又太多, 分兩次用要連敷兩日, 同埋要存放得好好, 唔係入左細菌再敷上面就麻煩 lu... 今次半價真係試得過啦, 上網睇過 comment, 好似呢款係最補濕既, 於是買黎試下
每一小包有 10ml, 我可以分三次用, 都唔係慳住用, 係敷得少少厚果隻架, 可以用 36次, 就算原價既話都唔算貴, 質地係 gel cream 與 lotion 之間, 好稀既淺綠色 milky 狀, 未搽上面已經聞到好香既青瓜味, 俾我第一個感覺係彩豐行既青瓜洗面奶咁, 無論係質地香味顏色都好似, 敷上面聞到香味覺得好 relax, 好舒緩既感覺呀
厚敷全面 10-15mins 後過水, 敷到咁上下都會由淺綠色變左做透明, 即係皮膚已經吸收左, 個 mask 質地稀, 所以好易洗走, 過水後一 d 都唔 lup, 皮膚好 soft 好滑, 都有少少保濕滋潤既感覺, 但唔明點解測試結果係水份同油份都下跌喎, 但我係完全唔覺得乾或繃繃緊既, 可能我過水後等得太耐先做測試, 皮膚表面水份開始流失左都唔定
總結 : 呢個 mask 雖然唔算好補水, 都有少少保濕滋潤感, 敷果時都好舒服, 係用法唔太方便囉, 如果有半價我都會考膚再買既, 但首先要用晒屋企果 d 先, haha


text:
終於到手啦!!(雖然已經聽咗幾日^^)
我自己好鍾意綠色,所以佢呢隻碟我係鍾意到爆!
內附一張親筆簽名嘅相!我果張係矢神久美.雖然唔係rena,但係kumi係我SKE48嘅第二位,所以我已經覺得自己好好彩啦!不過如果有朋友有rena而鍾意kumi多d想交換我非常之樂意!!
我驗咗好耐好多次,真係似親筆呀.印落去果d唔係咁架!
俾大家睇下內頁啦~
哇~~~~~
攞住個suitcase擔住打遮!好萌嘅rena啊~!!!
呢隻碟,就咁睇已經好靚好正啦!
但係最仲要係d歌真係好好聽.
以往我好少成隻碟直聽落去唔飛歌!
但係上次SKE48果隻「手をつなぎながら」同呢隻「制服の芽」我都係一直聽,shuffle再聽,日聽夜聽~!!
雖然隻隻歌都真係好鍾意,但係特別介紹以下三隻!
1)枯葉のステーション
唔洗講太多,rena仔solo!不同佢真係唱得好好!呢首歌一定要睇一次佢個公演聽返見有feel!!因為我似秋元P都話,佢可以將一首歌演到一套戲咁,rena嘅演出力係好強架!我自己好鍾意果段仔讀白… 佢一開口話:「れなです.」我已經暈咗.(爆)
2)手紙のこと
呢首歌係講寫信.成員嘅角度係收fans信,幻想下當中埋藏咗幾多幾多心意同故事.而fans角度,就真係同歌詞咁,有一日好想寫信俾佢地,但係都唔知覺咩好,寫咗好多但係最後無寄出嘅感覺.歌詞好正.東京公演入面除咗jurina之外rena都有一段仔對白,rena講講下仲講到喊.好感動嘅一首歌.一定要留意歌詞.
3)水のないプール
呢首歌好自然令人覺得好懷念.唔同嘅人當然有唔同嘅野會懷念,而呢首歌會幫你搵到果種感覺.melody令人好舒服.
哎呀~ 其實鍾意有feel真係唔只三隻!!>_<
好多感想想講!唔得,唔講真係太浪費!簡直係對唔住rena,對唔住SKE48呀!
聽日或者後日補一篇全曲感想!


text:
原來係佢個妹既同學
2013年7月6日 星期六
Trip to NewZealand: Day 0 & 1
周寶先飛黎brisbane我地相遇先再一齊飛
有9個鐘既轉機 帶左佢去lone pine
原本以為無得出機場 一朝早收到佢電話 好興奮
佢自己開左張20蚊vodafone卡經roma street再去toowong搵我
犀利!
約左佢係too wong coles等 一見面真係要比個hug
之後係toowong搵左勁耐 14A站
最後問左幾個巴士司機發現原來係對面!
因為之前已經去過 對樹熊同袋鼠們已經冷靜左 動物相就唔post喇
短短2個幾鐘飛機都有笑料
隔離坐左個德國人 揀左套講克林頓既戲催眠
我一路好急尿都唔敢嘈醒佢
到食野 周寶張枱又壞 耳機又壞
一到步第一時間搵皇上
因為電話得返3﹪ 同佢講話返到hotel再搵佢
中途仲想試下用個external charger 點知無反應
都唔知係咪就係咁整壞左!
諗住拿拿臨返到hotel差電!點知返到去已經無反應!
到想用電腦上網又發現要成$10/2hrs 真係貴呀
第2日就晨咁早坐4hrs車去Rotorua
中途都係訓
放低晒行李係Spa Lodge
老板係日本人
成間hostel都有手畫圖案 好靚
住既7號房
麻雀雖小 係唔知點解個廁所無門哈哈
次次沖涼都好sexy咁搵毛巾包住先再出去著衫
第一個景點係Agrodome睇羊show
坐巴士途中仲遇到2位香港人
先係我地上巴士買飛搞左好耐
$2.5 唔知點解仲有錢找
一坐低 男既拍我 問: 請問你們是華人嗎?
我答:我來自香港
估唔到咁遠都搵到同鄉人
男既黎NZ 3個月working holiday
女既叫Karen就係3個月普通visa住係auckland city既呀姨屋企
同我地同年 讀緊poly u food safety
最搞笑係add fb時發現common frd係黃安蕊
原來係佢個妹既同學
世界真細小
佢係咁食我件衫條繩 勁可愛
剃毛show好值得睇 個主持好友善!
原來剃左毛再生返出黎先會再厚再靚D
有D野原來係要先失去到再有先可貴!
NZ每一度都好靚 再加上我係好鍾意冬日
無高樓大廈 一望就係草地同山
我見山 天空同羊仲多過人同車(city除外)
之後返返hostel等專車pickup我地去Mitai maori village
車上面有幾個典型美國自大女人
再上多四個黎自澳洲既家庭 爸媽同2個仔
媽媽好好人 係咁分享佢地個日做左既野
仲介紹我地去polynesian spa
(因為Karen之前已經講過 2個人都強烈介紹下 我地最後都去左 後面再講)
個show講毛利人既生活
有毛利自助餐食 (羊雞potatoes...)
食完仲帶左我地去森林睇glowing worms 凍到震不過好好玩
周寶cool住我個陣 我都問 到底係我震定佢震 哈哈
走個陣唔知點解得返我地兩個包車
同導遊先生(上)同司機叔叔(下)影相
雖然兩張都blur 不過唔好意思要retake
導遊叫話我地睇落好細個 之後我地諗住客氣話佢地都唔老
之後guide問我地覺得佢幾大
我話thirty something 點知原來佢先27
哈哈尷尬又好笑!不過佢地真係好好好人
之後夜晚去左polynesian spa
行餐死 但係實在太舒服喇!
$17/半個鐘 private pool得我地兩個
可以望到天空睇星星 傾傾心事
唯一係個花灑係凍水 沖唔到涼
浸完後整個人係暖粒粒 1d都唔再凍 真係好舒服
但返hostel係咁蕩失路 搞左成半個鐘先搵到至上
係第一日覺得過左好耐咁 可能因為係咁走黎走去 都咪話唔攰!
訂閱: 張貼留言 (Atom)


text:
500 YEN 畫人像, 本來都想畫一張, 不過仲有大把行程, 拎返去又怕整爛, 都係算喇.
小朋友搖搖椅0的造型都好CUTE
呢類街頭賣藝表演既都有領取牌照
呢位大叔好堅, 扮雕塑像, 真係可以唔郁又傳神
租天鵝船同艇仔既地方
天氣熱熱地, 食個芒果軟雪糕先, 酸咪咪唔錯
我鐘意飲爽健美茶~
公園湖有好多好大條錦鯉, 如果係強國會唔會已經比人捉晒呢??
天氣好好, 一0的都諗唔到往後幾日都下雨
呢位藝術表演者有0的草間彌生FEEL
漫步完公園, 出黎又見到WACHIFIELD店, 只係買左個朱古力茶包送比朋友
一直都覺得日本店舖DECORATION 都好吸引, 冇香港咁呆板
呢對草泥馬上年係下北澤見到, 今年搬左黎吉祥寺??
好可愛既木椅
行左咁耐先記得未食野, 入左FRESHNESS BURGER, 食個CLASSIC CHEESE BURGER
LEMON LIME, 點解都好味過HK 既?
之後返新宿酒店CHECK IN 先, 一入房, 影下戰利品, PARCO 買既TSUMORI 手錶, 我有隻鋼帶, 但而家肥晒帶唔到, 唯有買過一隻, 呢隻係膠, 所以平0的, 仲有沙灘拖送
兩個阿美布袋, 左面既上年已買, 不過污漕左換個新, 右面得DISPLAY都照要, 依舊係525YEN 一個.
灰色係連身裙, 只係2千幾YEN, 右下係送比朋友既朱古力茶包
我仲抽中PARCO 500YEN 禮卷, 不過7月31日到期, 送左比朋友LU!
晚上, 唔知食乜, 去左高島屋食SOBA + 魚生飯, 自從金太郎執左, 好似冇左個飯堂咁.
味道都唔錯, 不過SOBA有0的淋
食完行下藥房, 買左3盒休足時間. 左面既第一次用, 都幾舒服! 兩盒藥貼係幫朋友買.仲有3包M 巾, 日本M巾好好用, 而家好後悔冇買多0的
仲有止汗水晶及防腳汗藥膏, JUJU 洗面膏, 5青汁, 出名止M 痛既EVE 藥丸同埋又係幫人買既傷風感冒膠囊
消夜係高島屋下面既蛋糕店, 包裝得非常好
第一個係CREAM PUFF, 好味!
LEMON CHEESE CAKE, 好CREAMY 呀~
** 其實我冇PLAN 行程, 瞓醒想去邊就邊, 所以冇咩慳車錢PLAN呀, 或者會好順路咁, 隨意啦**


text:
( 17-jul-2012 tue )
依家多數 7 點 55 分先起身 瞓多平時半個鐘都幾好 ~
早餐食炸菜肉絲熟蛋通粉 好在叫小通粉 唔係又食唔哂架喇 ~
番到菇場做陣嘢就要 pack 箱 pack 到 11 點半就搞掂咗 1 part 聽日再 pack 過 ~
今日又食 lunch box 尋晚無食到雞翼 所以覺得唔似食隔夜嘢呢 ~
放工即走 番到屋企即預備晚餐 最唔鍾意浸菜 因為起碼要半個鐘 我覺得好耐咁呀 ~
今晚自己食先 所以煮完就拖地 再沖埋涼先食 咁樣舒服好多呢 ~
是日晚餐 - 蕃茄蜆肉腸仔意粉 + Sambal 炒莧菜
蕃茄蜆肉腸仔意粉 - 星期日喺街市見到車厘茄 $8 磅咋 所以買咗 $10 又順便清埋半包蜆肉 依家好想快 d 清哂雪柜所有嘢呀 ~
Sambal 炒莧菜 - $9 / 2 份 一份仲鬼咁大份 所以分兩日食 但無理由又食鹹蛋莧菜嘛 所以試下用 Sambal 黎炒 估唔到又夾喎 我覺得好似食緊蕃薯苗 唔通今次 d 莧菜好爽脆 定係唔熟呢 oh ~
家姐今晚拎嘢去我屋企 我問佢食唔食馬來西亞買番黎嘅零食 佢話咩都食 唔知以為佢無食飯 但其實佢食完飯先落黎 所以叫佢自己開柜搵黎食 食完花生又食 Twister 再食朱古力威化餅 仲飲埋汽水 搞到我又一齊食一齊飲 飽到呢 佢走之後 我要即刻熨衫當做運動呀 ~
里奧大人差唔多 10 點幾先番到黎 所以佢食完 我都幫佢洗碗 唔駛佢咁辛苦 之後佢又做一陣公司嘢 我就入房瞓先 之後佢再睇陣電視就瞓 lu ~


text:
京都沙拉骨 - 其實我幾驚食沙拉骨 因為 d 沙律醬好漏 但呢個又好好味喎 可能有京都汁關係呢
椒鹽鮮魷 - 媽咪想食好耐啦 不過得我同佢兩個人就唔想食囉 因為份量都幾多 兩個人食會覺得好熱氣同超高膽固醇咁呢
芥蘭炒臘味 - 估唔到咁大碟囉 同埋都唔小臘味 正呀
沙爹金菇肥牛煲 - 呢個唔掂啦 無厘味道 同埋 d 肥牛超鞋囉
( 20-oct-2011 thu )
今朝 7 點 45 分就醒咗 再懶床到 8 點就起身喇 食埋早餐就開機洗衫 再熨衫 之後就出發去表妹度剪髮喇 ~
約咗 11 點幾去到 好在無人 唔係我又要等架喇 差唔多 12 點半先剪完 ~
其實一早約咗 Mimi ( Yamoni ) 12 點 10 分樓下等 點知我望下個電話 原來已經 12 點15 分喇 嚇得我吖 即刻打比 Mimi 叫佢上黎坐 真係唔好意思啦 特登黎接我 我又遲到 仲要第一次見面 唉 自怪自己預時間唔好囉 ~
噢 第一次見 Yanomi 咋 我叫佢做 Mimi 叫慣叫熟嘛 見到佢真人嘅感覺好得意呀 明明無見過 但見到又好有親切感 可能成日傾計啦 ~
佢帶我去食意粉屋 我對荃灣真係好唔熟 只係識得去我表妹度架咋 所以今次由佢帶路 佢好有滿足感架 仲陰陰咀笑問番我識唔識行番去表妹度添 我真係唔識囉 一路行一路傾 望佢仲多過望馬路 點記得喎 ~
原來 Mimi 好細心架 知道呢間意粉屋好凍 所以帶埋披肩比我呀 好感動呢 ~
一坐低叫埋嘢食就開始傾啦 真係好多嘢傾 個口未停過咁呀 無啦啦又講鬼怪嘢 搞到個人超勁寒 不過我都好鍾意同 Mimi 傾計 因為佢成日幫我分析嘢 所以我有時講小小佢已經明我講咩 好了解我呢 雖然佢成日話我依樣果樣 係咪都鬧 其實佢個人真係好細心呢 好留心人講 d 咩 唔會話求其聽完 敷衍答妳就算 佢真係記得妳所講嘅嘢架 呢一點里奧大人真係要好好向佢學習呀 ~
龍蝦湯 - Mimi 黎親意粉屋飲餐湯都多數轉龍蝦湯 佢覺得好飲 所以叫我轉埋 味道唔錯架 我用苦黎形容 佢話應該係甘呢 比我形容到錯哂添 ~
蒜蓉包 - 林嘅 定係我地掛住影相遲咗食呢 如果熱辣辣肯定好好味呀
龍蝦汁海鮮天使麵 - Mimi 叫架 食嘅時候又唔太熱喎 咁係咪真係我地影得太耐呢 不過味道都唔錯 我都幾鍾意食 同埋天使麵好難整 都係出街食好 d
青香草醬蜆肉長通粉 - 我叫架 我想試下香草醬嘛 Mimi 問我食唔食呢 d 香草醬 我話乜都試下囉 都唔係難入口丫
凍檸檬茶 / 熱檸檬茶
食呀食 傾呀傾 傾到 3 點幾就走人喇 佢帶我行下附近商場 要盡地主之誼喎 之後帶我去買印尼麵同零食呀 好開心呀 因為佢又記得我講過嘅嘢呀 同埋我覺得好似同佢去緊旅行買手信咁呀 ~


text:
會員食滿 $200 就送三文魚頭湯 我覺得元氣壽司比妳 d 優惠真係計到盡 真係睇小一個 terms 都唔得囉
( 17-FEB-2015 TUE )
今朝好似無咁潮濕 不過就一定要開抽濕機啦 唔係 d 衫唔乾 我要去旅行之前洗哂 d 衫呀 ~
一開電話收到 8 卦 whatsapp 話一齊食早餐 原來佢要去買嘢 所以去另一間食近 d 食完一齊行去買嘢 不過間舖頭都未開囉 ~
咬入口 完全 feel 唔到有吞拿魚囉
菇場唔忙 真係唔好忙啦 無 mood 呀 ~
Lunch 出去食 因為 8 卦話提早請我食生日飯 好開心佢記得我生日 哈哈 ~
我嘅白汁蘑菇斑腩飯 太多白汁 不過其實我都無咩食到 d 白汁 因為好漏呢
8 卦嘅鹹蛋肉餅飯
大粒又唔喺度 飯氣攻心添 勁想瞓 ~
西瓜 3 點幾番到菇場 仲諗住佢唔番添 ~
嘩 4 點無啦啦有嘢做 仲要 urgent 真係要開行 turbo 喇 因為我聽到西瓜講話聽日放 12 點呀 如果係就好喇 哈哈 ~
仲有小小就留番聽朝先做 因為果小小都要 45 分鐘呢 我想準時放工呀 ~
行陣商場先番屋企 今晚我都收爐喇 同里奧大人去元氣食壽司 難得佢 7 點放工嘛 ~
食完就番屋企喇 執埋行李 沖埋涼 抖陣都 11 點幾 又要瞓喇 ~


text:
呢日仍然係聖誕假期 雖然都係天陰陰 但里奧大人話唔想浪費個假期 所以食早餐嘅時候就一齊諗下去邊 最後決定去長洲喇 由於係即興 所以樣樣都係以隨緣心態呢 咁樣都好舒服呀 有時無 planning 反而會有驚喜呢~
又係好好彩屋企附近有車到中環碼頭 一落車就可以上船去長洲喇 坐船真係好舒服呢 ~
去到差唔多 2 點幾 有 d 餓呀 所以一出碼頭就轉左邊去食海鮮餐 4 餸餐只不過係 $168 咋 再加多個楊洲炒飯 埋單 $206 抵呀 因為飽到反肚呀 我地初初諗 d 餸唔會好多 里奧大人又話食餸一定要有飯喎 所以叫多個楊洲炒飯 ( 心諗又係估份量唔多 ) 點知一上枱嚇到目瞪口呆啦 咁大碟嘅 之後就同里奧大人講 老規矩 邊個叫邊個食啊 好在我幫下口咋 同埋 d 炒飯唔油 最後食剩一碗左右 算係咁啦 ~
( 豉椒炒聖子 )
( 椒鹽瀨尿蝦 )
( 蒜蓉蒸扇貝 )
( 豉汁蒸黃立倉 )
( 楊洲炒飯 )
經過海灘 超舒服呀 如果日日可以食飽散步吹海風就好喇 離遠見到有人釣魚 但當時都幾大浪 我覺得好危險囉 ~
( 我覺得呢舊石好似龜 又好似鱷魚咁啊 )
呢個亞伯真係釣到條魚喎 ( 白色果條就係喇 )
之後行到唔知邊度 見到有間廢屋 有好多人食豆腐花 好似幾好咁 所以叫咗碗凍豆腐花 同大菜糕 已經唔敢期望啦 點知仲極度失望 唉 我覺得同大埔嘅亞婆豆腐花無得比呀 不過人地話九龍城有間又係好好味 真係得閒要食下先 睇下係咪鳝犒 因為又係亞蘇介紹嘛 ~
長洲 d 消防車 警車都好 mini 因為條街好窄啊 正常嘅 size 係無可能入到去呢 ~
去到藍球場附近 見到有間屋好特別 好古色古香咁 所以走近 d 影相 點知影到好入神嘅時候 有個男人話 : " 妳喺度做咩呀 " 嘩 嚇到我即刻望後面 里奧大人行到好開都聽到 佢都以為我比人話啊 哎 yo 原來佢係問緊佢朋友做 d 咩 唔駛咁大聲嘛 真係丫 ~
行完哂左邊就行海灘果邊 經過好出名 好猛 "計" 嘅東堤小築 真係有 d 心寒呢 ~
度度小食都有人排隊 所以同里奧大人分頭行事 上網睇資料見到好多人讚紅豆餅好好味 所以里奧大人話兩個黎試 又真係好味喎 個餡唔太甜 個皮又煙煙韌韌咁 有驚喜呢 而我就買咗條冰果葫蘆 超凍呀 食冰咁 無厘味道 由於係我要買嘅關係 所以里奧大人迫我要食哂啊 ~
6 點幾行到碼頭 因為 d 船係半個鐘頭一班 啱啱走咗一班 所以又周圍行 引唔住要買棉花糖同 不過呢個薯捧超唔好味 唔脆嘅 點解咁架 台灣整得好好味架 ~
呢日好開心呀 同埋實在口不停 所以都無出去食晚餐 番屋企食生果算喇 ~


text:
2013年10月28日 星期一
冬菇蒸雞翼 + 臘潤腸 + 腐乳唐生菜 ( 28-OCT-2013 )
( 28-OCT-2013 MON )
呢兩晚無開冷氣 因為覺得唔係熱 但我可能仲未適應到唔開冷氣瞓 所以瞓得唔係咁好 咁里奧大人半夜都會摸下我 睇下我熱唔熱 尋晚佢摸完我一下 又見我無冚被 所以就開番冷氣 咁朝早起身問佢係咪驚我熱 車 佢話其實係佢熱呀 抵啦 無啦啦換張厚嘅冷氣被 依家天氣係涼 唔係凍 我覺得唔需要咁快轉被住囉 ~
早餐食芝腿治烘底 唔知幾時會食厭呢 哈 ~
嘩 超勁眼瞓呀 大粒又全部唔喺度 真係無原動力做嘢 ~
Lunch time 又未餓 但又眼瞓唔想出街 所以就叮貴刁食喇 辣辣地好好味架 ~
之後打比里奧大人 佢無啦啦話冷氣費唔慳得 原來佢都超級眼瞓呀 嘩哈哈 抵啦 終於知道熱係幾辛苦呀呢 等佢成日話全世界得我一個最怕熱丫嗱 ~
放工去街市買菜 再去超市買嘢 番到屋企都已經 6 點半 lu ~
醃埋雞翼再浸埋菜 就飲埋碗隔隔夜湯 食埋湯渣 咁今晚就咁食 d 餸算架喇 ~
食完個人又好似精神 d 咁噃 所以又開始煮飯 lu ~
今晚我自己食先 里奧大人 8 點 15 分打黎話放工 叫我食飯先 嘩 我都食完啦 抖陣再拖埋地 超勁攰呀 ~
是日懶餐 - 冬菇蒸雞翼 + 臘潤腸 + 腐乳唐生菜
冬菇蒸雞翼 - 呢個餸勁喇 我同里奧大人都覺得完全無味 嘩哈哈 佢仲以為我喺街買雞翼 我話我煮架 其實我用咗好小豉油同五香分醃咗 15 分鐘架咋 因為我驚好鹹 點知原來都唔入味嘅 ~
臘潤腸 - 喺金飯碗買架 我 frd 話三花腸係三肥七瘦 唔知係咪因為新鮮 所以唔係硬柴柴 鴨潤腸又係好味 好多油分 唔會好乾 送飯一流 ~
腐乳唐生菜 - $5/份咋 所以買啦 點腐乳好好食架 不過帶 lunch box 就煩 d 因為會出水 但我唔慣 lunch box 無菜 所以點都會帶 d 呢 最多放喺底 ~
搞掂哂所有嘢就沖涼 抖陣就食生果 之後真係休息喇 今晚 11 點 15 分瞓喇 真係頂唔順呢 哈 ~
之前喺裕華買嘅黑芝麻糕 我食咗之後真係好瞓 d 咁架 不過黑芝麻本身都好有益嘅 食多 d 都無妨呢
4 則留言:
encore兩笠..encore早呀! 準備食lunch啦回覆刪除
出去食米線啦不如..哈哈! 等你呀吓
有款雞翼真係唔入味架~好早買過一次..以後都唔買
佢d皮肥厚d~如果整依個餸~我通常加埋榨菜..好味呀
wow!! 我依家又係有飲芝麻糊~係jusco買果隻有山藥水(紫色袋)
依家冬天..夜晚想食糖水都當黎食囉~下午飲又飽肚^^回覆
encore double two 笠 ~刪除
唔好講笑 如果我去荃灣 我一定會去食酸辣米線架 好掛住佢呀 ~
嘩哈哈 多謝笠呀 仲以為自己醃得唔夠耐添 原來有款雞翼係唔入味嘅 ~
不過講真 我好幾時醃 d 雞翼都無咩味 但醃咗幾個鐘架噃 所以我都好怕整雞翼 但有時懶起上黎咪雞翼囉 方便嘛 ~
woo 我下次又加榨菜 肥滔果隻 哈哈 ~
我知妳覺邊隻呀 不過我無買黎飲 妳知啦 我 lunch 食得都飽 無可能又下午茶家嘛 肥死咩 ~
孖潤腸二之~ 午安喇喂 今日好精神嗎? 我噚晚都瞓下醒下呀..糖妹囉 夜晚走上嚟行嚟行去 可能開始涼佢想入嚟瞓一陣呀~回覆刪除
呢兩日無啦啦涼佐好多呀 正呀~ 今朝起身覺得寒添呀 應該唔駛再冷氣喇 不過我已經冇開好耐喇 之前都會覺得少少熱架..但瞓瞓下又ok習慣佐 我覺得好多男人都怕熱架喎 但小俊就相反囉..佢對手成日都凍架..好似女人咁 wakaka
醃佐雞翼都冇味...係咪冬菇都要醃埋呀 我未蒸過雞翼所以唔知呢~ 我仲未買蠟潤腸呀..都好想食呀 花三腸係乜嚟架..未聽過 金飯碗係九龍先有架? 我淨係買過榮華咋回覆
孖筋木之妳好啦 ~刪除
瞓下醒下真係好慘 糖妹都會同妳瞓架 ?! 如果妳攬住佢瞓 妳肯定好暖 哈哈 ~
下 點解我覺得之前兩日熱咗咁嘅 不過起身果下又真係有 d 寒意 唔知係咪因為仲開緊冷氣呢 ~
老奧咪怕凍囉 夏天喺屋企成日話凍凍凍 大佬 我煮住飯出黎 佢將冷氣教到 low cool 妳話係咪顛丫 low cool 不如唔好開 因為 high cool 都唔係凍 ~
冬菇都可以用豉油麻油醃 蒸雞翼其實好味 因為好滑 ~
花三腸係七瘦三肥呀 金飯碗喺北角渣華街街市都有 ~
我依家唔食榮華啦 覺得佢好乾呀 ~


text:
聽朋友講李家炸雞好好食
但一直約唔到一齊去試
話說附近應該冇咩出名食韓式炸雞既食店,呢間真係獨市咁劑
成日見要排好耐隊又要限時食咁
聽人講食冇用既,今次真係一試便知龍與鳳:^)
約左一個好耐冇見既朋友,結果兩人放縱到XDDDDD
甜辣炸雞
炸雞真係好香脆,雖然連雞皮炸,但唔會感覺油膩
連我呢個唔食雞皮既人都忍唔住連皮食
雞肉好香,冇雪味,熟透哂好放心食
醬汁十分濃稠,食落甜甜辣辣好似炒年糕既醬
雞件沾上醬汁後,份外可口,真係食極都唔厭咁
醃蘿蔔
佢呢度既醃蘿蔔係偏酸
清新開胃,仲夠哂爽脆
蔬菜絲
都係好清爽好新鮮,可以解膩:^)
芝士海鮮年糕鍋
份量幾大架,上面既芝士厚厚一層,真係牽哂絲咁
芝士味香濃不膩,加上焗過既焦香味,正哂
海鮮佔量多,對比番貴價,算係值番D
烏冬彈牙不黏爛,年糕煙韌有嚼勁,配上辣醬當堂冇咁劑
不過我都係覺得多人食先好嗌,我地失哂算兩個人叫三個菜式,食完真係會好飽
魚糕湯
魚糕份量好多,唔係一大兜湯得幾片果種
湯既味道未見過濃,辣辣地好重椒味
食落唔會好油膩,又有魚糕既甜味同咬口,可以一試
當晚兩個人就咁解決左三個菜,真心超飽
李家既食物係貴價但份量夠大,同埋味道都不錯,性價比都可以接受
建議組隊去食李家XDDDD


text:
假日閒來出外食個……Late Lunch……Tea?
隨便啦,總之就係食下野xd
係灣仔一帶兜兜轉轉
最終搵左呢間菲律賓菜餐館落腳:^0
環境
係Bar既感覺,周圍燈光都係昏暗既
但佢地有卡位,而且坐得都舒服,空間足夠
牛肉生菜包
話就話係菲律賓菜餐廳,其實只係主打菲律賓菜
都有其他地方既菜式選擇架:^)
我地揀左呢個牛肉生菜包做開頭
牛肉餡料幾足,肉絲脂肪不多,沒有多餘膩感
加上有洋蔥,青蔥及九層塔,香氣清新吸引,同牛肉都幾配
不過調味真心好奇怪,係好似食通心粉既味粉,加左肉碎果隻
蓋過左牛肉既肉味,搞到好似淨食味精味粉
生菜算爽脆,但睇色水有少許黃,俾人感覺唔多新鮮
份量係夠既,我諗至少包到五六件,但講真……唔推薦
泰式炸豬手
上到枱黎,真係堆到成座山仔咁:^00000
本身以為係配料太多,點知翻開先發現入面係好多豬手肉!!!!!
講下佢豬手先,炸得十分香脆,仲要係唔會覺得好油膩
脆皮附有膠質,有部分係帶脆香口既,仲有少少係膠狀帶黏性
豬手肉就熟透既,而肉質係實身至有少許硬
佢出菜果陣已經係起哂肉,只係擺番個形,連骨,靚仔d咁
配料有洋蔥,蕃茄……感覺清新可口,甚至有點爽脆帶水分
醬汁係稀身唔會膩口,酸酸辣辣既味道開胃又解膩
醬汁既份量亦控制得宜,唔會浸軟哂脆皮:^)
菲律賓海鮮燴飯
呢個可以預兩個人分黎食
海鮮料係足既,有青口,魷魚,蝦……,又冇雪藏味同腥味,好易入口
飯粒係微黏,同埋係碎碎地,好似濕炒飯
話明菲律賓燴飯,我地都冇預期用既米係意大利米
但佢用既係一般香米,吸水力不夠高,吸到少少汁就開始發脹濕爛:^(
飯底係用左蕃茄汁去調味,但味道係好淡好淡既酸甜
基本上整個飯既做法真心不討好了,我都唔會推薦呢樣
若論及海鮮料我係俾佢合格至滿意既,味道方面就適合唔想食濃味既朋友xd


text:
時間大兜亂, 原來人日晚餐仍未post.
人日當日中午才從酒店check out, 返到屋企就要回到現實, 即時忙着進行每星期六的routine - 輪流帶囝囝們去上音樂堂和學琴.
未返到屋企, 哥哥已經打電話俾我哋投訴, 話點解我哋可以去酒店瞓一晚佢冇得去, 好唔公平喎. 反而細佬好似完全冇發覺我倆成晚冇飯, 只嚷着要出街.
Daddy 抵唔住哥哥的詐型, 答應嗰晚出街食.
雖說在酒店做spa和住了一晚, 但我其實當日係好攰, 因為食德國豬手食得太飽而引發胃病, 於是成晚都瞓唔好. 太攰, 所以只近近哋去Clementi Mall. 本來想去三盅兩件, 但六點去到已經排長龍, 然後我哋才醒起當是人日, 好多一家出嚟食節慶祝. 三盅兩件的排隊制度好混亂, 我又唔想等, 索性去翡翠小廚, 可能價錢比三盅兩件貴, 所以唔駛排隊.
參巴炒番薯葉, 辣辣哋好好味!
和囝囝哋出街食飯不能少的燒味拼盆, 油雞拼叉燒.
鑊仔上的梅菜扣肉, 下面個爐仲一路開住火, 熱辣辣的. 扣肉炆得好腍好入味, 不過仍然係梅菜最好味. 食剩少少我哋都打包拎走, 第二餐翻熱囝囝哋都仍食得津津有味.
大家都食到好飽, 但Daddy仍然想食甜品. 我提議到hawker centre食刨冰, 但一去到想坐低, 兩個囝囝就同時話佢哋食飽飯喇, 唔駛再食, 佢哋以為我哋去嗰度食正餐. 佢哋唔肯坐低, 唯有幫襯對面的涼茶舖.
這間涼茶舖專賣龜苓膏, 大盅七蚊, 細盅五蚊. 除了龜苓膏, 就只賣廿四味和五花茶.
我們叫了兩盅細的龜苓膏, 茶壺裏的是糖水.
細佬嫌苦唔肯食, 反而哥哥一個人食了大半盅.


text:
大家要注意啦!
2013年9月20日 星期五
屯門區巴士服務改動
12 則留言:
may姨真細心~回覆刪除回覆
呢D服務改動, 對大家好大影響既. 雖然我唔駛搭呢幾條線, 但咁啱見到有呢D單張咯喎,梗係話俾大家知啦.刪除
我個區改道, 等73等左超過半個鐘. :(回覆刪除回覆
路線重組, 冇計.刪除
May姨,妳真係好利害,咁快已經安頓好!回覆刪除回覆
未架,因為我根本未識整.依家貼出黎既係假架,我去舊埸copy and paste 咋,到舊blog 正式結業,之前抄過黎既相就會開天窗.所以都要正式搬先得.刪除
我這區 73 , 73X 都無晒回覆刪除
去唔到大埔.回覆
嚴格黎講, 我係一個路痴, 識得搭幾條線, 已經係我既極限黎. 或者簡化晒d線路, 對我更容易都未定. 但係下下都要去轉車站既話, 我連邊條隊都唔識排呀.刪除
我而家要轉兩次車才可以去大埔 ( 因為爸爸在大埔)回覆刪除
所以我要乘紅色小巴但這種小巴常常要等滿客才開
而始重周不時車速快到我有點驚,^-^回覆
你想由邊度去呀? 或者有更好既路線選擇喎. 屯門去上水既亡命小巴我就搭過.刪除
昵幾條線我都未搭過^^"回覆刪除回覆
因為你都唔駛出去外面咁遠返工.刪除


text:
今日去行程另一個重要景點Hobbiton
, 哈比人故鄉!Hobbiton位於距離羅托魯亞1小時車程既Matamata.再繼續行下去就係奧克蘭.今日落雨落得好犀利, 我地行程唔太緊密, 所以就去左Matamata鎮行個圈食午餐, 等到d雨停左d先至再去Hobbiton
Matamata旅遊中心都係模仿哈比人既屋
又有彩虹啦!
去到Hobbiton買左飛之後就要坐佢
地既旅遊巴入去Hobbiton.因為個個係私人財產.
原本係第一集魔戒的時候係臨時建築, 地主係要求劇組係完成電影之後將地方回復原貌.但係係未拆的時候, 好多人睇完魔戒已經要求參觀Hobbiton, 所以到左The Hobbit又想係返呢到取景的時候, 地主就要求劇組建成永久建築物, 就開發成一個旅遊點.
同電影入面中土世界哈比人故鄉Hobbiton一模一樣
主角Frodo間屋上面棵樹係假既, 係一塊一塊貼上去再油顏色
門的高度唔一樣, 咁樣先至可以營造哈比人特別矮, 其他主角高既效果
其實係Hobbiton附近嘅地都係咁樣高高低低既山丘, 同魔戒中土世界都好似.
道具蔬果值物全部都保留係到
道具衫, 農具, 植物
個團比較趕 (兩小時), 唔可以慢慢影相.去到尾既時候, 我地就會去哈比人係電影入面舉行派對既餐廳飲番杯野.
餐廳
餐廳入面亦都好靚, 傢俬直都保留係好似電影入面一樣.
之後我地就揸車去奧克蘭, 約1個鐘車程.成個紐西蘭d路大部分都係對頭車, 淨係得奧克蘭同威靈頓唔係對頭車.
去到奧克蘭感覺係終於又有咁多人啦.
我的Facebook專頁: https://www.facebook.com/SeaLandSkyWorldTravel


text:
Sonia Akila Wong 咁咪好囉,好過有啲執到金都唔識笑吖~
Jenny Cheung 係連影幾張都笑到見牙唔見眼咁!
Shirley Chan 我個仔又係超鍾意食日本野, 係都要一啖過食壽司, 食到成咀都係^^
Kit Yee jenny shirley 我地帶佢地出來一起吃壽司,嘩咪好得意囉! hehehehe
Jenny Cheung 佢見到自己鍾意食嘅嘢, 會笑得好開心, 超攪笑, 成餐飯咪咪咀咁笑, 服咗佢!
Kit Yee 我個女仲好笑,上星期我有個朋友生日叫埋佢一起去吃飯,係咁問我個fd係唔係有壽司食,咁好喇我個fd攞出來喇,佢就去霸頭位,望下有沒有人郁手,一望都有人起筷,即使一啖過食壽司囉!好好笑呀!
Jenny Cheung 小朋友嘅表現係最真但有時超攪笑!
Kit Yee 係呀!
Shirley Chan 嘿嘿....我個仔就算平時幾冇胃口都好(扮野居多), 一話食壽司就胃口返晒黎, 我最怕佢食到成咀都係既時候仲要講野, 差d噴出黎咁滯=_=
Kit Yee shirley : 馮峰喎! 好攪笑呀! 我個女一於少理,食飽先講囉! hahaha
Jenny Cheung 我嗰件咪又係, 鍾意食就不停放入咀, 塞滿晒, 要我叫住提住食慢d, 飽就停啦!
Shirley Chan 係呀馮寶寶個老豆係邊個呀wakakakaka
Jenny Cheung wahaha 笑C我!
Kit Yee 笑到噴飯呀! hehehe
Shirley Chan jenny我個仔通常都食5,6碟到, 抵死次次都話三文魚子好貴, 不過我想食...我就答: 食啦食啦, 你鍾意唔通唔俾你食咩
Kit Yee shirley 我個女食10 碟加多一個細烏冬先飽呀! 問你怕未!=="
Shirley Chan 嘩~~10碟再加.....怕啦怕啦O_O"
Jenny Cheung 嘩! 萬金巧勁喎!
我位小王子今晚食咗半碟kani salad,六件加州卷, 三文魚壽司及鰻魚壽司各一件, 青瓜手卷一條, chicken tempura roll 兩件, 魚子壽司一件再加少少雞肉炒soba.咁食法, 暈得!
如果帶晒我哋幾件出嚟食壽司, 真係可以食窮我地! hahaha....
Kit Yee 佢會問點解阿媽你唔食ge,我見佢咁我都飽喇!唔食喇! 你食多d喇!
Jenny Cheung 小王子直情懶得理我, 自已咪咪咀笑住咁食.
Shirley Chan hahaha見到小王子今晚既清單, 我個胃同喉嚨都有d頂住飽飽地
Jenny Cheung 咪係, 做啊媽ge, 齋睇都飽啦!
Kit Yee shirley 未食先飽喇!
jenny 可能萬金唔好意思咪問下囉!
Jenny Cheung 超攪笑!
Shirley Chan 我幻想緊我地3個帶晒d細路出黎, 我地就係度猛咁傾, d塞豆loan就密密食, 嗌埋單時一定嚇死我地wakakakakakaka
Kit Yee Shirley 我諗一定係呀!超好笑呀!
Kit Yee 依家我係公司都忍唔住大笑呀! hohohoho
Jenny Cheung 我咪又係對個mon係樹大笑.
Shirley Chan 我就係我公司個位度鬼鬼鼠鼠係度傻笑hehehehe
Jenny Cheung 只係幻想吓個情境已經笑爆咀!


text:
10-1-10 星期日
原本尋晚已plan定今日會去梅窩
點知係屋企整下攪下都成12:00喇
落到屋企樓下
餅餅同我講 : 搭914巴士去中環落車行去碼頭
好呀
餅餅之後再補充,唔知係咪嗰個站落車呢?如果過咗嗰個站就行好遠架喇
我就話 : 過咗嗰個站,就唔去梅窩啦
去邊呀?
太古城啦
好喎
不過我無帶乜乜物物V.I.P.咭呀,你幫我上去攞,我去攞錢先吖
餅餅上返去喇,係攞完錢,等梗餅餅期間
我係到諗,就黎過年喇喎,要買好多嘢喇
見到餅餅之後,就同佢講,行轉藥房買厠紙,面紙.....先吖
再去埋惠康,都無我地用開個隻牌子
所以乜都無買,去等車喇
係等車期間,兩個傻嘅係到問對方
110 係邊到搭架?
結果係大家都唔肯定底下
再次上返屋企,睇巴士路線
去到太古城中心,第一時間去搵嘢食
我想据扒時,佢想飲茶
算啦,反正我唔係咁肚餓,就下你啦
前菜係呢個 青瓜豆腐
煎蘿蔔糕賣晒,所以我地食咗7個點心咋
雪花蝦球好食呀,外皮炸到好脆,入面係彈牙蝦膠
今次係我地兩個飲茶叫得最少嘅一次
但我地都食唔晒
原因係我食唔落
餅餅食到一半又有道氣頂住咗
胃鏡都照埋無事架啦
點解仲會係咁架呢?
埋單$200
食飽去血拼敗家喇


text:
等左好耐, 終於等到今日啦. 早早已經約好朋友仔要夜闖鳳凰山架啦, 幾驚天氣唔好要取消呀, 好彩冇落雨, 雖然都天陰陰, 但我地都無懼怕, 勇闖鳳凰山!
十一點幾先出門口坐MTR去東涌, 好彩之前比我按到兩張免費tickets去東涌, 所以我同高仔去呢一程唔使錢架
今次一行有十五人, 有朋友d朋友仔一齊去, 齊晒人就o係東涌巴士總站等11號尾班車
好熱鬧啊!
本應o係伯公坳落車, 點知我地過左龍, 落車要行返轉頭, 但點解行黎行去都好似同一條路o既, 唔係咁邪呀嘛
行左起碼半個鐘, 終於到我地o既起點-伯公坳啦
每人都要拎一枝電筒行架, 唔係一定會仆街架!
今日絕對唔係好日子去行山, 太大霧, 太潮濕啦, 地上全部都係水, 一個唔留神一定跣到扖街, 所以大家都好小心....
小心到每十幾廿分鐘就要停落黎休息下, 都係o既, 不停咁行樓梯上山, 係應該多d休息o既....
兩點左右開始行, 行到四點幾五點終於到山頂啦, d霧大到乜都睇唔到呀><
但我地成功勇闖香港第二高山-鳳凰山!
天氣真係麻麻, 都預左睇唔到日出架啦
山頂上原來得呢個石屋仔, 仲要只能容納5-6個人咁多, 所以大部份人都只可以o係出面食西北風 真係凍到阿媽都唔認得囉
高仔仲要賴醒, 連外套都唔帶, 激死人
我o既好同事Corgi, 佢d朋友仔都一齊去tim...
仲有下集架, 敬請留意啊!


text:
今日終於鼓起勇氣同老細講, 我對佢新計劃的諗法.其實, 我真係要多謝佢, 因為一直以來佢都好信我同俾機會我, 雖然有時佢做既0野我唔係咁認同, 不過始終佢的角色同我既角色係唔同.另一方面, 佢今次的計劃對我既改變實在太大,自問唔係一個有野心既人, 亦唔鐘意做自己覺得唔舒服既野, 所以諗0左兩晚, 今日搵佢講我擔心自己能力有限, 未必做到佢既要求同期望.當然佢都係講一輪安慰既說話, 又話會同我分擔, 又話有過渡期, 不過就算係咁, 我都希望佢知道我只能夠盡力而為, 只怕有心無力.至於回報方面, 我一直唔會太計較, 講真如果要計較都唔會係度咁耐啦, 講到底我都想間公司好.
可能今日心情太不安, 無咩胃口食0野, 我份人一有壓力就會即瘦, 所以我諗唔駛兩個禮拜一定見效, 希望自己既心情慢慢可以調整過來.我都不斷咁自我安慰可能自己諗得太多, 或者可以好順利咁過渡呢…., 但係我諗到以後唔可以同同事暢所欲言, 佢0地又會以另一種眼光睇我既時候, 我就覺得心情好低落, 我諗我係一個好介意人0地點睇我既人…..!
唉, 今日實在太忐忑……, 不過似乎寫blog對我都有D幫助, 起碼係一個抒發既途徑…., 唯有同自己講船到橋頭自然直啦


text:
成日去尖沙咀行街
次次去美麗華都淨係行三層止步
原來係Starbucks果邊既樓梯上去有間印度菜餐廳
仲要有Lunch buffet添:^DDD
咁就腳又係商場內,食完行街咁方便點會唔試呀XDDD
仲要食過兩次xddddd
Buffet由前菜,肉類,素食,餅食去到水果,甜品……都有:^)
Buffet Table既位置分區,而Naan就係要落order既
街頭小食
佢會上印度街頭小食(印度人係真係會食呢d,睇旅遊片就知)
server仲會教你點食:^)
Pani Puri呢個係印度好流行
係整穿油炸空心包Puri面頭果層(通常就咁用手
放入豆同薯仔,食果陣倒d羅望籽汁一齊食
油炸實係有d油架啦,但佢薄薄地,連埋調好味香料味重既內餡
注入酸酸甜甜,清新又開胃既羅望籽汁
感覺唔會太油膩
但食果陣有少少狼狽,因為puri太薄,會有點漏汁或濕軟
Samosa
外皮十分脆口,炸過之後聞落去已經夠哂香
但都係油膩左d,一咬就感覺到油
餡料好多,薯仔唔會太爛,仲有d方粒狀
調味不太濃,但幾香
Mint Chicken Curry
個醬汁呈深綠色,好多薄荷碎蓉咁
但薄荷味唔重,我個人接受到(本人對薄荷非好感
雞肉肉質嫩滑,脂肪帶不多,食落唔會好油
肉味都夠,起碼冇雪味冇腥味,受熱又均勻
燒雞件
用鐵板上,上到果陣仲係吱吱聲出哂煙
味道偏鹹,外表乾身,有焦香味(Y)
可任點架!
一齊上既薯仔係大薯切開,薯皮夠味,內層好稔
Dahi Vada
其實係豆蓉丸
一般黎講會混合唔同種類既豆黎整
搓好就去炸
食果陣會加酸乳酪,辣椒粉,孜然,chaat masala同埋羅望籽醬薄荷醬
雖就炸過,但唔係好覺佢有油膩感
豆蓉香味好濃,調味得宜,配上乳酪既微酸,感覺清少少唔會咁膩
Paneer Butter Masala
好高興見到有芝士粒粒:^)
芝士既奶味係幾香濃,實身有點嚼勁
感覺鞋鞋地似豆渣壓成咁,本身冇咩味道
Butter Masala creamy得黎有辣有酸
但佢係溫和派,食落唔會太過刺激,亦不蓋過芝士香
Plain Naan
入去會上一客先,自動波
原味冇加材料冇咩調味,不過係最少油最脆既
Onion Naan
好少見有onion naan,通常得garlic
較中意洋蔥版
佢係好似夾心咁,入面好多洋蔥粒,有少許辣粉
洋蔥粒係稔身,唔會好刺激,甚或有點清甜
Cheese Naan
芝士都係夾心
佢係加左類似feta/light goat cheese咁既入去
非平日既車打mozzarella,金文拔咁
因此都係冇牽絲
不過味道香濃,奶香重唔算好鹹 ,夾心就冇咁乾,個人認為易入口
Garlic Naan
蒜味唔夠香,係得面有蒜頭
Rasmalai
佢呢個係冇炸加浸糖水既版本,冇咁油
奶球香味偏淡,好吸水好夠甜
加左少少開心果碎係有少少香氣同咬口的
Gajar ka Halwa
呢個都係甜品黎既
佢係胡蘿蔔蓉加果仁果乾咁
甜得黎清新自然,綿綿地好濕潤
果仁果乾香氣重,有點嚼勁同胡蘿蔔蓉綿軟既感覺唔同
甜度不高,但會有點油膩,因為佢要加入牛油同奶去整
自己試完四隻味naan同好多小食咖哩真係會飽
附咖啡或茶一杯
整體黎講我覺得係食過最有特色既印度野 有街頭小食
同埋佢都算抵,好多野都係即製熱上幾新鮮
環境不錯,裝潢幾高級,坐得又舒服
順帶一提,佢平時真係唔多客,唔會搞到又逼又爭食又要嘈咁
靜靜地hea下
服務都幾好,收碟斟水好勤快:^)
有問必答,之前仲mix好d街頭小食送黎俾我試再講解埋(其實係要自取既
好神奇既係佢地會過黎問你想唔想order燒雞呀naan呀
好主動,唔係你想order都扮睇唔到咁


text:
尋日下午出城去攞兩粒 "馬拉果王"
食完晏返屋企途中
去到清水灣大廈附近
喺慢線轉個急彎落斜時
見到有棵樹瞓咗喺慢線
超爸想cut出快線又見架泥頭嚟緊
於是停車打死火燈
當架泥頭車經過時
突然... 「嘭!」 一聲
全車向前衝咗一下
架車拋咗過隔離線...
超爸見到我同Be無大礙
就將架車駛回慢線
落車先發覺完來有架Jeep撞咗落我哋車尾
當時超爸驚後面有車再撞埋嚟
所以將路邊雪糕筒放响慢線轉彎同打999
好快有消防車 (原來係路過) 到場移走棵樹
我就撞完之後全身散晒
消防員幫我 Call 十字車去醫院檢查
我諗我之前睇咗成年脊醫都應該白費咗...
又要重新睇過...
超爸喺現場搞完一輪
安排埋架車拖走
先發覺條腰有啲痛
由小清同強強車佢去埋醫院檢查
(多謝老表,表姐夫到現場幫忙)
事後同超爸諗番起...
如果後面架車無收油撞我哋出快線多啲啲
而架泥頭先出現
我哋一家都應該好大鑊
應該係...冚包散...
真係要多謝佛祖庇佑!
多謝老豆,奶奶响天上保祐!
好彩阿Be十歲仔都好鍾意坐 Car seat (佢睇新聞話安全啲...)
所以佢話覺得好似過山車急停
一啲事都無
所以呢... 家長們
小朋友坐Car seat坐得幾大得幾大
今年流年叫超爸小心揸車
希望係應咗
而架車....
有人話要大整,有人話應該要換過架
我哋只係知道當車行職員打開車門
聞一聞
佢應該會話無得搞...
撞我哋嗰架車都好重傷架...


text:
上星期六我地去左仁安產前檢查
因為政府要到十月中先安排見醫生
而我地又有一個無見賣賣,所以就book左仁安睇
其實之前都睇左幾次
不過今次一入到去醫生同我講點解我仲黎搵佢
我唔岩???我唔知佢咩意思,老公同佢講因為要十月中先見政府醫生
所以想呢個時候睇下bb個status
入到去影左一陣
醫生都話一切正常
胎水,bb個頭,肚圍,腿骨size同我講既日子都吻合
不過醫生話bb係16weeks,但上次政府度頸皮話係17weeks
咁邊個岩,因為政府改早左我個預產期,我信邊個好?!
我忍唔住問醫生bb睇唔睇到係仔定女?
醫生都好仔細地睇,不過睇唔到
bb好乖張開雙腿,不過影像太朦睇唔到,要下次先lu
之後check埋小便血壓都正常
不過醫生呢個時候同我講,佢話佢唔會接生,所以bb過20weeks佢唔會再睇
當然我好想講,
醫生,你既意思係咪唔比再比$你賺?!因為你睇左我4次已經夠數?
其實由我第2次我已經知佢唔接生,但我係政府生,所以我唔需要搵私家醫生
但我估唔到係佢20weeks後唔再睇...
比佢咁講,我睇完之後即刻過對面book左另一個醫生下個月睇
好得意,仁安醫生唔係駐院,仁安駐院醫生係第二間醫務所掛牌,係咁咖?
我真係唔識..


text:
BLT Steak其實都係一間我成日會去既餐廳
以前幾乎係飯堂咁
但其後唔係成日得閒咁長時間
加上佢地有時好爆場,冇位就冇得食啦xd
Popover
不得不提係佢地既餐包
感覺係泡芙,好重芝士香味,外層係脆身既
入面富牛油香,濕軟半空心,唔會好易滯膩
我就會點湯食既,更加香口
忌廉蘑菇
一道熱食,都算搶手
佢既菇片味道帶香,爽口又有水分
加上忌廉濃郁既香氣,同埋表面灑既椰絲脆感,我都幾中意既
吞拿魚螺絲粉沙律
吞拿魚唔會好腥,都係得魚肉又冇骨既
仲有佢係唔油膩,有少少鹹味,好易入口
但螺絲粉煮得太稔身,好易就會整爛整碎
個人認為整沙律既話,最好係有點韌度,咬落仲要有少少麵香麵甜既味道就最正
烘蛋餅
BLT Steak成日都會出蛋餅呢道熱食
不過今次佢地係有蝦乾同粉絲作食材,香口得黎唔會好似一般落薯仔咁飽滯
蛋餅邊位仲有少少脆度,又夠蛋香,感覺都ok
西蘭花沙律
西蘭花顏色青綠,新鮮爽脆,唔係煮過頭果種變黃淋爛既感覺
加上芝士碎,薄片得黎好香口
令到整體唔會好寡,又可以減低西蘭花既青味
忌廉周打湯
忌廉味重,湯身濃稠,調味得宜
湯入面有好多海鮮配料,感覺好足料
而且冇腥味冇雪藏味,飲得過既
香蕉麵包
濕潤香軟,香蕉味濃而自然清新
淋上少許朱古力醬,甜中帶苦,味道亦好配合
朱古力布朗尼
佢地既做法係內層濕潤而實身,入口即化,好似食緊朱古力咁
外層係帶點脆度同硬身,朱古力味甚為香濃,帶點苦香,唔會一下子太膩
意大利芝士蛋糕
蛋糕體係十分鬆軟既,其實都幾香口
面頭既芝士好重奶香,綿密不膩
藍莓撻
莓果唔可以話好多,但佢係蛋糕內餡,唔係吉士,咁諗既話就可以了
蛋糕體甜香綿軟,撻底脆身可口,整體配合得不錯
甘筍蛋糕
蛋糕體夠水分,仲好香甘筍味,感覺清新冇咁甜膩
面頭既芝士好濃郁,但夠滑身膩度不高


text:
12/19/2011
JRE TEST
上星期六參加左一個政府工既考試,其實都係玩吓既心態去,事前毫無準備,應該話唔知點準備就去左.地點係九龍灣展貿,3:15 分前應該要開考,考生要提前五分鐘到達試場,預設時間三小時三十分鐘完成完成試題.考試題目都係一條好長既英文題目包括好多資料,再做一篇分析作答,中文題目就係按一個指定題目寫出個人見解.開考時覺得時光倒流,好似番左去中學會考同 A-Level, 只係冇担心既感覺.一如以往,我都唔會留到最後倒數,做完就走.英文答了三頁半紙,中文三整頁,好耐冇見過自己手寫咁多字,如果唔係話明唔比開電話,我大概會影張相留念一下 :P 而考試結果一個月後通知.
同之前考 CRE 一樣,去到試場所見都係一班 fresh grad 既朋友居多,好多都拎住 notes 响到温書,其實我都幾好奇到底呢種試有咩可以準備.當中唔少都有考生有男/女朋友謢送陪去應考,更有數個係由父母陪同應考... 對於父母陪去考試,感覺有少少怪異,冇記錯既 JRE 試考生起碼都大學畢業,應該過二十啦,雖然當日只係去考試,但都係見工既一部份,唔通見工都帶父母去?
有關座既位置,其實幾個門口各自有張好清楚既座位圖,睇完入到試場好易就揾倒自己個位.但係唔知點解,在場所見好多考生當各監考員好似帶位員咁,不停問人自己座邊....
到三點十五分,準時開始,大門關上,監考員宣讀各項規則後,突然... 試場大門打了,有十幾二十個考生入場,再次揾左一輪位置後,監考員再重覆宣讀各項考試規則,及比時間各遲到考生填寫考生編號等等,考試先正式開始.老實,要其他準時到既考生浪費時間重新陪遲到既人等開考,咁做其實唔太公平.如果一開始就預左會有一班遲到考生既,何不延遲十五分鐘開考,一次過先做所有指定程序?真係相當莫名其妙.
而開考後十多分鐘,已經有考生離場,相信該時段離場既人都冇可能答晒先走,因為我當時連題目都未睇晒!
另外,考試規則响英文答題簿上寫住要每行書寫,唔好隔行,考試前監考員亦比左成分鐘各考生睇嗰幾行規則... 言而在下左邊考生,好快就開筆書寫,而佢就係隔晒行咁.... 當然距離問題我睇唔倒佢寫咩,只見佢係隔晒行咁寫得好快... 到底係佢做人有原則定漠視規則呢?真係好謎....
得閒去考個試 train 吓自己之餘仲可以見吓人生百態,花一日時間都值得!
Subscribe to: Posts (Atom)


text:
呢一日原本打算朝早去朗豪坊影Kitty,跟住去行山,由於得半日,所以搵o左條短程路線行,今次去o左南朗山,正常速度的話,來回步程大約個半鐘,景色都唔錯呀!
老公話想食早晨全餐,十一點前啱啱去到麥記,食完o野,去到朗豪坊差不多十二點,依然係好多人影Kitty,如果要每個公仔都排隊影,起碼影個幾鐘,於是決定第日再早一D o黎影啦!
搭車入到去黃竹坑,1:00pm,由新加坡國際學校一直上
跟住經過加拿大國際學校
唔駛行到好高,已經清楚望到香港仔
沿住車路一直行
行o左10分鐘左右,會見左手邊有樓梯上,行上去就啱嘞!不過我o地初時唔知係行呢條路,因為個牌拎轉o左,唔行埋去睇,跟本就睇唔到個指示.我o地繼續沿住車路行,行行o下覺得有D唔對路,發覺條路好似一直通去海洋公園個地盆,於是就行番轉頭嘞!
行無幾遠就到南朗山道休憩花園
過o左公園再繼續上,望番轉頭,景色唔錯哩!只可惜呢日天陰陰,而且仲有少少雨呀!
左邊係海洋公園,o係o度可以聽到尖叫聲哩!
呢條應該係晨運徑呀!
行行o下,發現一朵又大又靚o既大紅花
上高一D又影番轉頭
遠遠o既係南Y島,而前一D,有連島沙州相連o既,矮o既係鴨脷排,而高D o既係玉桂山
跟住o黎到南朗亭,貪得意影o下全景相
再繼續上,望去南朗亭
影o下下面o既遊艇
又貪得意試o下D7000 o既魚眼鏡效果,其實只係正常o甘影o左張相,跟住o係相機做加工
跟住向發射塔行去
o黎到直昇機機坪,發覺原來已經無路,仲以為可以o係另一邊落山,唯有行回頭路啦!
o係直昇機坪可以望到深水灣
遠一D o既係淺水灣
仲可以望到海洋公園吊車哩!
如果天氣好,更加可以o係o度清楚o甘望到南Y島o既風車哩!
玉桂山同鴨脷排形成o既連島沙州
行番轉頭嘞!
行轉頭o既時候,突然諗起相機有移軸鏡效果,但係影o左好幾張,好似影得唔係o甘好哩!唯有放棄,下次再試啦!
三點多D,落番山嘞!


text:
話說美國總部果邊有個鬼佬黎左我哋公司, 而且佢既post都幾高果隻, 今日同我哋全個會計部出去食lunch, 仲要係意大利菜, 今日呢餐睇黎唔方平
仲要去一間叫做pizza express度訂位, 可惜冇得訂, 只好叫tracy及anton先去搵位, 本來我都想早d去搵位及影相, 點知阿ger佢地開完會, 要同佢地一齊去餐廳, 冇得影相, 不過好在最後離開時都可以快快地影幾張, 至於我哋食左咩? 只好上網搵返比大家睇睇:
就係呢間餐廳, 一睇個樣就知道佢勁貴果隻, 果然不出所料
手震震咁快速影完相之後就走, 仲見到anton望住我影相
周圍既格局幾優雅, 望落去都幾舒服
毎張枱都有聖誕花, 加上咁暗既燈光, 覺得好有情調
巴拿馬火腿pizza, d火腿好咸啊!! 而且分量仲好少, 食唔飽
雞肉凱撒沙律, 點左汁味道都唔錯, 比用沙律油好好多
牛油果雞絲沙律, 味道就...哈哈!! 如果你本身可以食得清淡既話都唔錯
四式芝士pizza, 味道都可以, 但芝士味唔太濃
呢個唔知咩粉, d粉係一塊塊方形既, 感覺幾得意, 個汁又好味
咁大個女第一次食意大利菜, 比我感覺係: 食物既樣好靚, 好似件藝術品一樣, 如果唔係阿head及鬼佬係度, 一定會狂影; 但另一方面覺得好貴, 同埋真係食唔飽, 明白到貴夾唔飽既道理, 好在呢餐唔使夾錢, 唔係真係肉痛死....間中一餐都唔錯既, 但我都係鍾意又平又好味既食物^^
kumi's new life
2010年12月3日 星期五
明白咩叫貴夾唔飽
話說美國總部果邊有個鬼佬黎左我哋公司, 而且佢既post都幾高果隻, 今日同我哋全個會計部出去食lunch, 仲要係意大利菜, 今日呢餐睇黎唔方平


text:
Sunday, 28 August 2011
火燭館開放日
消防員制服既顔色,同MAMI(記得)係香港見開既唔同.鮮色D應該好D既!但都有兩SET唔同既,我想係視乎當日任務/性質决定要著邊套啦!
週圍都見到呢D一堆堆既物體,連車上面都有,看似混亂,其實係已經預先套上左條褲既高筒靴,雙脚一插入對靴,揾手一抽褲頭就著埋褲 ~ 平日趕出門口返工都可以試試呢個方法!
開放日又有D小遊戲比大家嚐試操作D拯救工具:
救火喉:係小朋友都鍾意玩水,所以呢個項目好受歡迎.每次一開水喉,就有兩個消防員跑黎跑去做人肉箭靶比人射水.MAMI問卡樂B去玩水好唔好,卡樂B話唔想淋濕消防員,唔玩!
箝:要用個箝攞起隻蛋,當然係唔箝爛為之成功,但原來用少少力都會箝爛隻蛋,呢個唔易玩呀!
坐迷你火燭車:哈!卡樂B竟然唔肯排對,唔坐!
但卡樂B對D真實既火燭車装備就有興趣多D.
除左睇装備就係睇車既牌子!
當然唔少得既就梗係拯救示範.
唯一想玩完又玩既就係MINI GOLF, 仲要玩到出晒猫,擺到個波係洞口先撥個波入洞...
今日又鍾意玩手指,一做到五都唔厭!
行行下又够鐘醫肚/返歸,咁又一個暑期節目!
7 comments:
好好的暑期活動呀!!!卡樂B真係有愛人...哈哈!連水都唔玩就係唔想射消防員.乖仔呀...ReplyDelete
小白羊/Coffeemilktee, 我想卡樂B其實唔敢咁玩囉,真無胆鬼呀!ReplyDelete
HELLO!我係Khrister,ReplyDelete
試下lee度可唔可以留comment..
原來有唔少yahoo blog友都轉左黎lee度?
好用嗎?
Oh!tria:消防包埋拯救工做嘛!箝應該係爆破用途啦!ReplyDelete
Khrister, 呢度有好有唔好啦!我唔係好識customise個blog,blogger呢邊又唔可以直接reply comment(回覆都無email notify人),所以都仲摸索緊要點整先得!ReplyDelete


text:
水餃粗麵 - 水餃都幾大隻 同埋最緊要無咩肥豬肉
粉果 - 真係好味道架 配埋豉油同佢地嘅蒜香辣椒油 我覺得真係超正架 連里奧大人對粉果無咩興趣都要食一隻呢
腐乳通菜 ( 大 ) - 點都要食 d 菜嘛 不過真係好鬼飽 下次叫碟細算數喇
( 8-aug-2012 wed )
瞓到 7 點 55 分先起身 感恩一到車站就有車 咁就唔駛咁趕食早餐喇 ~
菇場忙下停下忙下咁 所以都幾快就 lunch time 喇 ~
我叮完 lunch box 埋位食咗幾啖 8 卦已經食完 3 分鐘食完 好誇囉 話哂個 lunch box 由微波爐拎出黎好鬼熱家嘛 咁尋日應承咗 8 卦出去買零食 所以我話食完就陪佢買啦 出到去幾咁焗呀 好似吽風咁 今次真係希望快 d 落場雨啦 太焗真係好辛苦呢 ~
放工去睇中醫 咁我扒低喺床嘅時候 我打比媽咪 之後醫師入黎大力按我背脊 我即同媽咪講 bye bye 醫師笑住話仲諗住特登大力按 等我 we 嘩鬼叫咁講電話 估唔到我收線 ~
針完差唔多 7 點半 即打比里奧大人 之後喺九龍塘地鐵站等佢 我話坐喺樓梯附近等佢 佢話叫我唔好坐樓梯等佢咁肉酸 嘩哈哈 笑死我啦 我點會坐樓梯等佢呀 我話樓梯附近有櫈坐架 之後佢黎到我即指比佢睇 原來佢無留意 所以佢奇怪我點解坐樓梯咁肉酸呀 ~
我話一定要去源發食粉 佢好奇怪點解我咁想食 之後我話埋要食粉果 佢就話終於知道點解咁想食源發 係因為食粉果 ~
飽到呢 不過無行陣先番屋企呀 因為里奧大人 Backpack 好重 想番屋企呀 ~


text:
2015年7月23日 星期四
雜丸 + 通菜 ( 23-JUL-2015 ) ( 禁 )
( 23-JUL-2015 THU )
丫 其實喉嚨好唔舒服又感冒 真係勁唔想番工 不過費事又 S/L 因為西瓜今日唔喺菇場 上次又係咁 太巧合喇 ~
咁今朝都開心嘅 因為同里奧大人一齊食早餐 之後佢就去見客喇 ~
菇場唔忙就整相喇 整下抖下 咁又 lunch time ~
又係食飯先黎落雨 不過我想食粥 行遠小小都行啦唯有 ~
皮蛋魚片粥 + 炒米粉 諗住食得哂 但食到一半米粉之後 突然好脹胃 所以唔敢再食喇
仍然 hea 住放工 今晚唔探媽咪喇 家姐話驚我惹到佢地 呵 ~
打比媽咪 佢唔駛再聞氣 感恩呢 ~
呢幾排出街食真係好厭 所以我決定去街市買餸喇 番到屋企 6 點半 浸好菜就抹睡房 郁多兩郁反而仲精神 哈哈 所以拖埋地呢 ~
搞掂哂都 7 點半 咁我自己食先喇 ~
是日懶餐 - 雜丸 + 通菜
雜丸 - 最衰冰姑啦 成日講打邊爐 所以搞到我勁想食 咁唯有淥 d 丸同粟米 就當打邊爐啦 同埋我想食大量生蒜 希望感冒快 d 好番啦 ~
通菜 - $6 有 5 扎 超抵爆 同埋我鍾意食呢 d 細細條嘅通菜呢 不過今晚食咗 3 扎 其他留番聽晚再食 ~
里奧大人 8 點放工 等佢番黎再煮水餃丁麵佢食 搞掂哂原來都 9 點半 即刻沖涼喇 ~
平時喺菇場 我好少用手提傾電話 因為菇場靜在太靜 真係講咩都比人聽到哂 咁我頭先 whatsapp 比家姐問媽咪點樣 佢叫我 "call me" 咁我即打比佢啦 仲問佢我係咪好快 之後家姐笑喇 話諗住我第一句話佢 做乜唔直接打比我 做乜打 "call me" 嘩哈 又係喎 慣咗無計 哈哈 ~
家姐話媽咪隻眼無啦啦微絲血管爆裂 成隻眼紅哂 即話比姑娘知 好在對眼無痛 又無趺倒 咁我都無咁驚呢 ~
里奧大人今日自己買咗部 G4 手機 搞到 11 點幾先瞓 咁我都等埋佢啦 如果唔係一早瞓咗 哈 ~
2 則留言:


text:
( 19-AUG-2014 TUE )
朝早都係好熱呀 但今日會落雨架 所以點都要拎把遮 ~
無咩胃口 所以早餐食奶油脆豬 ~
菇場唔忙 其實好多嘢都 hold 住咗 因為 d 嘢喺我部電腦度嘛 問 admin 幾時有 佢話比咗錢 依家等送貨 我話我依家用緊果部都就黎神啦 間唔中閃一下 佢話再跟一跟 快啦 ~
諗住同 8 卦出去食 但 d set 又唔啱 所以我話買酸辣米線番菇場食 之後差唔多 12 點 衰 8 卦無啦啦叫我 dun 下個電話 因為佢 dun 完個電話之後 見到好多一粒粒黑色嘢 同埋一隻死咗嘅 "甲由" 我地依家唔會叫小強 哈哈 我呀 dun 完電話之後 真係超勁多一粒粒黑色嘢 頂 我仲 dun 咗隻生勾勾嘅甲由出黎呀 8 卦以為我講笑添呀 丫 嚇到我即刻話同佢出去食 佢覺得我好玩嘢 哈哈 ~
食完行陣就番菇場喇 超勁熱 ~
3 點幾落勁大雨呀 之後停咗 放工又落雨 d 雨好大粒但就唔密囉 ~
去百佳入貨 依家真係停一停諗幾諗先買架 唔想嘥嘢 ~
煲好菊花茶再預備晚餐 整埋聽晚嘅咖哩魚蛋就沖涼喇 里奧大人 7 點半里奧放工 咁等埋一齊食啦 ~
是日晚餐 - 酸梅麵豉蒸排骨 + 炒菜甫豆角 ( 19-AUG-2014 )
酸梅麵豉蒸排骨 - Lunch 見到 8 卦碟排骨好深色 所以我加咗小小老柚 雖然無佢咁深色 但今次好好味呀 勁開心 ~
炒菜甫豆角 - 因為切粒粒真係用好多時間 所以我用較剪剪 其實隻手仲攰 哈哈 今晚好重口味 我加咗四川擔擔麵醬一齊炒 惹味好多架 ~
食埋生果就休息 10 點 55 分就瞓喇 勁 ~


text:
( 31-oct-2012 wed )
嘩 突然凍咗好多呀 呢 d 天氣真係超舒服呢 ~
今朝去另一間餐廳食早餐 其實之前都有去嘅 但覺得唔夠冷氣 係有 d 焗嘅感覺添呀 夏天好辛苦啫 同埋等早餐好耐 試過有次等咗 20 分鐘 又要趕頭趕命咁食 唔想囉 人地明明預咗好多時間食家嘛 咁見今朝又早咗 天氣又凍咗 所以又食番喇 但味道已經無以前咁好味 lu ~
次次 off 都係臨放工前一個鐘先忙 好在搞得掂咋 ~
同媽咪飲茶 之後再去買餸 原來已經 4 點 咁我都番屋企喇 ~
番上屋企放低嘢又要出去拎鞋 超級攰呀 見行開德福 順便去 Piago 買蛋糕比里奧大人 我推車仔啦 第一時間放對鞋落籃 之後再放手袋 咁買咗 2 盒蛋糕就比錢走人 再上樓上睇保溫杯 睇睇下覺得點解好似兩手 fing fing 咁得閒咁 原來我唔記得拎對鞋呀 即飛落收銀處 佢地話啱啱拎咗去客戶中心認領處 嘩 感恩拎得番咋 唔係我唔想 $1300 買 2 盒蛋糕囉 同埋實比里奧大人鬧死都似呀 ~
番到屋企已經 5 點半 抖陣就抹書房 執鞋柜 搞掂哂都差唔多 7 點 煲落飯先 個人太攰真係會唔記得煲飯架 ~
里奧大人 8 點幾先放工 又要 9 點開飯 咁我都等埋佢一齊食 反正晏晝都好飽 遲 d 食都無問題 ~
是日懶餐 - 燒排骨 ( 外賣 ) + 蒜蓉豆豉炒皇帝菜
燒排骨 ( 外賣 ) - 有新鮮出爐燒排骨 里奧大人好鍾意食 咁媽咪又話靚 所以買咗半斤 懶得煮餸 ~
蒜蓉豆豉炒皇帝菜 - 喺佳寶見到 $12 / 2斤又抵喎 所以同媽咪 share 之前喺酒樓食過 用蒜蓉豆豉炒好鬼惹味 不過一到我手就惹味程度起碼減半 無計 唔識煮嘢係咁架喇 里奧大人話 d 菜嘅味道好腥臭 好似唐萵菜 其實我以前不嬲最驚唐萵嘅味道 但依家覺得味道好特別 都幾鍾意 年紀大喇 口味都唔同哂 ~


text:
2014年8月10日星期日
Dornbacher Annen-Kirtag
54 則留言:
舊居環境,該很幽靜吧!回覆刪除
係平時係咪宅係屋企架...咁樣咪唔使洗錢囉, 不過又拎唔到免費野喎XXD回覆刪除回覆
o個時初初黎,仲有HK人習慣>>去shopping好過去公園. 所以冇去過.刪除
啲租咪貴咗好多囉!多咗幾多%?回覆刪除
呢次最吸引係嗰幾個細蚊仔嘅背脊喎!回覆
搬去市區, 應該交多左租, 不過慳番車費時間回覆刪除回覆
因為o個區比較富貴,租金同市區差唔多架. 但係環境好好多囉.刪除
跳蚤市場我鍾意行o架!回覆刪除回覆
- 回覆
冇呀. 都有行去八添呀刪除
我住唔慣市郊,會有自閉feel架回覆刪除回覆
初初黎住市郊有新鮮感刪除
住市郊時唔方便,無打算買返部車?回覆刪除回覆
住市區點都好過市郊,買嘢方便些.回覆刪除回覆
以前o個度得一間超市,出市區得一條電車線,冇巴士. 試過幾次電車壞咗唔知點返屋企.刪除
呢處衹得電車行走市面夠哂清靜 .回覆刪除
- 回覆
咪發現好唔方便囉.刪除
城巿人都係住返巿區方便D,住郊區無車好煩.回覆刪除回覆
城巿人都係慣咗巿區o既方便刪除
呢個市郊咁冷清,我住一定自閉仔呀回覆刪除回覆
咁我o個頭多d屋o既..刪除
我都習慣住市區, 有商店, 有公交, 有人氣, 要方便, 他日老了, 也不會餓死. 住市郊太寂靜, 無安全感.回覆刪除回覆
城巿人都係慣咗巿區o既方便.刪除
咁你like舊居or新址多d呢?回覆刪除
- 回覆
住市區又冇咁o既需要囉刪除
好耐無睇過土風舞啦回覆刪除
環境唔錯, 有車唔怕喇.回覆刪除
王子有冇跳埋一份? XD回覆刪除


text:
2015年5月17日星期日
仲夏音樂會
照慣例我係前一日(5月13)去睇彩排.
彩排日其實係for某贊助商啲客戶睇. 如果開咗場有位剩其他人都可以入去坐.咁好彩我有位坐囉.
咁鬼遠其實都係睇大電視.
Zoom埋去唔見靚仔靚女, 都係專心聽音樂啦.
起碼有四篇樂章係我聽過嘅,唔覺悶,仲第一次睇到完場放煙花.
Encore時好多人已離場,咁我去咗中間位置又影吓.
驚C人唔知嘅另一贊助商.
正日14號又同啲friends去襯熱鬧.呢晚地鐵迫到好似香港繁忙時間咁,聽到有人話等咗三班車都未上到.原因我見係因為百幾年前設計嘅古老車站應付唔到人潮,個個都塞咗喺月台,想落車嘅人唔可以快快離開車廂,架車要停好耐先可以開走.
人山人海
都係返屋企睇電視轉播好過.
Btw香港一直都係嗰間就執嘅電視台播.我估今年香港觀眾要自己買碟先有得睇喇.
38 則留言:
平時你一早就閃咗,今次睇咁耐,一定係好野!回覆刪除回覆
有得坐,冇雨又唔係好涼咪坐耐啲囉.刪除
煙花璀璨,燈光閃爍,悠揚樂韻......好一個初夏晚上!回覆刪除
我記得你以前都有去睇彩排喎,點解你唔買飛入去睇呀回覆刪除回覆
我孤寒囉.呢啲concert唔使睇樣,有免費位已可以.刪除
激光, 煙花都好無謂.回覆刪除
5枝火柴錶依家得d土佬先會戴.
- 回覆
好位留咗卑大客戶啦.刪除
Encore時好多人已離場>>>我成日覺得咁d表演者好慘回覆刪除回覆
都唔怪得人,個個都唔想同人迫車提早走.刪除
地鐵迫嘅情況年年都係咁?明知係咁就早啲去啦 :p回覆刪除回覆
- 回覆
加班三分鐘一班㗎喇,但係前面列車尚未開出,後面啲車就停咗喺度,啲人不斷上車,咪迫到C囉.刪除
靚仔靚女都冇用啦~~你坐到咁遠...XXD回覆刪除回覆
我可以zoom去獵艷嘛.刪除
人山人海睇音樂會,台上既人真係好似粒豆豉咁架!回覆刪除回覆
好彩呢啲concert唔係睇樣.刪除
衣家你個度幾點天黑架?回覆刪除
現場睇, 有氣氛嘛回覆刪除
可以睇埋煙花最正!!!回覆刪除回覆
第一次現場睇呢個concert嘅煙花刪除
哥度係咪皇宮黎架~回覆刪除
音樂會有埋燒煙花睇 , 唔得之咁多人入場囉 .回覆刪除


text:
除咗我愛錫我嗰幾隻契仔契女外,其實都仲有啲人鍾意佢哋,三樓個西班牙靚女啦,佢每日都攞糧水比佢哋,清潔阿姐 Mary,仲有一個係娟姐,佢又係好鍾意佢哋,佢一得閒就會過o黎睇佢哋,娟姐特別鍾意Shadow,佢覺得Shadow好乖,好嗲,隻腳又有事好可憐, 娟姐自己屋企有隻老貓,但係好惡死,會打其他啲貓,如果佢唔係有隻咁惡死o既貓,佢一定會帶Shadow返屋企養
我咪講過我每日放工,返到屋企樓下會搵佢哋,我會袋定啲零食,等佢哋坐係我大髀度食,同佢哋玩
2 月26日—嗰日放工一返到屋企樓下就見到Shadow係度,咁我就坐好,請佢食零食,咁啱嗰日娟姐day off過o黎睇佢哋,咁我一邊同Shadow玩,一邊同娟姐,Mary姐傾計,後來Chocolate就出現,我見到Chocolate就發現佢個肚細 咗,咁我就同娟姐講唔通佢生咗,咁我即刻去個貓竇度睇吓,發現佢真係生咗bb,不過就睇唔清楚有幾多隻,我估啲貓b應該係之前一晚生,我同娟姐,Mary 姐決定同佢再整過佢個貓竇,等佢有個乾淨o既環境餵貓b,但當時日光日白,唔想咁“揚”比人睇到,就約晚上一齊整,七點鐘約係我樓下等,娟姐係屋企攞咗個 大塑膠筒,舊枕頭,舊床單,毛巾,紙皮箱咁,整咗個又乾淨,又比較舒服o既竇比佢哋,個竇其實都係娟姐一手一腳整,我同Mary姐就間唔中幫吓手咁,我o 既任務係將啲貓b放返入新竇
當我係過舊竇攞貓b出o黎嗰陣,Chocolate都好緊張,仲想叼啲貓b走,咁我就快手快腳咁將啲貓b放入 新竇,一共係五隻,有黑,有隻係黑白,因為當時天黑都唔係睇得好清楚,根手我就想清理個舊貓竇,都係用相同o既塑膠筒做,裡面有幾件舊衫,舊褸,都幾凌 亂,又臭,又污髒,當我打算攞晒啲舊衫去掉o既時候,發現一隻已死o既貓b,係黑白貓
當我哋放新竇o既時候,Shadow一直係旁邊度睇住,我踎係地下,佢都仲想坐上我大髀度,真係比佢激C
出生八日
隻黑白貓個樣好儍呀,隻虎紋個樣好老積
出生十日
出生十一日,見到兩隻虎紋,後面有隻全黑
點解…點解佢哋可以咁得意,又好靚,好精靈呀
佢個貓竇收係啲樹叢貼住楝大厦邊,我係睇唔到個貓竇入面o既情況,以上o既相我都係伸部相機入去影,所以唔可以影晒咁多隻,我每日伸隻手入去個貓竇度摸吓
啲貓b check吓有無體溫,我驚佢哋會死係入面都唔知,呢個星期一,我特登拉個竇出啲,終於睇清楚啲貓b,連埋死咗嗰隻,係兩隻黑白色,兩隻虎紋,兩隻全黑
我啲契孫係咪好靚,又好可愛呢


text:
2013/10/20
TONYMOLY Intense Repair Live Snail Hydro-gel Mask 強效修複肌膚新生蝸牛啫喱面膜
講真, 自從買咗HITACHI導出導入機之後, 我都好幾個月無自己另外敷MASK, 之前朋友送或自己買既都送晒比人, 一來我覺得好多paper mask效果唔太好, 就算用完只係即時有效果, 第2朝就已經好似無做過咁, 只係有做好過唔做嘅心態!!
二來我都已經用咗導出導入機, 其實皮膚狀態都好咗好多, 所以都無再買其他MASK, 不過始終人係會有懶嘅時候, 唔會真係晚晚都抽到時間去做, 所以都覺得買返d有效的mask喺唔想做機嘅時候用都幾好!!
之前用過呢隻 TONYMOLY嘅 Intense Repair Live Snail Hydro-gel Mask (強效修複肌膚新生蝸牛啫喱面膜 ) 真係覺得幾好用, 佢係gel mask, 佢係gel mask比起其他paper mask都較為貼面, 而且敷完即時B見到毛孔細咗好多, 皮膚仲脹卜卜咁, 就算瞓醒到第2日都仍然見到有效果!!
而家仲要有優惠$260/10片就買來做下啦, 我係幫襯BEAUTY ASIA的, 一來價錢抵, 二來又係韓國直接入口, 有信心保證!!
仲要店員有禮服務態度一流添!!
可以睇到以下的相真係好貼面, 我本身個面都幾大, 好多paper mask都敷唔晒成個面, 仲要又唔貼, 呢個gel mask就唔同, 超愛!! (希望唔會嚇到人啦~)
訂閱: 張貼留言 (Atom)


text:
( 1-mar-2010 )
里奧大人今日第 1 日番新工 所以我陪佢去佢公司附近食早餐 以前去開嘅兩間餐廳居然執咗 唯有去麥當勞啦 ~
番到菇場好忙 不過反而精神 有嘢做真係唔錯 但唔好太多就最好 做下抖下咁樣先開心嘛 ~
唔知點解逢星期一唔多想講嘢 又特別攰喎 所以都唔同 8 卦出去食 lunch 喺菇場食即食河粉算喇 ~
放工就咁買菜就得 屋企有罐頭真係好方便呢 ~
是日懶餐 - 豆豉鯪魚炒油麥菜 + 芝麻湯丸紫蕃薯糖水
豆豉鯪魚炒油麥菜 - 想整好耐啦 之前 d 菜太貴 所以唔整 依家油麥菜回落 $6 斤 所以買黎整喇
芝麻湯丸紫蕃薯糖水 - 又係勁想食好耐啦 所以一定要整 d 芝麻湯丸等里奧大人番屋企期間搓嘅 不過衰心急 搓到個樣好衰 係扁嘅 唔係圓嘅 同埋厚粉咗小小 食完好滯囉 真係要再隔一排先會想食咯 ~
食飯期間 里奧大人話唔番今日呢份工 lu 因為有一份請佢 好奇妙呀 因為我向神祈禱 如果今日呢份工唔適合里奧大人嘅話 求神保守會有另一間公司打比里奧大人 點知 3 點幾里奧大人接到另一間公司打黎請佢呢 ( 但當時仲諗緊繼續番到放工為止 定即刻話唔做好添 ) 好感恩呀 感謝神垂聽我急切嘅禱告 感恩感恩 ~
今晚咁開心 所以順便拆利是 今年係結婚以黎最豐收一年 因為我家姐同里奧大人家姐都咋咋啼啼咁加碼 哎呀 好感動呀 ~


text:
早排行Gallery時,一名意大利人坐隔離順便傾下計,傾傾下計佢問我係唔係Sagittarius,我好奇地佢點解會知,而佢只simply一句you act like a Sagittarius.就此話題研究一下身邊人馬,其中一位同年同月同日生有個拍拖N年男朋友近排訂埋婚,同月同日老豆都大大話話結左廿幾年婚仲間唔中同呀媽耍花槍.(題外話,早排適逢車仔對死獌狗,打個電話返屋企,佢兩個仍然好似十幾歲細路鬥咀,你一句死爛車,佢一句死獌狗.當時覺得結左廿幾年婚仲有閒情睇波鬥咀的話,的確係幾生修來既福份.)另外幾位人馬朋友們都分別有拍拖良久好男友,well基本上只有我一個仍然忠於射手座精神自由自在,我諗咁就係意大利人口中既act like a Sagittarius卦.
一直唔明自由兩個字應該點定義,用於我身上的話我只可以話自己不拘小節,是但求其,鍾意獨處.Flatemates係living room吹水時,多數留係房睇雜誌,人人去clubbing時,又鍾意留係屋企打Blog,成屋都係人時,得我一個從來唔帶人返屋企.Flatmate H話呢啲唔係叫做獨立,係叫自私自我中心,唔鍾意同人share.非常誠實地說,我好怕人地破壞我生活.係街外做咩都好,返到屋企就係屬於私人時間,間房係屬於我,唔鍾意有人破壞屬於自己既寧靜,屬於自己既空間.而另一個自私問題呢,實情一係我就要佔有全部,無把握攞足120%寧願唔伸手去攞.無法十足佔有會不安,不安感會令我覺得透唔到氣,一透唔到氣就會覺得有所束縛唔可以自由鍾意想點就點,最後逃亡.Sherry式自由,係要空間自由發揮,而唔係好似野馬係草地亂跑.
有時朋友叫我去蒲,除非有極度不能推卻原因外都好少去.人地喜愛夜蒲,我係認真害怕夜蒲.Believe it or not,我handle唔到一次過見咁多人,平時見多過五個人都已經會lost,仲叫我一次過見幾百人不如叫我去死.何況我咁細膽去都無料到,不如慳返留係屋企,又唔係性感尤物,唔通著條長裙去咩大佬,都係難為人姐.全世界玩得好high時,我會暗自係一角覺得無聊,覺得無意義好㗰時間,其實太清醒真係唔岩去蒲,情況又一如小學時期個outsider.直到今時今日,都仍然係同一個outsider,完全無變過.仲記得有一次無可避免地要去某君生日party,唔知點解地一落車就潛意識捉到朋友好實,佢見我未飲酒就已經好似就快暈低,不停搵逃生出口,於是快手開完酒就即刻帶我逃離現場.我上車後,只係講左一句:「好驚啊.」而佢好溫柔地講左句:「乖,無事啦.」到現時為止仲未識解釋點解自己會咁,但我的確係咁,或者仲細卦.
我知我需要學習勇敢,但無論點勇敢,都仍然會本能地怕.深明無論點細膽無用都好,一定要勇敢地搵一個願意一世隨時無條件救我既人,而當搵到一個咁樣既人時,我就咩都唔會再怕.即使面前有幾千萬敵軍,稍有差池,仍然會有一個人會係後面救我.只要我知有人會救我,就夠膽放手為所欲為.我相信,直至世界末日前,會搵到一個人,愛上我既為所欲為,係背後保護我,令我真正成為一個束縛不來的人馬座.我好自私,所謂勇敢去愛,不過係想搵人救自己.但無可否認既係,直到而家我仍然天真到認為自己會搵到一個人知道幾時要救我,或者當我想求救又唔敢大叫時,都會拖我返屋企.由我啦,我仲細.
-
今日好唔舒服,真係好唔舒服.又一次差啲係tube暈低,暈一暈後,理解能力與邏輯基本上無左九成.去左Saachi Gallery睇The Little Black Jacket,平時好似人肉維基百科,呢幾日只好做個無知港女.陰公,把聲嗲到余文樂都媾到,好辛苦,真係好辛苦.
其實我都唔知自己打緊乜.
楊麗珊,你真係無鬼用.


text:
呢幅畫畫咗打扙時嘅戰況
好靚嘅木製SPIRAL STAIRCASE呀!
LADY BAILLIE 仲住喺到時,呢個係佢飯廳
左手面仲有佢同兩個女嘅畫像
20年代時嘅小童睡衣
呢間係LADY BAILLIE嘅衣帽間,再行入啲嘅係沖涼房
呢間房算係當年好新潮嘅房,廁所有自來水供應! 沖涼唔洗擔水, 係要好有錢嘅人先會有㗎
LADY BAILLIE嘅房, 充滿二十年代色彩
呢部係法國制嘅鋼琴, 1880年代製, 有成一百三十年歷史㗎啦!
音色仲好靚,保養得好好呢!
廳
呢間係DRAWING ROOM, 睇下左手邊有個中式屏風㗎!
影曦一入到去就喺到認字(認到幾個啦HEHE)
如果大家租場喺到結婚嘅話,呢到會喺入口:)
圖書館
當日我同三個女嘅唯一合照LOL
因為係HALF TERM, 所以嗰到有特別節目- JOUSTING
JOUSTING係古代騎士比賽嘅一種方法
佢地仲搵人DRESS UP扮HENRY VIII同佢皇后坐喺到睇添~都幾有趣㗎
見到斜坡...佢地忍唔住要走去碌一碌草地先~ (好多細佬都係咁碌㗎!)
行咗去THE AVIARY, 好似九龍公園嘅鳥湖同百鳥苑咁㗎
好多嚟自世界各地唔同品種嘅雀仔
之後我地仲去咗公園玩...
城堡公園真係唔野小!!!我都想走入去玩埋一份呀!!!
大打韆鞦
兩個攬住棵WILLOW TREE
臨走前仲見到難得一見嘅孔雀開屏!!! 好好彩呢~


text:
鋼錶, 一定要有一隻, 著起Suit上黎, 唔通仲帶膠錶咩? 一講到鋼錶太家都可能覺型就係型, 但係又好貴, 未必買得起, 為左有隻鋼錶而走去買隻街邊野又唔知用得幾耐. 其實鋼錶又唔需要下下諗Rolex, Omega, Longines既, 普通4個位既價錢都已經買到好唔錯架喇.
2014年7月23日 星期三
手錶 - 膠帶? 鋼帶? 皮帶?
手錶, 一樣聽落好似好必須, 同日常生活惜惜相關既貼身物品, 但係老實講句, 依加仲有邊個係因為真係需要睇下依加係幾點鐘, 先會帶住隻錶? 相信我地依加要知幾點, 都只會著一著自己部電話, 甚至本身都用緊部機, 睇睇上邊條Status Bar就Okay.
所以黎到今時今日, 手錶已經變成同手鏈差唔多角色, 只係飾物既一種, 不過就算係咁, 我都認為一隻好錶, 係好重要. 特別係身為男士, 手錶可以比到人成熟, 守時, 同可靠既感覺. 要配合好, 唔需要多, 三隻就夠: 一隻膠錶, 一隻鋼錶, 同一隻皮錶.
膠錶最簡單, 唔會錯既選擇當然係Casio C-Shock啦, 唔講太多喇, 今次既重點放返係下面兩位度.
鋼錶, 一定要有一隻, 著起Suit上黎, 唔通仲帶膠錶咩? 一講到鋼錶太家都可能覺型就係型, 但係又好貴, 未必買得起, 為左有隻鋼錶而走去買隻街邊野又唔知用得幾耐. 其實鋼錶又唔需要下下諗Rolex, Omega, Longines既, 普通4個位既價錢都已經買到好唔錯架喇.
平時幾萬, 甚至幾十萬一隻個d歐洲, 多數係瑞士錶芯, 但係其實美國, 或者日本錶芯都做得好好, 或者有一d比起歐洲既仲要出色. 歐洲錶芯唔係話唔好, 有邊個唔想要隻Patek Philippe, 或者IWC? 但係有時佢地咁貴, 好多係因為佢地個名氣, 或者係炒價黎.
好多比較年輕品牌都有出鋼錶, 例如 Marc by Marc Jacobs, Agnes B, Vivienne Westwood等等, 但好多時大眾都認為佢地只係sell自己個brand, 收高價, 但係是但比d野你. 不過你諗深一層, 佢地話晒都叫名牌, 唔會咁攪自己個名既, 深入去了解一下你就會發現你唔需要擔心佢造工, 因為佢地好多都會搵一d知名錶廠代工, 例如Marc by Marc Jacobs搵美國既Fossil, Agnes B就搵日本既Seiko.
皮錶, 可以話係鋼錶既另類選擇, 唔夠Budget入三隻既, 就一隻膠錶, 加鋼, 皮二選一吧. 我自己就有兩隻唔同色既皮錶, 一隻係最傳統黑皮革, 另一隻就係vintage味濃一d既啡皮. 我之前會覺得皮革錶好老, 完全唔適合我地後生仔帶, 但我發現我真係太錯喇. 一講皮革錶你就可能聯想到爺爺嬤嬤手上個隻, 但其實佢非常之百搭. T-Shirt短褲加隻就即刻Smart Casual, 著住Suit咩, 皮革錶又唔比鋼錶失禮. 相信我啦, 去試試, 試過你就明.
訂閱: 文章 (Atom)


text:
五月八日
三十三個月至三十四個月閒記
母亲节快乐游长隆@新長隆酒店
再見喇!
雖然酒店張床好大 仲好舒服 但媽咪訓唔著...
因為我成晚扭嚟扭去 哈哈 真係唔好意思喇
結果大家去到六點就起左身...換好衫 就落樓食早餐 同埋參觀下酒店...
早餐係自助形式 有好多款食物比你揀 味道都唔錯啫
唯一美中不足係...又喺彩蝶谷食 oh my god....
居然有小小粽食 哈哈 好得意呀!
婆婆 真係唔好意思 呢張相影得你唔靚 比個qq豬你啦!
食完早餐 我地出左花園行一陣 好多地方都好靚好新淨呀
但影左一陣就覺得熱熱地...好彩唔係六七月嚟...
影完室外 就入返去室內 見到有隻大panda...
panda小姐 你食左早餐未呀?
我地仲由新翼行左去舊翼 嗰度d設計同擺設都好靚 唔好輸蝕過新翼啫...
喺舊翼 大家可以一邊食野一邊睇白老虎架
雖然新翼都有間bar可以睇老虎 但唔夠舊翼集中 一定睇到d虎虎...
喺新舊酒店行左一個圈 我地決定返房玩一陣
玩左音樂椅啦 (爭櫈仔) 捉迷藏啦 仲有百力滋比賽...
哈哈哈 係唔係好無聊呢?
之後 媽咪比我試下跳床 (我未試過架) 初初我跳得唔啱 用腳落床 之後試多幾次 就識用patpat落床喇
哈哈 初初我覺得好好玩 但之後就唔鐘意喇 可能我一向都唔鐘意跳嚟跳去...
媽媽嚴重警告我要有大人喺度先可以玩跳床床 我知道架喇 如果冇大人陪會跌親嘛... 要坐bebu車嘛...
玩到一點 我地決定提早交房喇
臨走嗰陣 我同媽咪講唔捨得間房房呀...梗係啦 間房又大仲可以連房 兩間房任我走任我玩...我唔捨得呀
CHECK OUT喇...
我地寄存d行李 就搵車坐喇
去邊?
我地上左架酒店車 盛惠六十人仔...都好舒服
個司機仲幫我地買門票 有15% off呢
各位我地最後一站 : 鱷魚公園


text:
mami同爸爸請左一日大假陪titi過生日正日
mami諗左好耐去邊好 最後決定去迪迪尼過生日
呢個決定好正確 喺迪由尼度過生日真係幾開心架!!!
最開心最開心嘅係 喺自己嘅生日 有煙花放 仲要咁多人陪你睇
你話吖 幾高興呀 嘻嘻 titi一歲生日 為左隆重其事 為佢放煙花!!!
仲有呀 生日嘅朋友可以有一個紀念襟章 掛起佢 個個都同你講生日快樂架
有煙花 有得玩 有得食 仲有咁多人同自己講生日快樂 so good!!!
九月一號一早 就同阿ti洗白白 飲晒奶奶 叉晒電
(生日著條紅褲先 嘻嘻 咁啱啫)
去迪士尼做足準備 搵埋姑姐同嫲嫲 YEAH 出發!!!
唔洗一個鐘 就去到迪迪尼停車場 由於我地冇ANNUAL PASS
所以PARKING要120蚊 但除返四個人嘅車錢 都好抵嘅
我地一落車 哇 TITI真係成隻MINNIE咁呀!!!
>
我地話佢TITI頭 MINNIE身 後尾戴埋個MINNIE耳仔 仲似呀
BIRTHDAY GIRL嘛 梗係要夾返個皇冠夾 話比人聽今日大晒啦
minnie衫後面 mami精心熨左 "I'm One" (我一歲了) 話比人知個衰妹一歲
>
去到city hall 嗰d staff好開心咁指住titi件衫 : 佢一歲呀 !!!
mami好開心呀 估唔到咁快有人睇到 好野 萬歲
喺一片歡笑聲下 mami同 titi都成功攞左襟章 展開奇妙旅程lu
(titi個衰妹揀左我嘅最愛minnie 我唯有揀松鼠啦 ~_~)
第一站 巴斯光年 titi呆晒呀 上次新年都有同佢玩 反而冇今次咁呆呀
一共玩左三次 佢見唔驚 仲同我地搶槍嚟玩呢 ^^
同巴斯光年合照之後 見到有新嘅e wall titi好唔鐘意佢呢
跟住我地就去左新開嘅small world喇
titi一直好鐘意世界細小嘅歌 所以mami仲以為佢會好開心tim
點知第一次坐冇咩反應 第二次坐都淨係輕輕拍手
令mami有d失望啊 titi你唔係好鐘意架咩? 但唔緊要 佢都好開心
第一次玩完small world titi居然肯戴minnie耳仔 好開心呀
隻耳仔喺日本買 mami之前戴過架 諗住帶埋去玩
titi戴上minnie耳仔 出奇地同件衫絕襯 件tee係minnie 加埋minnie頭 正
好多遊客都讚個衰女 搞到mami好好好開心 !!!
再玩多次先!!!!
玩左兩次 夠晒lu 於是我地就去左睇show
場show令titi睇到如痴如醉呀 睇左二十分鐘
我地就去左醫肚 mami不忘為titi嘅布甸桔枝candle
話晒生日正日嘛 嘻嘻
囡呀 食快d啦 我地仲要去玩架.......


text:
而家入職公營機構或者係政府工,大部分由合約工開始,2至3年既年期,話少唔少,無人敢寫包單一定有得續約,做左一年半載既時候就要諗定後路.就算做多一兩份合約後有機會申請轉perm,之但係阿頭俾既apprasial個分唔靚仔,可能只係一條掘頭路.
有無得續約,除非咁唔好彩機構要cut budget或者成個部門轉structure,否則多數都係人為因素決定你既去留.有人可以日日舔老闆腳搏佢高興,有人不屑討好當有忍受唔到既屈辱會拍枱出聲,有人白白讓時間過等運到,呢三種人小熊都見過,其實,都係睇你份工既前途仲有份糧既重要性去到邊.第一種人小熊細個唔識野會鄙視,梗係諗著做人要有骨氣,洗唔洗咁樣拓大腳法,醜唔醜架.當儲多幾年社會經驗既時候,就會自愧不如,因為自己固執既性格係永遠做唔到佢地咁樣能屈能申.只要佢地唔係有害人之心,為份工去搏老闆開心係人之常情黎既.
聰明既擦鞋仔,佢地通常係比一般人更加怕無左份工,所以情願把心一橫去到盡捧到老闆上天,最多都係忍耐三幾年.係適當時候識得滿足下老闆既虛榮心,老闆覺得你聽話,可以「食住你」,對你自然順眼啲.係重要關頭你閞聲拜託佢幫手,都易啲應承你啊!到成功轉左perm啦,啲野咪長命工夫長命做,得閒同老海鮮打好關係,忍一時以後日子就好過了,計番條數好抵啊!
而第二種不屑討好既人屬大多數,一般出左黎做野幾年又還晒grant loan既打工仔,經濟上負擔已輕咁一截,即使突然無左份工亦唔會無飯開.本身有積蓄既話真係就算唔開工幾個月只要慳著洗絕對唔成問題,問題係份工值唔值得你去扮演一個好可能你會討厭既自己.小熊會諗,如果我做緊呢個位對於將來考升職位有用,人工又合理,落力去表現得好啲點都無壞.萬一係合約中途俾人炒左反而前功盡費,有個衰record出左去好難入得番黎,或者要等時間慢慢洗底.
對住啲自命清高既老海鮮,捽到你陀陀擰,唔好俾佢地拋窒就咁放棄份工,諗計去超越佢.記得人前人後對佢地禮貌,特別係政府或公營機構呢啲咁階級主義同玩年資既地方,發脾氣黑面係禁忌,老海鮮既笑裡藏刀好老練架,你稍為控制唔到自己情緒已經會遭人話柄.唔想俾人當傻仔咁舞來舞去,要訓練有極好既EQ和耐性,表現大方得體啲客觀啲.雖然係相當高難度,不過呢,只要你過得到關,係個崗位上企穩左,人地自然會好現實地對你改觀……到時你點樣擺個唔LIKE樣,最多咪玩下排擠,想郁你都無符,如果你完全唔在乎人地玩呢啲小學雞把戲,係幾過癮架!
第三種等運到既人係最易做,唔洗用腦思考隨心想點就點,咁份工其實亦對你可有可無,小熊仲有咩好講呢,無啦……好自為之,唔好無左份工既時候黎喊咁口.


text:
夏天巧快就到,襯末酷熱天氣黎到之前,可以出去行山要快D找緊機會先得!難得今日大家都放假,而天文台又話聽日落雨,一於出去玩返轉!不過諗地方玩都頗頭痛,大家提議左幾個地方,最後拍板龍蝦灣郊遊徑,大家都末去過,咁就一於去探險!反正都係兩粒鐘左右!不過入口係邊,大家都左一陣,原來入口就係我去過巧幾次大坳門!
電芯家族代表珮珮已經急不及待!
上山當然要上樓梯,生菜樓梯,呢幾個禮拜不知行左幾多級!對我黎講,EC汁!
卡卡上次同我地行鹿湖,對佢黎講,呢到濕濕碎!
Moses同 Ellie 一樣食定電芯打底!
天陰陰,雖然矛太陽,可惜今日矛嘜風,班"奇"英都行下抖下好幾次!
官方寫要行半個鐘樓梯,心諗矛咁多瓜,不過行極都末完!
我就一於少理,不停上上落落!
不過好彩越上得高就有大風吹!
快D啦,就到頂!
真係用左半個鐘,上到291米高山頂,爽呀!
呢到會唔會碌落山架,不過企起到又真係幾正幾C服!
係時候落山!
後面條山路就係我地落山之旅!
不過沿途風景就真係好正斗!
噢,望到馬術學院,好快到終點!
終於完成整條郊遊徑!
正倜倀點返起點車,好彩卡卡爸爸要返工,佢放工就黎車我地,時間好!
難得入到清水灣,一於去布袋澳食埋個LUNCH,反正我地末去過!
點解我地得白拾雞柳!
重要唔夠分,我想連盒都食埋!
而你地果D點解又會咁唔同!
難得入到黎去碼頭影返幾幅到此一遊!
成地都係咸魚呀!
玩飽食飽就要返屋企沖涼!


text:
CT 遊上個禮拜既呢個時候重同忌廉頭係Mystic Seaport 玩緊﹐ 忌廉頭都講左我地見到Spielberg 既奇遇﹐甘當然我地唔係淨係見到佢既﹐都做左好多野下...
禮拜六去左Mystic Seaport, 都唔錯﹐行下睇下.有坐下船﹐有飲chowder﹐影下相甘﹐幾舒服呀.
主要目的當然係探我大學roommate E 同佢老公T.上次見佢地已經係兩年幾前喪禮既事啦.早前佢地買左屋﹐叫我去探﹐甘見團契會off 就決定十月第一個禮拜去.識左真係好耐啦﹐我地freshman 都住埋一個dorm. E & T結婚去Longwood Garden 影相 我都有幫手﹐都已經係6年前既事啦.E無咩變﹐但T就肥左三十磅甘﹐嚇死我.佢地間屋唔算大﹐但係好cozy, 好minimalist 甘好少什物﹐又整齊﹐kitchen 又新﹐全屋地板﹐又finished basement. 好近大路﹐又好近河邊﹐少少草地﹐簡直就係我既dream house.
我地自己去完Mystic, 就同E&T 食飯﹐見返佢地真係好正﹐聽佢地既對話都笑死.又講下D舊同學.佢地帶左我地去食日韓野﹐好味.又同我地去租左Night at the Museum 返屋企睇﹐真係開心.Sunday 就去左佢地個教會﹐講安息日﹐唔錯﹐係甘講戲既鬼佬陳牧令到我地借左烈火戰車黎睇.尋晚睇左﹐可惜我地又唔係好識欣賞.
去完church 就去Yale 囉﹐週圍行﹐指定動作去Urban, 食野﹐同見到Spielberg 囉.
跟著去返E&T 屋企附近既河邊行下就走啦.回程時我好醒目甘check 下附近有無Krispy Kreme, 點知真係有﹐又順路﹐甘就好抵錫甘令到忌廉頭買到佢既最愛donut 食.見有時間我地又去埋貴區Greenwich 行街.以上兩樣都真係全靠亞靚個GPS﹐再次鳴謝.最後去埋Mitsuwa 食飯就回家啦.
之前都無去過康州﹐原來都好多野玩呀.謝謝忌廉頭兩日內開左十幾個鐘車陪我玩.E &T 又叫我地再去同佢地捉蜆喎﹐好呀﹐希望下年可以啦.


text:
記得以前媽咪間唔中就會煮啲用西汁做嘅菜式,可能覺得甜甜酸酸,小朋友多數都會鍾意食,而我事實上又真係幾鍾意呢隻醬汁呀.讀初中時,因為唔係喺番屋企附近嘅學校讀,所以返唔到屋企食 lunch,於是媽咪就每朝早都提早一啲起身煮飯俾我帶番學校食.每次到咗 lunch time 時我都好期待打開個飯盒,睇吓有咩好餸食,如果係西汁煎雞扒的話,我就會好開心 o架啦,因為媽咪真係整得好好食. 但係因為已經好耐無食媽咪煮嘅餸,所以幾乎將西汁呢樣嘢遺忘咗!直到早幾個星期,Louisa 親自煮碟西汁煎大蝦俾我食,我先至記得番原來呢個世界上係有一種醬汁叫做「西汁」,反正好耐都無食過喇,今晚就用西汁煮肉排啦!
但係因為已經好耐無食媽咪煮嘅餸,所以幾乎將西汁呢樣嘢遺忘咗!直到早幾個星期,Louisa 親自煮碟西汁煎大蝦俾我食,我先至記得番原來呢個世界上係有一種醬汁叫做「西汁」,反正好耐都無食過喇,今晚就用西汁煮肉排啦!
材料:
腩排
南瓜
蘋果
乾蔥頭
月桂葉 (Bay Leave)
檸檬皮
醃料:
生抽
鹽
糖
紹酒
粟粉
油
調味料:
鹽
糖
檸檬汁
紹酒
茄汁
喼汁
OK 汁
黑椒粉
- 腩排洗乾淨,用抹手紙索乾水份後,就加入生抽,鹽,糖同埋紹酒,拌勻後先醃
半個鐘,之後就加埋粟粉同油一齊醃.
- 南瓜去皮去瓤;蘋果去皮去芯,全部切件備用.
- 乾蔥頭去衣後洗淨,將當中三分之一切成細件,其餘原粒留用.
- 燒熱油,先放乾蔥頭同月桂葉落鑊爆香,之後加入肉排,灒酒,然後加鹽,糖,
檸檬皮及少少水拌勻,冚蓋後轉細火慢慢炆腍.
- 當肉排開始炆腍嘅時候就加埋蘋果同原粒乾蔥頭一齊炆,並加入檸檬汁,茄汁,
喼汁同 OK 汁.
- 見蘋果都煮腍時,就可以加埋南瓜落去,灑上黑椒,繼續以中火慢慢炆.
- 當南瓜都煮腍時,就可以上碟喇!
噚日喺街市見到有日本南瓜,賣 $5 一個,老實講,正宗日本南瓜又點會賣咁平呢?不過見到顏色好靚,好吸引,仲勁大個 o添,所以咪買個返嚟囉!
我專登將個蒜頭同個南瓜擺埋一齊,等你哋可以知道個南瓜有幾大.
啲瓜肉都好金黃色呀!
Notes:
- 切好咗嘅蘋果,可以先加少少檸檬汁拌勻,以免變色.
- OK 汁份量唔好落太多,因為味道頗酸.


text:
係,無錯,我又再整多次呢個合桃乾果裸麥包,因為實在好食,所以噚日朝早比較得閒就再 encore 囉!
不過今次做法同上次有啲唔同.首先,上次整果陣時,啲乾果同合桃係包喺麵糰入面做餡,但今次就加埋落麵糰度一齊搓,所以食落啖啖有料!
其次係焗嘅時間都有改變.上次因為係第一次整,所以唔係好識掌握入爐時間,原食譜個時間係焗一個大包,但我就做成數個細 size 嘅包仔,所以原本應該係要調整一下焗嘅時間,但我驚焗唔熟,所以跟食譜時間照焗,最後出嚟嘅包包表面有少少似 baguette 咁脆硬.但今次就焗少咗 10 分鐘,出到嚟效果非常之好,唔會硬,又唔會太軟,啱啱好,成功!
最後就係喺個包面上面 "界" 咗花,靚仔好多呢!
一份黑椒腸仔炒蛋,一個裸麥包加一杯咖啡,就係我噚日豐富嘅
lunch 喇!
我之後仲帶咗一個過去俾 Louisa 食,因為噚日佢成堂都好專心咁做 passpaper,加上又有其他嘢掛心,所以佢唔記得咗食,到夜晚食完飯之後佢先醒起,不過佢都照樣有 "空位" 食得落喎!佢食第一啖已經話,新鮮整起即食真係寧捨唔同食法,所以我知道今次個包包應該係比上次好食啲.
好,諗吓下次整乜包包先!
P.S. 嗱,明仔,唔好又話我隻 "吉" 杯裡面無嘢喇,今次真係有咖啡喺裡面 o架!


text:
之前有 blog 友問我係咪好鍾意食韓國菜,其實都唔係有偏好,只係自己一直都唔多願食粵菜,所以不斷試整唔同國家菜式或中國外省菜,咁啱 Maangchi 姨教整嚫嘅嘢都唔難煮,而且仲要韓國菜好多時都係偏辣,開正我個瓣啫! ^^
呢次就跟佢整個超容易嘅涼拌青菜,我都照樣跟佢用小棠菜整呀!真係超簡單易做,三兩下手勢已經攪掂.
材料:
小棠菜
炒香芝麻
涼拌醬料:
韓國辣椒醬
韓國麵豉醬
蒜蓉
蔥花
麻油
糖
- 小棠菜洗乾淨後放滾水內,加少許鹽煮 2 – 3 分鐘.
- 將菜撈起,立即過冷河並用手榨乾水份.
- 涼拌醬材料全部混合攪拌,加入小棠菜拌勻即成.
- 食前灑上芝麻.
早前見到 blog 友 T&P 話綠色盒嘅韓國麵豉醬好好味,攪到我都
好想試,所以就搭 Winnie 幫我買,點知佢仲醒到吼到
減價 $12 先買,真係超抵!相比起日本味噌,
質地比較稀,同埋因為調咗味,
所以味道比較豐富.
學 Maangchi 姨話齋,呢個菜真係唔見食,榨乾水份後
都無得幾多,呢度已經係半斤菜㗎喇!
呢晚因為差唔多九點鐘先放工返到屋企開手整嘢,所以一切都以
簡單快手為上,除咗個涼拌菜之外,仲整咗冬瓜番茄紫菜
粟米湯,雖然係簡單咗啲,但都好過喺街食啦!
有請 Maangchi 姨親身示範!


text:
今年係第一次整年糕,一向不甘於平凡嘅我,當然唔會就咁整底普通年糕啦!原本係諗住整白色嘅椰汁年糕 o架,不過 Ernest 媽咪話俾我聽,原來椰漿食得多對身體唔好,而且新年前 Ernest 就係因為食得太多用椰漿整嘅年糕而食滯咗,小小人仔都辛苦到自己話要入醫院,你話佢真係幾唔舒服至得 o架,Ernest 媽咪話,又椰漿又糯米,想唔滯都難啦! 就係因為呢個原因,再諗吓之前做冬先食過用椰漿煮嘅紅咖喱,所以我就改咗整黑糖薑汁年糕囉!一來未食過,二來諗住加咗薑汁整嘅年糕會甜甜哋又辣辣哋,應該會幾好食.於是我就參考咗仙姐個印尼椰糖年糕食譜作為基調,然後變化出呢個黑糖薑汁年糕喇!
就係因為呢個原因,再諗吓之前做冬先食過用椰漿煮嘅紅咖喱,所以我就改咗整黑糖薑汁年糕囉!一來未食過,二來諗住加咗薑汁整嘅年糕會甜甜哋又辣辣哋,應該會幾好食.於是我就參考咗仙姐個印尼椰糖年糕食譜作為基調,然後變化出呢個黑糖薑汁年糕喇!
材料:
糯米粉 260克
澄麵 40 克
黑糖 100 克
冰糖 100 克
水 300毫升
薑汁 50 毫升
- 先將黑糖,冰糖,水同薑汁煲滾,當所有糖都完全溶哂之後就熄火,攤凍.
- 糯米粉同澄麵混合好,將糖水慢慢加入,邊倒邊攪拌均勻.
- 粉漿開好之後,過篩入已搽油嘅糕盤內.
- 隔水蒸約個半鐘至熟透.
以上材料份量可做 8 吋年糕 1 底.
第一次整無經驗即係無經驗,中央位置有少少白色都唔知咩事,到切件嚟煎
先知原來係未蒸熟,攪到嗰個位好似溏心皮蛋咁!下次蒸年糕時,
喺真空煲拎出嚟之後要再上火蒸番小小時間至得.
呢個年糕好成功呀,煎好之後非常軟糯,又唔會太甜, Notes: - 如果唔想磨薑汁的話,可以切幾片薑加入 350 毫升水內一齊煲,但薑味應該會稍遜.
仲有少少薑嘅清香同辣味,非常好食.
- 加入澄麵可減低糕嘅黏性,糕身比較爽.
- 黑糖甜度比較低,所以同時加入冰糖增加甜度.
- 粉漿一定要過篩,因為會有較多開唔勻嘅粉粒.
Notes:
- 如果唔想磨薑汁的話,可以切幾片薑加入 350 毫升水內一齊煲,但薑味應該會稍遜.


text:
星期一果日由朝到晚都唔係屋企食,我諗呢次係近十年嚟因為食而最勁嘅一次 "大出血" 呀!之前同嚟緊都仲有錢要駛,而且數目唔細,睇嚟都預咗 "血崩" o架喇!! 各位,邊個做個好心幫我 "輸定血" 先啦!!!!!
差唔多一個月前,Miss Cheng 一早已經約咗我同 Winnie 呢日食 lunch 共商大計,因為 Miss 之後要趕住去佐敦做嘢,所以佢就揀咗去尖沙咀食,夠近嘛!Miss 話想去 i SQUARE 間「朝陽飯莊」試吓,於是 Winnie 就預早 book 定枱,費事到時仲要慢慢等.
Winnie 好醒目,專登 book 張有海景嘅枱,而且個景仲好靚 o添!
雖然我哋只係得三個人,但係因為個四人餐好抵食,所以就決定叫個
四人餐.除前菜外,仲包四杯豆漿.
首先嚟嘅係酸辣湯.個人就覺得麻麻哋,又唔夠酸,又唔夠辣.
Miss 點嘅蝦仁炒蛋,呢碟幾得呀,蝦仁夠爽,有鮮味,蛋亦炒得好滑.
呢碟係醬爆雞丁,味道一般,雞肉亦較嚡!
雪菜毛豆百頁正呀!毛豆腍度啱啱好,唔會太硬;百頁又吸收到
雪菜嘅鮮味.
我好鍾意食嘅上海炒年糕,味道不過不失,無乜驚喜.
不過食年糕真係好襟飽,原本兩位女仕都預咗我一個人食兩份,所以先叫個四人餐,但係因為有呢碟年糕,依家變得細食嘅我都真係唔可以清得哂所有嘢呀!其實個餐仲有包埋飯後甜品,係紅豆沙,不過連 Winnie 都話味道淡,我當然就嫌佢唔夠甜啦!而且我食到個 texture 好似用咗馬蹄粉嚟埋芡,呢層我就唔多 buy 喇,我寧願好似水咁稀好過!
個餐原本 $2XX,計埋茶錢,前菜同加一,埋單計數 $300,我同 Winnie 每人 $150.( 呢次我哋醒喇,"吼" Miss 去 toilet 時即刻叫埋單,所以今餐唔駛同佢爭俾錢喇! )


text:
最近Janice Man畀人瘋狂恥笑扮ABC講英文,網民都刻薄咁挖苦香港土生土長嘅JM,又無講過國際學校,唔知點解講嘢一定要學ABC.其實香港女仔扮ABC口音都已經唔係第一日架,唔講JM啦,就講佢嘅前者都一大堆,例如薜凱琪,連詩雅咁,Well,小編唔Actually知佢哋啲Chinese係咪真係差到講唔完整一句,不過呢種又Chinese又English嘅口音,就真係令人好Annoying囉~不過咁,小編問過好多男仔朋友,ABC對於對佢哋,吸引人真係唔係太大,連佢哋都唔明點解港女要扮ABC,反而最愛嘅一定係台妹,所以不如港女們轉扮台妹,唔做ABC,做TBC!
學台式普通話
等如ABC用英文一樣,做TBC梗係要講得一口台式普通話啦,不過千萬要小心,好多人連大陸口音同台式口音都分唔清,唔好唔小心學咗大陸口音,建議大家快上煲幾套劇,聽下周迅同雞扒講嘅有幾大分別喇.
嗲聲嗲氣
口音易學,但神態難學,台妹最引人之處就係講嘢時會加好多不必要嘅輔助詞,例如「哦」,「哩」等等,拉長尾音,加上高音,總之講出嚟要嗲聲嗲氣,令男人一聽就騷麻晒!
小鳥依人
台妹另一殺手鐧,就係任何時候都小鳥依人,莫講話發脾氣,就連大聲少少講嘢都係少之又少,唔係點會氹到一眾港男覺得台妹好易控制,又可以展現自己男子氣概!
扮無知
台妹為求捧男友上天,唔會放過任何畀男人認叻擺彩嘅機會,例如有任何難題第一時唔係自己解決而係問男仔.有時就算知道答案都要扮唔識,等男方答完再講「你好聰明哦~~~~~」


text:
最近少食即食麵,但如果喺超級市場見到有吸引嘅新產品出現,一定會買番嚟試吓.之前就買咗隻好正好吸引 (個名),由馬來西亞製造叫「茶餐廳」嘅嚟食,以為煮咗出嚟真係似茶餐廳嗰種味,嘩,點知普通到吖,統一福字麵好食過佢,被搵咗老襯.
今次要介紹嘅係相片呢隻由泰國出產嘅媽媽牌冬蔭公湯即食麵.
坊間有幾隻冬蔭公湯即食麵,但水準頂多都係一般,麻麻到麻麻,一味得個酸同辣,好啲嘅,「浸」味似冬蔭公囉.等而下之嘅,湯底「稀耶耶」,仲衰到連冬蔭公味都冇!唔知似乜?!
之前曾經提過只有喺華潤超級市場先可以買到嘅一隻好味到暈嘅冬蔭公湯即食麵,但係而家失咗縱,真係可惜!
不過,哈哈!今次介紹嘅媽媽牌冬蔭公湯即食麵,同上面失縱咗嗰隻一樣咁正咁好味,最難得嘅係夠正宗!
媽媽牌冬蔭公湯即食麵做到極之正宗嘅冬蔭公嘅酸同辣唔在講,最 YEAH 係做得到冬蔭公湯嘅 creamy 效果!正如佢嘅包裝用英文寫到嘅~ Shrimp CREAMY Tom Yum Flavour,媽媽牌做得到!
雖然佢啲麵係伊麵,略略扣咗啲啲分,但係麵質仍夠硬淨兼且 QQ 煙韌,好.
建議大家平時不妨買定啲蝦,煮熟後剝殼放喺雪櫃冰格,到煮麵嗰陣,尤其是煮呢隻冬蔭公湯即食麵,放若干隻落去,Hoooooo~~~~~ 包您即刻好似去咗 Tailand 咁~
Sau 話 Di 吸金蒙空叻喃隆奶奶吾!


text:
今日係完晒癌症治療後第一次嘅覆診,依例去到都係要等一輪先可以見醫生,今次個醫生又係最好嘅唐醫生呀!佢好詳細咁幫我檢查全身,亦解答咗我一啲疑問,大致上都冇咩特別嘢,咁佢就話四個月後再返去覆診,跟住出去攞覆診時間同去藥房攞藥就得嘞!
點知去到藥房交藥單時,個工作人員話我要先去交藥費再攞埋張收條先可以攞藥.吓!我之前都唔使比錢,點解今次要我自己比呀?大嗱嗱四個月嘅藥錢唔嘢少喎!
嗱嗱淋跑返去瘇瘤科大樓問姑娘,姑娘話因為我之前係編入化療組,診金HK$80係包埋藥錢,但而家我已經編咗入去普通組,診金HK$60唔包藥錢.所以而家要自己比藥錢.吓!咁都得!咁唯有叫姑娘搵唐醫生幫我寫Reference Letter話我要食哩隻藥然後去claim返公司醫療啦!
搞咗大半個鐘先可以攞到封信,咁就返落大堂counter計藥錢,點知個職員話唔使計,叫我過隔離窗口交錢就得嘞!吓!嘜唔使計咩? 咁就過去隔離窗口比錢,信用咭都攞定出嚟咖啦!點知個職員話:「唔該十蚊吖!」 我以為自己聽錯,問多次都係HK$10.
唓!早講吖!HK$10我即係比啦!等我搞咁多嘢!真係激鬼死呀!不過而家諗返都好笑,點解藥房唔直接叫我去交十蚊要話去會計部計數;姑娘見我要寫Reference Letter都唔同我講只係十蚊啫!唔使搞咁多嘢啦!真係唔知好嬲定好笑,就係咁喺間醫院到謄嚟謄去,令今次本來平淡嘅覆診日增添咗啲趣味呀!


text:
金星人今次去程係坐 Peach, 返黎就選擇左 Jetstar, 雖然大家都廉航, 但金星人就鐘意 Jetstar多過啲. Peach一向係好多香港人去大阪既廉航首選, 但Peach既位坐位真係太窄, 連金星人呢啲哈比人一族都覺得頂腳, 真係難為其他高頭大碼既男士, 再加上當晚機入面好嘈, 金星人同其他三舊雲都瞓唔到, 第二日辛苦到幾乎想死
再講 Jetstar, Jetstar係 T1 check-in, 真係方便好多, 起碼想搵食都多D選擇, 亦好彩因為今次係T1 check-in, 居然係duty free入面搵到枝好搶手既日本威士忌, 真係開心晒
第二間係京都既 Ibis Sytles Kyoto, 呢間係京都車站對面, 對於金星人呢D超新手真係好方便, 加上價錢超平, 抵住, 不過就細D, 最多只可以開到一個喼
第三間就係係近期好既 Airbnb訂既民宿, 今次既屋住居多係一個中國人, 間房地點方便, 仲好乾淨, 但各位爛玩精記住 Airbnb會有手續費既, 同埋即訂即係credit card 過數
交通: 日本既鐵路真係無敵咁複雜, 最後金星人全程用 ICOCA 咭 (即係好似香港既八達通咁, 超方便)


text:
2010年10月9日 星期六
幸運
剛剛過去嘅星期日,我參加咗哩區教堂主保瞻禮,夜晚有敍餐,一向欠缺抽獎命嘅我竟然抽到最後嘅壓軸大獎,係一個聖家像,重係由湯漢主教親手頒發,而且佢重親自幫我為聖像祝聖添啊!真係令我好興奮呀!
2010年9月11日 星期六
兩日一夜長洲游
之前好多人都話好返後打算會去邊到玩呀?幾時飛呀?暫時都未得住,或者十月尾啦!不過好耐以前已經好想入去長洲玩吓住吓,而且今年未去過沙灘玩,所以放咗兩日假,全家入去長洲住返晚啊!
我哋搭十點九嘅船,咁啱係快船,所以十一點四已經到嗱!
由碼頭行去酒店要經過好多買手信同海味嘅地方,B女媽咪同大笨蛋就不繼咁比哩啲舖頭吸引住,所以行嚟去都重係條大街上.
由於正值正午時份,真係好熱,所以都冇咩心機影相啊!最後我哋都係食埋晏先向酒店進發.
途經兩間B & B,我都有睇過佢哋啲相,其實都係一個唔錯嘅選擇,不過內裡環境會感覺局促咗啲.
以前讀書時都有嚟過東堤小築,不過而家就冇諗過book哩到啊!
終於行到出嚟沙灘啦!
沙灘好靜呀!冇咩人游水啊!緊係啦!咁鬼曬,想變燒豬咩!
哩隻魚船撐開晒啲爪,好似隻蟹啊!
見到酒店啦!
個門口似酒樓多過似酒店呀!
我哋被安排住三樓,唔知係咪我要求兩張床,所以間房嘅裝飾就普通啲,因為我之前去酒店嘅網頁睇過啲房嘅擺設比哩間新同靚,不過我自己冇咩所為,最重要緊係有個海景露台啊!
浴室設備都OK,之前有睇過一啲BLOG話浴室企缸去水好差,但我哋用浴缸就冇哩個問題啊!
由於我哋係五個人,所以其中一間房要加床.
哩個無敵大海境真係睇極都唔厭啊!
因為真係太曬,我哋落唔到去沙灘住,所以就去泳池游住先!
玩咗一個鐘到,就返上房沖個涼然後去返大街食下午茶.
酒店有個細細嘅燒烤場免費提供比住客用,不過食物,飲品自備.
哩間甘永泰喺長洲好出名咖!佢嘅魚蛋係人氣之選啊!
B女買咗哩條係一啲煙肉包住啲生菜紅蘿蔔絲,都幾好味啊!
魚蛋,四寶丸,炸豆卜魚肉
跟住去咗一間專賣北海道產品嘅店舖 - 富良野
喺長洲都掛住買日本嘢呀!哈..哈..哈!連薯條先生我都買到呀!真係開心啊!
買完嘢,B女見富良野嘅老闆娘食緊碗芝麻糊好正,就問人喺邊到買,咁老闆娘就介紹咗我哋去一間叫開心甜品店,哩間舖都好多人幫襯啊!佢哋嘅芒果最出名,不過我唔好啊!
芒果豆腐花,蕃薯芋頭西米涼粉,蛋白杏仁茶,紫米糖不甩
食飽飽係時候返酒店換衫去沙灘游水嗱!
返到去開始日落啦!
游到七點天都黑啦!又返上房沖涼然後去食飯.
普普通通咁食咗一個晚飯
跟住就沿住沙灘漫步返酒店,雖然唔係一對情人咁行沙灘咁浪漫,但一家人咁行都幾溫馨吖!
當晚成晚都行雷,閃電,後來重落起大雨,但估唔到瞓醒一覺,天氣又唔錯啊!
五點九起身個天都好光嗱!不過間房嘅位置睇唔到日出啊!
早晨嘅長洲
六點幾個天就光晒,嗱嗱聲換衫落去游水啊!
咁早已經有人游緊嗱!
我都唔客氣啦!
游完水先返上房沖涼,然後去酒店嘅中菜部飲茶,其實我哋可以選擇喺房嘅露台享用一個美式早餐,但我爸爸每朝都要飲早茶,而酒店嘅早餐卷又可以轉中式,由一份美式早餐改為兩籠點心,咁我哋五個人就有十籠點心,都唔錯啊!
食完早餐,喺酒店附近行咗陣,又返酒店沖個涼瞓一陣,十二點check out離開,雖然只係短短玩咗兩日,不過感覺好舒服,玩得好開心啊!尤其可以隨時落去沙灘玩,真係好寫意啊!下次有假又再去玩過.
2010年9月3日 星期五
覆診日
今日係完晒癌症治療後第一次嘅覆診,依例去到都係要等一輪先可以見醫生,今次個醫生又係最好嘅唐醫生呀!佢好詳細咁幫我檢查全身,亦解答咗我一啲疑問,大致上都冇咩特別嘢,咁佢就話四個月後再返去覆診,跟住出去攞覆診時間同去藥房攞藥就得嘞!
點知去到藥房交藥單時,個工作人員話我要先去交藥費再攞埋張收條先可以攞藥.吓!我之前都唔使比錢,點解今次要我自己比呀?大嗱嗱四個月嘅藥錢唔嘢少喎!
嗱嗱淋跑返去瘇瘤科大樓問姑娘,姑娘話因為我之前係編入化療組,診金HK$80係包埋藥錢,但而家我已經編咗入去普通組,診金HK$60唔包藥錢.所以而家要自己比藥錢.吓!咁都得!咁唯有叫姑娘搵唐醫生幫我寫Reference Letter話我要食哩隻藥然後去claim返公司醫療啦!
搞咗大半個鐘先可以攞到封信,咁就返落大堂counter計藥錢,點知個職員話唔使計,叫我過隔離窗口交錢就得嘞!吓!嘜唔使計咩? 咁就過去隔離窗口比錢,信用咭都攞定出嚟咖啦!點知個職員話:「唔該十蚊吖!」 我以為自己聽錯,問多次都係HK$10.
唓!早講吖!HK$10我即係比啦!等我搞咁多嘢!真係激鬼死呀!不過而家諗返都好笑,點解藥房唔直接叫我去交十蚊要話去會計部計數;姑娘見我要寫Reference Letter都唔同我講只係十蚊啫!唔使搞咁多嘢啦!真係唔知好嬲定好笑,就係咁喺間醫院到謄嚟謄去,令今次本來平淡嘅覆診日增添咗啲趣味呀!
2010年8月26日 星期四
心痛
哩幾日相信冇一個香港人會開心,每次睇到有關嘅新聞片段或報章嘅報導後,淚水都忍唔住流出嚟,真係好心痛.
傍晚時份,從電視見到梁太陪住Jason終於返到嚟香港,總算叫做成團人返晒嚟,而家希望亡者安息,一路走好!所有傷者都可以早日康復,其他人亦可以克服到心理上嘅陰影,堅強振作咁面對將來吧!
2010年8月22日 星期日
8月21日 ~ 香港心理衛生會賣旗日
多謝..........多謝
賣旗活動圓滿結束,多謝所有當日幫哩個買過旗嘅人,短短幾個鐘嘅活動,睇到好多人生百態,亦令自己都上咗寶貴嘅一課啊!
如果大家今個星期六喺街有人搵你買旗,嗰個人可能係我嚟咖!到時請大家多多支持啊!
香港心理衛生會成立於1954年,是一個以推廣心理生為主的非牟利社會服務機構,一向致力促進社會人士對心理健康的認識和關注,並為弱智人士及精神病康復者提供康復服務,包括住宿服務,日間訓練,職業康復治療服務,社區照顧及支援服務,心理健康義工服務及心理健康教育服務等.
服務運作經費主要來自政府資助,香港公益金撥款及各界捐贈.
想了解哩個機構更多資料,可以入去哩到睇睇啊!http://www.mhahk.org.hk/chi/index.htm
2010年8月2日 星期一
開工大吉!
今日終於結束咗八個月加九日嘅病假,正式復工,心情相當緊張.
由於公司有一些新安排,一部份員工須要換位,而我都包括在內,所以返到去第一份工作就係拾嘢調位.
當日check到有腫瘤到決定做手術都好急,完全無任何準備,所以平時畫開嘅日曆一直停留喺2009年11月20日.
當時圈住11號係提自己約咗做body check,而27號係諗住攞日假休息吓!
十點幾終於拾好自己個位
同事們都好好,大家都就住我,所以今日無咩貢獻,只係適應吓環境,六點半就平安收工啊!希望唔使好耐就可以跟得返個進度啦!
無論如何今日係我嘅新開始,哩32編「與癌症抗作戰的日子」亦告一段落,多謝大家一直以嚟對我嘅支持同鼓勵,我哩個blog係時候回復寫我嘅旅遊點滴,啲唔好嘅嘢以後都唔好嚟搵我嗱!


text:
今日個blog由我mo媽負責寫,點解?因為今日係由我帶毛毛去上堂囉.
首先講下點解毛毛要上堂先.你地唔好俾毛毛個樣呃倒,其實佢好曳架…出街搶繩,見狗吠狗,見跑緊嘅人就吠人,有人喺屋企出面行過又吠 (半夜聽到都會吠架),聽到附近啲狗吠佢又吠.帶親佢出街人地會以為佢冇家教,其實係我地唔識點教.
言歸正傳,等我講下毛毛今日上第一堂嘅情況先.毛毛等緊上堂嗰陣見到其他狗又係狂吠,冇哂佢乎.到個trainer黎到,佢一見到毛毛就話我地唔應該用頸帶,跟住佢就攞左條chock chain出黎幫毛毛戴上同埋示範俾我睇點用,跟住我地就開始行街喇.
個trainer教我一定要俾毛毛行喺我左手邊,要佢同我並排而行,如果佢一超前就chock一chock佢同時講heel.個trainer先示範一次,毛毛果然好聽話唔敢超前.跟住就到我試下,毛毛真係聰明,一教就識.我地行左大約半個鐘,毛毛都好乖跟住我行,只係超前 一兩 次.真係要俾10個叻佢.希望聽朝帶佢落街嗰陣可以保持到,因為我始終懷疑佢咁乖係因為個trainer喺到.
毛媽:毛毛好乖咁跟住行...
除左heel,我仲教左毛毛行緊嗰陣停低,佢都好快上手.
毛媽:斑馬線前叫毛毛停低...
個trainer話最主要係我地要每日都用嗰啲command等毛毛習慣,咁自然就會可以控制到你想佢點.真係易學難精啊.
上完堂之後我就擺低毛毛沖涼同剪毛,不過由於太多狗狗剪毛,我4點放低佢,到宜家都未搞掂呀.毛毛今日一定好攰架喇…
毛毛:終於可以休息吓喇...
毛毛:好攰呀!


text:
學做父母 (PART III)
上星期J Mama 上咗 Cheryl 學校家長會的講座係講故事和親子關係請咗鬍鬚叔叔黎講點樣同小朋友講故仔同點樣增進親子關係J Mama好鐘意同小朋友講故仔之前又去咗 Cheryl 學校做故事媽媽同高班的同學仔講故事好好玩呀!!不過同 Cheryl 講故仔有 d challenging因為佢坐唔定又怕悶所以一次唔可以講好多本一般嚟講可以2-3本有時瞓覺前想玩 Puzzles 就講得1本不過講得1本得1本有時朝早返學前又會講1-2本希望佢越來越鐘意睇書聽故仔!個 talk 仲教咗我哋用布偶 Puppet同小朋友講故仔同埋做佢哋嘅朋友我哋都有套 Oxford Path Puppet好少玩睇嚟可以玩啦!今日嘅 Talk 仲有最大得著就係每個小朋友都有其過人之處做父母就係要發掘佢哋嘅長處而唔係喺佢哋的傷口(短處)洒鹽所以有D 小朋友係 Language 有 Talent學英文學國語都會好輕鬆但係如果要迫一個無呢方面 Talent 的小朋友去學佢自然學得慢學得辛苦我都好想搵到 Cheryl talent 嘅地方不過好似無乜頭緒佢似乎對音樂有D興趣但又唔肯定有冇天份我都要好好搵出黎!!


text:
有時我妹同PiPi 玩得好癲, 仲有時令PiPi玩到 E牙
如果我在場見到會叫她停
而今晚妹諗住同pipi 玩, 點知發生血案
媽和PiPi 好好坐在 sofa上, 我妹唔知點, 行過去扮咬PiPi個肚, PiPi第一時間 E牙, 並扭側個頭想嚇回妹的, 但咁唔知點……
可能PiPi 隻牙鈎到妹隻耳仔, 妹又諗住縮返起個頭
電光火石間……妹隻耳仔被PiPi隻牙鈎一鈎, 鈎破了妹隻耳仔, 有一條 1cm 多的傷口, 都幾深
我覺得奇怪, 因平時我趴下聽PiPi 肚時, PiPi 都唔會有咁大反應, 點解今次會咁呢?
所以我幫妹整傷口同時, 我問pipi 係唔係唔舒服? 再伸手去摸佢肚
可能PiPi 還未驚嚇, 所以牠見我伸手摸牠, 牠都扭則頭 e 牙, 但當然無頭先咁惡啦
妹和媽見PiPi 仲惡梗/驚梗, 所以叫我唔好再搞PiPi住了
雖然我已幫妹清潔傷口, 用冰慢慢止血, 再噴「雲南白藥」, 我還是向妹說︰安全起見, 見一見醫生, 看是否要縫針, 如不要縫針都打支破傷風針啦
但她一聽見縫針就叫喊了
唉~ 喊都無用, 都要好好處理傷口嘛
最後妹夫到來了, 叫她吃點東西之後就陪她到24小時診所
我向妹夫說平時PiPi 唔會咁, 我以前都會把頭貼在PiPi肚上聽, 牠都好乖
妹夫話︰梗係啦, 你妹成日咁玩佢, PiPi上次已經好唔喜歡, 仲有E牙, 所以今次PiPi的反應咁大唔奇
妹夫仲話PiPI 係睇人, 所以今次有咁反應
再過多 2-3小時後, 我叫PiPi 睡側, 俾我聽下個肚肚, PiPi ok! 又無野喎
妹見完醫生後告知, 不用縫針, 打破傷風針和食藥
唉~ 講真, 如果要縫針都無法啦~
之後妹自己都話︰貪玩之過
醫生, 駛唔駛黐到咁大塊呀 成為 $660
醫生叫妹每天返去洗傷口, 每次$350
第二天早上, 幫妹洗傷口, 雖然仲有少少血流出, 但己好好多, 傷口仲合埋咗少少
睇下, 我手藝幾好
媽都話如果我唔係到, 佢都唔知點做
其實PiPi 唔係真想咬落妹到, 可能只係"電光火石間"被佢隻牙整傷
之前妹同PiPi玩令牠E 牙, 我已經叫她唔好再咁玩, 但又唔聽, 所以發生今次血案
其實PiPi 被妹玩咗幾年, 忍咗幾年, 今次發火都唔可以原全責怪牠囉


text:
2016年4月1日 星期五
已過的三十四歲生日
講返生日o固日,由於阿媽好耐之前已經想一齊去海洋公園,今年生日係復活節假期,就岩屋企人都放假,趁正日一齊去,美其名慶祝生日,實際係阿媽去行下.我地一家四口,三個唔洗錢,我同阿哥都生日免費,老豆夠六十五歲又唔洗錢,係我阿媽要俾錢,不過都有八五折coupon,三百三蚊四個人去.不過是日為復活節假,鬼死咁多人,單係買飛入場都排左成個鐘.入到去,兩老唔玩機動遊戲,淨係去睇乜館物館周圍行下,總算唔洗排好耐隊,不過由於佢地唔玩,自己都費事排隊要佢地等,所以我先話係佢地黎.
夜晚老婆就join埋一齊去九龍城食泰國野,由阿媽請客,簡簡單單又過一日.
14 則留言:
生日快樂 :)回覆刪除
我都仲係三十四喎,呵呵:D回覆刪除回覆
我就岩岩踏入三十四歲刪除
Happy Birthday!回覆刪除回覆
Thx, Joseph兄刪除
你同阿哥孖生??回覆刪除
有得玩有得食,幾好回覆
係呀!刪除
四人同行,三人免費,先去得過.
原來我唔係大你好多咋~~~ 哈哈哈~~~回覆刪除
原來65 歲以上唔駛錢! 如果老人家精神好帶佢地去都好喎!回覆
70後兄,我呢d80頭,年紀同你差少少炸.刪除
趁佢地重精精神神咪一齊去下,講真,同佢地去係悶架啦,不過當陪下佢地,細個佢地陪得我地多,依家都只間中陪下佢地,點都要做到.
我試過生日免費入場海洋公園,可惜迪士尼無此優惠.回覆刪除
南港島線快開,到時會方便好多.回覆
海洋公園都重叫有少少照顧香港人,廸廸尼就采你有味lu.刪除
另我對香港既廸廸尼無咩好感.
大家都很年青,生日快樂.回覆刪除


text:
2013年1月29日下午7:36公開累積瀏覽 770
有參 , 有參 ~ 27 - 1 - 2013
啱啱收倒第一 份 好有參 嘅 新年禮物
就係 安大略省西洋參種植者協會 ( OGGA ) 公關 Yvette
速遞送嚟嘅 西洋參禮盒 . 多謝妳呀
裡面有一盒西洋參片 , 禮盒裝花旗參茶 與 簡介食譜
新年將至 , 想必一定會開懷大嚼 , 煎炸熱氣食物一定幫襯唔少
仲有開心節目 ~ 唱 K , 打麻雀 大戰幾日幾夜
* 到時啲黑眼圈 , 眼袋 , 豆豆 , 口氣 , 諗起都 *
有咗呢盒 花旗參茶 幫我清熱降火 到時就日日都可以靚靚咁去拜年啦
盒西洋參片 就可以用嚟煲番煲靚湯 , 煮幾款美味佳餚 嚟大宴親朋
呢份禮物真你好窩心呢 ~
2013年1月9日下午8:11公開累積瀏覽 1672
牛柳粒拌 松露醬意粉 + 忌廉煙肉焗薯蓉 (食譜 )
7 - 01 - 2013
由 冬至 開始到 聖誕節 再到 新年 真係出街食過不停 ~ 肥 c 喇
唔係食 做節飯 就係同朋友 去十十吓 跟住又 BBQ 又食 雞煲, 又開
大食會
真係食到驚驚哋
放咗咁多日假 又係時候要返回工作崗位 繼續做超級 ~懶嘅 家務助理
今日摷咗包牛柳粒出嚟同咗半包 , 煎咗要嚟拌意粉食
再整多個 煙肉焗薯蓉 , 今日只係用咗 $ 12 買焗薯
其他食材都係喺屋企嘅雪柜 , 廚柜摷嘅
又清減啲存貨喇 good 呀 加油 , 努力 , 加油 清 清 清
煙肉焗薯蓉 ~
材料 : 美國焗薯 , 煙肉 , 淡忌廉 , 芝士片
做法 :
先將煙肉切細片炒香 . 薯仔烚淋後去皮壓成薯蓉
加入芝士片 , 淡忌廉 拌勻至滑身後 ( 留起1/5份用作面層唧花 )
期餘嘅加入炒香煙肉再拌勻 , 然後面層再唧上薯蓉花作裝飾
預熱焗爐 用200c 焗10分鐘 or 焗至面層微焦即可.
2013年1月6日下午9:30公開累積瀏覽 1122
Sheraton lunch buffet
4 - 01 - 2013
而家身邊個個朋友都係用智能電話 , 可以隨時隨地傾計 , 真係超方便呀
我哋食完晚飯做好哂家務後 唔係上 FB , 就係WhatsApp
連電視都懶睇 , 真係 忙到不得了
星期四 晚同佢哋 whatsapp 時 "某靚太" 無啦啦話想食 buffet
又話諗起嗰間啲沙律菜好想食 , 引到大家都心思思想食
即時 whats 齊人馬第二日就去食 ( 話嚟就嚟 , 效率好快呀 )
佢哋啲沙律又真係好新鮮 , 拌醬又好味喎 , 正 !
今次仲多咗個海鮮蘋果沙律 & 蟹肉沙律 ( 我將佢哋加埋一齊 )
即開生蠔 ~
好新鮮佢哋話唔錯
蟹腳趾 ~
今次啲蟹腳幼咗 , 加上我哋隔離枱嘅大食肥佬一家4 口 , 次次一見啲蟹腳出場就飛身出去揀哂啲大條嘅 , 搞到我哋淨係拎得啲殘肢嚟食
因為我哋主攻佢啲 沙律 & 蟹腳 同生蠔 , 所以其他肉類食得好少
羊架 ~ 唔太酥 ok.火煺 ~ 一般喇 . pizza ~ 唔錯 , 餅底夠脆 . 魚柳 ~ 味道唔錯 .
蟹肉粟米忌廉湯 ~ 呢個唔太漏都幾好飲
甜品 ~ 香濃嘅朱古力 cake , 迷你拿破倫 , 迷你葡撻 ~ 必吃呀
雪糕 ~ 今次揀咗必吃嘅朱古力 + 第一次食嘅 焦糖 .
個焦糖味道雖然香 不過太甜了 食完好漏呀
最後就係例牌生果 !
下次唔知又會即興去食咩呢


text:
常聽說朋友跟子女在假期出國旅遊而不留港, 其實香港都有許多適合一家大細的地方遊玩, 不如參考(呀劍萬帥)打造你跟小朋友的一個親子旅程! 我不是甚麼旅遊達人,寫的也不夠全面,只希望跟大家分享一點點心得! http://kimfamilytravel.blogspot.hk/
多謝又一城邀請今日同小朋友出席又一城Disney Tsum Tsum展覽的率先試玩!一年前錯過了,今次終於有機會參與了. 好在今年再一次舉行,可以一暏7米高Disney Tsum Tsum大型裝置,今年仲識"轉"㖭㗎! 我哋早咗少少到場,所以先在LG2的POP-UP SHOP後同成班小朋友坐地下睇吓電視播的Trailer先! 個故事係講一班TSUM TSUM唔小心跌咗落個爆谷機,經過一陣驚險刺激拯救行動,最後全部跟住爆谷一齊爆番出嚟!完~ 因為今日係傳媒試玩,所以裝置全部都沒有開動,如果有機會再嚟可以感受一下轉動時的震撼~「好滾動呀!」中央的鐘樓仲會隨時間跟其他樂器裝置一起演奏交響樂來 「劍球狂熱」 「壽司嘉年華」 兩個揀咗碟
(看全文)
麥當勞簡直就係我嘅兒時飯堂,但今時今日去食麥記幾乎變成係一種獎勵,雖然的確唔係好健康,但係麥當勞俾我嘅回憶唔單止係漢堡飽,仲有以前嘅經典玩具. 我由太古城中心一期入去商場,喺門口已經見到好多玩具樂園嘅籏仔 原來一入到嚟即戲院隔離已經有間開心樂園餐屋仔,裡面全部放咗麥當勞Hello Kitty系列嘅公仔玩具 唔知大家儲咗幾多隻呢?連我自己都換過幾隻,相信每個香港人都曾經換過 落咗兩層之後見到全新麥當勞太古店開張!大家仲記得好耐以前嘅麥當勞係咩裝修嗎? 玩具樂園經已開幕!快D落去集體回憶吓先 位於一期廣場有對超大嘅麥當勞叔叔鞋!同埋隔離有部大投影機 原來佢個名堂係「麥當勞人物變身器」只要你企喺投影機前,投射到熒幕的身影會變成其中一位麥當勞人物,跟住你所有動作. 睇嚟如
(看全文)
由知道屯門T · PARK [源 · 區]將要開幕一剎那就一直很期待可以到來 今日有機會獲邀來這裡優先參觀實在...「我心感興奮(去玩去癲),嚟T · PARK」 我哋幾個家庭集合咗之後就乘坐Shuttle Bus入T · PARK(老土爸首次用自拍神掍Selfie嘻嘻) T · PARK位於屯門龍鼓灘再入D稔灣路的污泥處理廠(其實同下白泥一河之隔) 如果不是穿梭巴士真係只有自駕或的士UBER入到嚟! 沿途見到發電廠的大煙囱,希望有機會都嚟呢度參觀一下! 由荃灣到達這裡車程大概45分鐘(T · PARK穿梭巴士由Vcity開出大約30分鐘) T · PARK[源 &
(看全文)
喺羅桂祥茶藝館行過嚟唔駛1分鐘就到茶具文物館啦 你以為又係睇歷史文物一定悶親D小朋友 但係其實裡面有個兒童遊戲室你又知唔知 去完羅桂祥茶藝館,行兩步就過到嚟茶具文物館啦 上一站>>CLICK HERE!(親子好去處)金鐘 羅桂祥茶藝館 K.S.Lo Gallery @香港公園 Hong Kong Park 咁啱今期做緊一個展覽「從豆奶到普洱」 我都幾有興趣想睇,睇吓點樣由維他奶變咗講飲茶 未入去剩係企喺門口都好有博物館味道 因為文物館嘅建築都好英式好靚 一開門望上去就一大盞吊燈 真係好有Feel! 畫面一轉就已經係遊戲室 因為佢哋一支箭跑入去轉左就見到 兩個即刻喺度玩茶點遊戲 喺度扮吓斟茶砌Cake咁 我同媽咪就趁機周圍參觀
(看全文)
我哋食完嘢就直接向茶具文物館方向行過去 跟住點知入錯咗去羅桂祥茶藝館 咁啱呢度又做緊展覽喎 - 「石語刀痕」, 咁就順便行入去睇吓啦 正正係L16餐廳對面就係茶具文物館啦 上一站>>CLICK HERE!(飲飲食食)金鐘 L16 Cafe & Bar @香港公園 Hong Kong Park 喺門外已經有一舊大石寫住「羅桂祥茶藝館」 究竟羅桂祥係乜水, 唔通茶係佢發明既? 媽咪話嚟番張跳起相... 但係今次兩個嘢唔埋媽咪仲背住鏡頭跳 得番媽咪一個自己正面跳好攪笑 原來裡面有得食嘢架喎 不過都係主要飲茶, 食既嘢都係小小點心仔...唔多款 見到有個牌指示往一樓參觀 跟住就行上弧形樓梯到展覽廳 放咗係入口附近就有呢兩個超
(看全文)
去完茶具博物館我哋就繼續向尤德觀鳥園同視覺藝術中心進發 誓要成個香港公園行哂佢先走! 去到附近又發現原來呢度又有一個兒童遊樂場 上一站>>CLICK HERE!(親子好去處)金鐘 茶具文物館 Flagstaff House Museum of Tea Ware @香港公園 Hong Kong Park 我哋先向觀鳥園進發 係呢個時侯居然見到有松鼠喎 我哋一步一步慢慢行希望唔好俾佢發現 佢喺個垃圾筒度搵嘢食 越行越近終於俾佢發現咗跟住佢就即刻爬咗上竹樹度! 但係Hysan見到有松鼠都已經好興奮 其實呢度分咗兩個區域, 一邊係雀鳥展覽區 另一邊先係尤德觀鳥園 分別係一個真係展覽, 所有雀鳥在籠裡俾人觀賞! 觀鳥園就身置鳥園內去觀賞 所以小心隨時中招!
(看全文)
今日去咗間拉麵館食嘢!首次試食黑墨拉麵,真係好黑..... 上一站>>CLICK HERE! (親子好去處)九龍灣 GreenLive@MEGABOX 我哋一入到去坐底,佢見我哋有小朋友就提供膠餐具俾我哋! 喺我諗緊食咩嘅時侯我梗係先俾紙筆佢哋打發時間唔好阻住我先啦 我點了兩碗拉麵烏冬,同埋一碟煎餃子 特選黑墨豚骨湯拉麵 $85 呢個賣相係我專登將D麵同叉燒救番上嚟先影到咁,本身佢一嚟個樣係成碗嘢黑色乜都見唔到沉哂底! 不過個味道係OK嘅,但係唔值呢個價錢,如果$85去食隱家開心好多 博多濃厚豚骨拉麵 $65 + 轉烏冬$15 果然唔係特選個樣係削D,少一塊叉卦又冇溫泉蛋!味道都係中等! 芊芊有得食幾咁開心!!
(看全文)
我哋食完嘢就直接向茶具文物館方向行過去 跟住點知入錯咗去羅桂祥茶藝館 咁啱呢度又做緊展覽喎 - 「石語刀痕」, 咁就順便行入去睇吓啦 正正係L16餐廳對面就係茶具文物館啦 上一站>>CLICK HERE!(飲飲食食)金鐘 L16 Cafe & Bar @香港公園 Hong Kong Park 喺門外已經有一舊大石寫住「羅桂祥茶藝館」 究竟羅桂祥係乜水, 唔通茶係佢發明既? 媽咪話嚟番張跳起相... 但係今次兩個嘢唔埋媽咪仲背住鏡頭跳 得番媽咪一個自己正面跳好攪笑 原來裡面有得食嘢架喎 不過都係主要飲茶, 食既嘢都係小小點心仔...唔多款 見到有個牌指示往一樓參觀 跟住就行上弧形樓梯到展覽廳 放咗係入口附近就有呢兩個超
(看全文)
今日嚟咗樂富嘅「茶木‧台式休閒餐廳」試一試! 每次經過門口都排哂長龍! 等我哋一家入去試吓有幾好食先 上一站>>CLICK HERE!(親子好去處)樂富 香港玩具博物館 HK TOY MUSEUM 茶木每一間分店都分別以唔同嘅題目做主題 樂富這一家分店就用咗「音樂」為題 室內環境設計都係同音樂有關 我最欣賞係吊在天花上的燈 都係用一大燈泡配合咪Stand垂吊落嚟 先跟餐嚟一杯酸梅湯醒醒胃! 然後嚟個黑油雞翼麵俾芊芊食 因為佢特別鍾意食麵! 不過我就覺得個麵乍咗D,一來雞翼唔特別入味 二來呢款扁身粗麵口感我麻麻地 之後嚟呢碟原隻菠蘿咕嚕肉就好正 呢個係小菜客飯跟頭先嗰杯酸梅湯 一來佢冇呃你唔係用罐菠蘿,二來佢真係呢四分一菠蘿切出嚟
(看全文)
今次呢個行程要多謝Hysan! 因為佢個同學仔嘅媽咪有飛多送俾我哋,成全咗我哋呢個哥爾夫球之旅 今日係第57屆「香港高爾夫球公開賽」,原來呢度都有好多嘢玩㗎喎! 今日如常早上番咗主日崇拜,然後就同媽咪SAY拜拜 (因為我呢個偉大老公想俾媽咪喺屋企休息吓) 無錯就係得我一拖二去咁遠玩 我哋飯都冇食(因為食咗個好飽嘅早餐)就直接喺尖沙咀搭東鐵去上水站 落車之後我直接搭的士唔駛跳錶就去到香港哥爾夫球會 入到去裡面就先派咗張咭俾我 拎住張咭可以入到去免費獲贈一頂帽 佢哋兩個第一次見到哥爾夫球車好興奮 話要同架車影番張相先 沿路嘅環境都好靚好舒服 而且周圍都係外國人 覺得自己好似變咗名「流」紳士 終於行到去入口 首先一見到嘅係一個好大嘅哥
kimfamilytravel 83,699
聽見麥當勞個名, 你一定話唔好俾小朋友食咁多, 但係有D活動都幾值得參加架喎! 童年係應該充滿歡笑, 但係哥哥就係一個充滿愁善感既人, 就好似InsideOut個《呀愁》一樣 得知麥當勞今日舉行一個叫「大笑瑜伽」既活動, 就參加一下來個親子活動! 其實全港有多間分店都有舉辦這個活動, 但係我就參加咗德福分店的! 因為覺得佢新D又大D 德福分店劃出一個比較大既地方用作此活動, 用屏風間開! 我哋搵咗個地方先坐低, 職員俾咗張餐牌我哋Order嘢食! 今次活動以人頭計每位$40(其實一直以為係$40一大一小, 所以先參加) 不過唔嚟都嚟咗, 就付報名費同埋先點咗兩個餐! (每人收費包一個餐) 其實個餐正常係完咗個活動先有得食, 但係我哋好肚餓, 活動又未正式開始, 所以叫職員先俾我哋
kimfamilytravel 83,699
今日Hysan如常在元朗上英文班,下課後還有幾小時才上繪畫班, 加上我昨天在網上找到有一個畫展,想帶他去看看! 所以我今日帶他到JCCAC賽馬會創意藝術中心走一趟! 妹妹可能依家喺屋企嬲我唔帶佢去街... 我同Hysan來到JCCAC, 我先等佢坐低慢慢食埋個芒果撻先! 張櫈又幾特別,如果屋企大放番張都幾正! 食完嘢去番個洗手間先! 見到個好得意既設計! 我話俾Hysan聽, 以前大家會用呢盞燈嚟照雞蛋! 剛好發現這裡正有一個展覽, 名為「流動空間之博弈」,講述從流動小販到流動佔中! 當然Hysan都唔會明白箇中意義,只係見到展覽既物品好新奇就要同佢哋影番張相! 跟住我哋就搭升降機上去畫展嗰層!今日喺呢度開畫展的畫家叫做Mr.Giraffe,
kimfamilytravel 83,699


text:
「生日」
其實人越大,自己對生日嚟樣嘢就越嚟越唔重視,所以無乜話點樣慶祝.細個嘅時候當然希望生日會有一個生日會同一班朋友慶祝,可以盡情玩之餘又有好多禮物收.我諗每個小朋友都會係咁諗.而對上個次我自己同一大班人慶祝生日,我諗都已經係十幾年前嘅事.只不過我當然希望每一年都同郭大少搞生日會啦,因為佢大咗之後佢就會有自己嘅慶祝方法!
「活動」
雖然仲有幾日先至係郭大少嘅生日,不過一浪接一浪嘅慶祝活動就已經開始咗.其實真係唔知佢知唔知發生緊啲乜嘢事,因為佢始終仲係細,所以就算搞生日會同佢慶祝都係屋企簡簡單單咁就足夠.如果唔係佢生日但係佢唔開心咁為乜呢?當然佢大啲嘅時候就會有自己嘅朋友,到時幫佢搞生日會又會係另一回事.不過都係嗰句,最重要郭大少開心就得!
「成長」
當然唔同人心目中嘅生日會都唔同,但係有時如果小朋友得嗰一兩歲,老實講佢哋大個咗之後除非睇相之外,我諗佢哋都唔會記得.所以搞生日會究竟係俾小朋友定係大人呢?當然第一個生日想佢開開心心,熱熱鬧鬧,但係我反而希望多啲時間陪佢做佢鍾意嘅嘢.最起碼希望可以將日常生活放低,同佢影多啲相,等佢大個可以睇返.而做父母嘅可以記錄佢成長嘅每一刻!
Also published on Medium.


text:
我成日儲埋d剪報,諗住去到冇書睇既時候就拎黎頂住.除咗中文報紙d雜文外,我都會剪下d英文報紙既.順便搵下有咩啱Bibi睇既current issues,又望下有咩自己啱睇既剪低佢.
除咗新聞外,我最喜歡留返Post Magazine既Long-distance Call同Season.前者係講各國華人係異地謀生及如何適應環境,後者就係我既興趣之一,講時鮮食材既.
係呢d食物資料裏面,我都學唔少生字同常識架.但係,睇還睇,咪信晒作者寫既野,好多時佢地都係知少少,扮代表既.
尤其係我話齋果d呃鬼佬野,好似呢篇講蘿蔔既,就順帶提埋蘿蔔糕既製法,當正自己係專家咁,初初都有文有路架,睇睇下,見到佢居然話蘿蔔糕係放叉燒架喎,爭d笑死我.
有時作者本身未必對烹飪有研究,做咗資料搜集後,或者會估估下咁寫出黎都未定.
學語文係應該揀自己鍾意既東西去睇既,呢d冇咁正經八百既雜文就啱我架啦,短短地,睇過就了,唔駛點用腦去剖析問題.就係因為自己程度差,所以我都睇唔少細路仔英文書架,貪佢地易睇咯(其實兒童書不知幾好睇, 有d冷門d既童話故事簡連我都未聽過呀, 我大大話話都睇過數以千計既兒童刊物架),而且又可以知小朋友諗緊乜,將頻道調返去佢地既年齡層,方便溝通吖麻.


text:
2011年2月17日 星期四
煲劇
自從08年迷上TWILIGHT 之後
就開始對一d 同vampires 有關既野都會特別留意
早幾個月係facebook 2嬸見都我post 左一張twilight 既dvd 相
就問我係唔係好鐘意個男主角etc(因為我買既係edward 做front cover)
點知講下講下2嬸同我講話有一套都係講vampires 既電視劇都好好睇
套戲叫"VAMPIRES DIARIES"
未睇同開始睇第一集既時候都係抱住唔會太好睇同埋唔好太大期望既心態去睇
因為之前朋友同我講話英國電視台有套叫"TRUE BLOOD"都幾好
點知我睇2集之後覺得佢唔知講咩同做咩仲有d 無聊同悶
但係vampires diaries 真係幾好睇......
睇完第一集之後雖然覺得有d悶(可能電視劇做得比較慢la)但係後面開始越來越好睇
我用左4晚睇晒series 1
以家英國遲美國幾日先播新既一集但係我都好似等唔到gum 都係係網上面睇
因為美國播完我第2朝就有download 晚收工返來慢慢睇
點都好過係鋪頭次次睇最緊張既時候就有人來要做野
我有時真係覺得d 人係唔係睇到?? 如果唔係點解次次都係gum.....
可能同twilight既story line 差唔多 一樣都係講vampire愛上左一個唔係vampire 既女仔又係有werewolf 所以就覺得好睇
不過vampire diaries 都有同twilight 唔同既地方
就係多左witch, 戲入面既vampires 唔可以日光日白gum 係條街度行
werewolf 要係月圓既時候先可以變生同埋佢係邊左wereworlf 既時候做咩自己控制唔到
等我睇完電視劇可能我就會開始去追 lee 本小說
訂閱: 文章 (Atom)


text:
上次講到去完Paris,真係好唔捨得呢!雖然仲有幾日行程,但感覺上個trip好似要完結咁...下一站係由巴黎去比利時(Belgium)嘅首都布魯塞爾(Brussels),車程要成4個鐘呀!!一早出發就梗係瞓啦,瞓醒又落車lunch啦!哈哈!
呢度成街都係單車,馬路上都有單車線,上落車都要睇清楚有冇單車先!
後尾嗰幾日都係食中餐,唔開心囉!
食飽飽就去行街街啦!首先去睇布魯塞爾好出名嘅小英雄銅像,又名賴尿童像!!
賴尿童像耐不耐就會換吓衫轉吓造型,好攪笑!
附近好多賣朱古力嘅鋪頭,最貴嘅有Godiva,香港都大把啦!使鬼咁遠買返嚟!
導遊推介呢間又平好好食,見佢自己都有買,咁梗要買返D做手信啦!仲有得試食添!!
好多賴尿童像嘅朱古力,不過見到都唔敢食!!
好多款揀呀!!
行過兩條街就係布魯塞爾嘅大廣場啦,周邊嘅建築物都好靚,不過我地去嗰日好大風好凍!好天嘅時候應該有好多賣手信嘅攤檔,側邊應該有好多人high tea~
布魯塞爾市政廳~
布魯塞爾分開新舊兩部份,舊區有皇宮,政府機構等好有特式嘅建築物,新區係商業區,有乜特別!
路過見到嘅教堂~
新區嘅歐盟總部~
我地只係途經Belgium所以只係stay半日,夠啦!感覺上Belgium唔太乾淨,D人樣都冇咁nice,行過就算lu!出發去荷蘭喇,好奇怪,呢度水位好高,有時甚至會見到條河高過陸地,咁咪好易水浸!??
見到風車喇!!!
Amsterdam阿姆斯特丹好多人踩單車,呢度比人嘅感覺好舒服,好似一個寧靜嘅小鎮!
好靚嘅日落,不過傻機影到黑忟忟~
又係鐘樓~
有個樂園仲有摩大輪添呀!!有得睇冇得玩!其實都真係冇人幫襯!!
D樓全部迫埋晒一齊,揾條“喇”都冇!
以為有得坐船仔,原來聽日先坐,因為開始天黑啦,同埋好鬼凍,行陣就食飯啦!!
我地去紅燈區食中餐,好可惜只係行街食飯,冇飲“咖啡”囉!紅燈區有好多酒吧,coffee shop,金魚缸,不過品流複雜唔敢影相,導遊話比人發現會沒收相機,唔係講笑!!不過金魚缸D女仔真係靚到不得了!個個都樣靚身材正!!唔怪得Amsterdam會被男性遊客選為全球十大擁有最多美女的城市第一位!!
自費荷蘭啤酒~
餐廳出面好多賣嘢嘅鋪頭,大部份都係同色情或者大麻有關嘅,睇吓都幾得意吖!
今晚間酒店好大好靚,真係一晚比一晚好!!


text:
( 6-JUL-2014 SUN )
今朝都勁呀 又係 9 點起咗身 不過里奧大人就瞓到 10 點先醒 ~
去太興食早餐 估唔到去到即有位 感恩呀 ~
番上屋企沖涼抖陣就番教會 lu 崇拜完畢之後我就去買餸 里奧大人就番屋企做公司嘢 ~
3 姑奶今朝話對眼突然好痛 所以我地都去睇一睇佢 咁我番到屋企要即煮咖哩魚蛋喇 ~
搞掂哂都 3 點 要去發探姑奶喇 順便同佢食埋 tea ~
woo 食完都 4 點幾 咁去埋 Uniqlo 同 Zara 睇嘢就番屋企喇 ~
番到屋企即煲冬瓜祛濕水 搞掂哂沖涼 好鬼熱呀 ~
其實沖完涼真係好舒服 同埋成日個人都醒哂咁 但番工前沖涼又無咁醒神架喎 哈 ~
6 點 45 分煮飯 7 點半有得食 ~
是日晚餐 - 咖哩蘿蔔魚蛋魚片頭 + 香煎三文魚骨腩
咖哩蘿蔔魚蛋魚片頭 - 其實最主要係清埋包咖哩醬 仲爭幾日就過期架喇 所以要煮咖哩 買咗 1 條白蘿蔔 半磅魚蛋同魚片頭 再加 2 隻指天椒 今次 d 白蘿蔔索哂咖哩汁 好好味呀 頭先開冰格見到仲有 2 塊油酥餅 咁都煎埋去啦 ~
香煎三文魚骨腩 - 尋日喺 MP 買架 1 pack 都 $35 一田好似無咁貴 不過我勁想食 所以買黎試下 我好有心機煎架 脆卜卜勁好味 ~
我覺得今晚都有煮新嘢架 尋日里奧大人話我煮嘢無咩變化 所以要煮 d 新嘢黎衝擊一下 佢話最奇怪係我鍾意睇食譜 但又唔去研究喎 呵呵 ~
搞掂哂所有嘢就沖涼啦 夏天好多時都一日沖 3 次涼 真係咩油份都無哂咯 ~
里奧大人出去徑步 佢番黎之後話出面都幾焗 woo 好在無陪佢咋 最驚焗呢 ~
今晚 11 點半瞓喇 捱咗 2 晚 依家勁眼瞓呀 哈哈 ~


text:
( 5-JUL-2014 SAT )
勁呀 今朝 9 點可以起到身 如果唔係里奧大人醒嘅時候郁到我 我唔知會瞓到幾點呢 ?!
里奧大人見我出房都覺得好驚訝啦 佢諗住我起碼 11 點先醒 不過其實如果我一覺瞓天光 咁瞓咗 7 個鐘都 ok 嘅 但 唔知一陣眼唔眼瞓囉 呵 ~
去麥當勞食早餐 因為尋晚睇廣告話送梘液呀 里奧大人就去買飛 睇今晚 9 點場嘅 Transformers : Age of Extinction 佢話佢買咗第 5 行 last 兩個位 之後果 d 要買第 4 行 但太近 screen 會睇得好辛苦囉 ~
右邊嘅雞扒幾好味喎 辣辣地咁
細細支 去旅行用就最啱
番到企沖涼抖陣 再去銀行入票就坐 619 過銅鑼灣喇 ~
之後買電視送超市 $1,000 coupon 咁打去問又話換哂 好在里奧大人話都行到黎 唔爭在上埋去啦 好感恩有得拎 coupon 呀 但好奇怪點解電話留言話無哂貨囉 ~
換完即去 Gap 掃貨 因為又有折上再 7 折 里奧大人就買咗 2 條褲 $198/條 我買咗 5 件背心 $28/件 我無諗特價會有 7 折 點知 Cashier 話全單有 7 折 勁開心呀 三百幾買到咁多嘢 不過可惜好多都無碼 唔係可以買更多呢 ~
買完再諗住去 Time Square 果邊搵食 原來有得影蝙蝠車 咁又影下啦 不過如果可以坐上去更好 哈 ~
影完都有 d 頭暈呀 咁鬼熱 又曬 @@
都 1 點幾喇 里奧大人話要食嘢喎 今次我講明唔想食南記囉 但附近又無嘢啱食 所以番去 Sogo 果邊啦 望到唔知邊間商場有沙爹王 所以就去啦 因為勁熱呀 要入去涼冷氣 但去到又想食台灣嘢 點知超多人 所以都係去番沙爹王啦 無人等都知咩啦 哈哈 不過唔理喇 唔想再嘥時間搵囉 ~
d 燈好靚
避風塘脆豆腐 - 避風塘料都無味嘅 @@ 基本上呢餐 d 嘢食都係麻麻 唔怪得無人排隊等啦
蒜蓉牛油雞翼
豉椒炒蜆
冬蔭功扎肉鮮蝦米線
蟹肉沙律
青檸柑梅蜜
行埋 Sogo 就坐 671 去九龍灣 再去馬莎睇嘢 之後就去 MP 買生果 再去麥當勞食雪糕就番屋企 lu ~
番到屋企都 6 點 即沖涼呀 超勁熱 之後飲埋碗湯就抖下喇 ~
7 點半諗住行遠 d 食小菜 不過我望到大快活無咩人 所以叫里奧大人轉去大快活喇 其實我有 d 攰 所以都係唔想行咁遠 嘻嘻 ~
喺屋企樓下睇戲真係超方便 如果唔係要帶外套迫住要帶袋 真係兩手 fing fing 就可以落去喇 ~
買埋爆谷就入場喇 睇到 11 點幾 番到屋企又即沖涼 12 點 睇阿根廷 vs 哥倫比亞 里奧大人就不嬲支持阿根廷 佢好鍾意美斯架 今晚阿根廷險勝 1 : 0 瞓得安落啦 哈哈 ~
呢兩晚顛咗 2 點先瞓 捱夜睇波其實真係好難頂 ~


text:
2014年3月30日 星期日
梅菜蒸鯇魚 + 菠菜 + 芫茜皮蛋魚片湯 ( 30-MAR-2014 )
( 31-MAR-2014 SUN )
今朝 10 點起身 梳洗之後就去食早餐 lu ~
沖埋涼就番教會 之後就番屋企休息休息 ~
里奧大人做公司嘢 差唔多 3 點先食 tea 我要清咖啡 coupon 所以一定要去麥當勞喇 ~
我同里奧大人講話去麥當勞唔食薯條 唔似去麥當勞 佢話唔覺 話我自己想食就真啦 哈哈
食完就去買餸 番到屋企都 4 點半 即刻燉肉汁再預備晚餐呢 ~
7 點 15 分有得食 算係快架喇 不過其實都應該快啦 就咁灼同蒸之嘛 超勁方便 ~
是日懶餐 - 梅菜蒸鯇魚 + 菠菜 + 芫茜皮蛋魚片湯
梅菜蒸鯇魚 - 丫 唔係里奧大人小食魚 我都唔想整魚 因為我知道我實食唔落 同埋買大魚肉嘅時候 我真係勁想走 因為左邊魚佬劏緊條大鯇魚 勁驚啦 咁諗住叫右邊魚佬比 $15 大魚肉 點知佢又拎咗條大鯇魚出黎劏 咁我真係要走喇 勁驚 之後我行去隔離檔買啦 點知仲恐怖 份份鯇魚都郁嘅 超勁驚啦又 之後去番第 1 檔買份唔郁嘅鯇魚 最搞笑係我拎錢嘅時候 跌咗個十蚊喺碟魚度 我叫咗一聲 個魚佬嚇到彈一彈呀 話比我嚇親喎 大佬 我好驚碟魚會郁嘛 好自然嘅反應囉 ~
菠菜 - $8/斤好抵 所以買黎食 ~
芫茜皮蛋魚片湯 - 里奧大人生痱滋 所以煲比佢飲 今次買 2 札芫茜 同埋只係煲 2 碗水 但係白雪雪都唔似莞茜湯嘅 嗚 ~
搞掂哂就沖涼 食埋生果就睇心計 ~
無啦啦落超勁大雨 睇住電視喺好短時間之內由黃雨變紅雨再變黑雨 d 雨聲仲好大聲 遮蓋電視聲 但無理由開到電視機咁大聲家嘛 所以最後要開冷氣呢 ~
今晚 11 點瞓喇 呢排勁潮濕 都係早 d 瞓好 d ~
訂閱: 張貼留言 (Atom)


text:
傳統沙樂美腸薄餅 - 呢個薄餅 d 料真係 "多" 到呢 芝士唔夠啦 沙樂美腸又勁小 好在都脆邊 唔係仲慘
意大利香草牛肉扁意粉 - 都幾好味 不過食到最尾好油
我初初以為得白色 因為影相無為意嘛 之後傾傾下計見到轉色 cc 話佢一黎就見到嘅係綠色 因為佢仍都無為意會轉色呢
( 31-OCT-2013 THU )
臨醒之前又發惡夢 就係發夢自己番工遲大到 因為里奧大人又話要睇呢樣果樣 所以搞到我差唔多 9 點 50 分先番到菇場 勁驚呀 間唔中就會發夢番工遲大到 但其實我有教鬧鐘 里奧大人又有教 唔會咁邪 2 個都唔響呀嘛 ~
好在臨醒先發 咁發完都醒 可能因為依家要滾熱 d 中藥 心理上係有 d 壓力 雖然都係 2 分鐘 但話哂都係時間丫 哈 ~
今朝餓呀 所以食芝腿治烘底 唔記得叫大火 反而仲烘得靚仔 大佬 烘底加 $1 架 我覺得唔好求求其其烘就算囉 ~
菇場唔忙 好在唔眼瞓 ~
今日又有炒飯 lunch box 好在加咗媽咪 xo 醬 唔係真係無厘味道 真係勁唔想食囉 但無理由嘥家嘛 咁即打比里奧大人 話佢知我要食埋大前晚炒飯勁慘 因為無味道 之後佢話都唔明點解我煮咁多 煮埋我屋企人食咁喎 唉 我真係唔識預分量 有時炒得好味又唔夠食 但邪在好多時炒得唔好味又煮得特別多 慘 ~
諗住 hea 等放工 點知 4 點有急嘢做 當堂好似上電咁博命做 因為我今晚要準時放工呀 ~
今晚約咗 cc 食飯 請佢請番生日飯 不過佢生日係 8 月 5 日 我都覺得自己離鬼哂譜 但我成日記住呢餐飯架 因為之前都有約過佢 唔係佢唔得閒就我唔得閒 一係佢病完到我又唔舒服 拖拖下到呢晚先食到飯呢 ~
之前約親 cc 都會買衫食飯 不過佢依家成日都多嘢做 所以其實個人都好攰 咁坐低食飯吹水算喎 ~
傾呀傾 傾得勁開心呀 咁多年老友 真係講小小嘢佢都知我諗咩 實在太了解我喇 ~
之後講開潔癖呢個問題 里奧大人同佢屋企人成日話我有潔癖 不過我強調話我無潔癖 而係妳地污糟啫 不過我就真係唔會着人地 d 外套 但里奧大人果 d 我就着架喎 因為我知道係洗咗嘛 家姐同媽咪果 d 我都唔着架 雖然我知道佢地洗咗先敢比我 但我都唔會着 情願凍 夠抵死呢 同埋我接受唔到 d 人着衫褲連着 2 日先洗 出街有汗有塵家嘛 就算着襪落街 10 分鐘都要洗對襪 有腳汗家嘛 所以里奧大人成日話我咩都洗洗洗 嘩哈哈 ~
好記得之前 cc 話一日洗 8 機衫 佢話因為如果天氣唔好就唔洗嘢 所以一好天就會洗洗洗 所以佢好似 11 年換咗 3 部洗衣機 尋晚我問佢呢排天氣咁乾燥 有無狂洗 佢話有呀 不過就 1日 洗 3 機 朝早 7 點幾下晝 12 點同 4 點 話咁樣可以等個摩打抖抖 大佬 家用洗衣機唔係咁用架 真係好易壞囉 之後佢話最經典有一次係半夜 4 點幾起身開機洗衫 我咪話仲早過 d 阿婆做晨運 真係好痴呀 哈 ~
傾到差唔多 10 點 佢老公打黎話沖涼先 5 分鐘之後里奧大人打黎話佢沖涼先 不過我地都走喇 聽日要番工嘛 ~
番到屋企都即沖涼喇 里奧大人又睇之前錄咗嘅電視劇 咁我都陪下佢啦 不過 11 點半就瞓喇 難得有睡意呢 ~


text:
2014年8月15日 星期五
嘉華大酒樓 @ 官塘 ( 15-AUG-2014 )
咖哩牛腩煲
金銀蛋莧菜
蒸魚
燒腩仔 / 燒鴨
是日例湯
細細嘅瓦撐湯煲 如果比我用黎煲湯就無咩可能 放咗材料都已經無位加水 lu
( 15-AUG-2014 FRI )
YOYOYO 終於又happy friday 喇 都係果句 如果聽日唔駛番工就好啦 嘩哈哈 ~
早餐唔食咁飽 因為 lunch 同 8 卦出去食米線 ~
無啦啦勁忙 真係唔係咁 happy 噃 不過算啦 咁樣 d 時間過得快好多 反正依家都唔想上網 ~
Lunch 同 8 卦去譚仔食麻辣米線 佢話可以 1 個人食米線套餐 所以我話如果佢唔帶飯 就一定要話我知 我睇佢表演 本來我諗住今日帶 lunch box 架 不過佢尋晚 whatsapp 我話唔煮 所以我都唔帶 不過我覺得呢間嘅米線套餐無我平時食嘅咁大碗 所以我覺得唔夠挑戰性 之後佢話飲埋湯就飽 但其實佢飲咗幾啖 但我都覺得佢勁囉 平時我同里奧大人 share 食都食唔哂 而佢一個人可以食哂喎 ~
食完又要我陪佢行一田 佢依家師奶過我呀 一有平嘢就去睇 之後再去阿信屋買嘢飲就番菇場喇 ~
條友話唔知菇場係咪太舒服 所以一坐埋位已經想瞓 我話出面好熱嘛 出完汗好眼瞓 隔咗半個鐘 skype 佢 見佢頭 dup dup 以為佢又做高登仔 點知佢話佢頭先瞓咗 真係夠膽 阿 head 喺隔離房家嘛 問佢驚唔驚 佢又話驚 我叫佢出廁所郁下好過啦 ~
丫 忙忙忙 忙到放工都未做完 唔理 lu 留番聽日做 反正做哂 d urgent 嘢 ~
同媽咪去嘉華食飯 家姐今晚 6 點半到喇 食完就上媽咪屋企坐 順便拎湯拎生果 ~
8 點半走喇 之後見到家姐坐嘅巴士 咁即同佢揮手啦 佢話我笑到成隻貓仔咁 又縮哂膊頭咁笑 個樣好搞笑 不過里奧大人成日都話我笑嘅時候係會縮哂膊頭 可能見到佢地太開心啦 哈哈 ~
番到屋企即沖涼 之後休息 lu ~
里奧大人今晚喺大陸同 d 妹妹 farewell 6 點半即走添呀 約我都唔會準時走囉 衰 不過佢 d 妹妹好好架 又做得嘢 但可惜大陸 office 要搬 仲要搬到老遠 所以 d 妹妹唔做喇 仲諗住里奧大人好夜先番添 估唔到 10 點幾就番到屋企 ~
等佢沖埋涼 同佢傾下計 睇下電視 12 點先瞓呀 ~
訂閱: 張貼留言 (Atom)


text:
Tuesday, July 21, 2009
Day 95 14 July 09
Midby 好naugthy呀!!! 佢一直都好地地, 我仲心底裡讚佢乖, 因為佢成個星期都好合作, 有時真係唔覺得佢一日喊過幾多次, 點知...今日係佢爸爸番香港既一日.我同埋我媽媽都好心急想知道Midby認唔認得Midby爸, 所以我媽媽都打左兩次電話比我地, 問下Midby點樣.本來我媽媽建議佢同埋奶奶, 姐姐帶埋Midby一齊去接機, 因為呢個係好難得既機會, 不過老爺就驚豬流感, 所以最後都取消呢個念頭.Midby爸就自己一個番屋企喇.
因為我要番學, 我就叫姐姐幫我影底Midby爸番屋企時, 抱Midby既情況.Midby爸就話Midby肯比佢抱喎...唔知Midby係認得定唔認得爸爸喇.Midby爸好辛苦咁...咁早起身, 又坐左兩個鐘飛機, 之後番到屋企食左小小野等一陣又出去law出世紙.我都估到佢會接我架喇, 我好開心, 一上完workshop就即刻走人, o係途中同Midby爸相遇, 不過佢面黑黑, 唔慣香港呢幾日既天氣, 相比昆明, 香港真係好熱架! 佢就最怕熱架喇, 所以面黑黑囉!
坐72x時佢都訓著呀! 之後番到屋企, 我見到奶奶o係kitchen 整緊d送, 佢即刻話Midby今日唔要麻麻呀, 好naughty 喎! 原來麻麻um佢訓時佢仲喊, 喊到好大聲唔停.麻麻仲話一放底佢, 佢就好大聲咁喊, 嚇到麻麻死!
唉! 明明以為based on Midby's routine, 我地o係佢想訓時law 條揹帶去揹佢就冇事, 點知...好似姐姐所講, 佢真係change change change 喇!
呢一晚Midby爸太累喇, 佢都唔理咁多, 食飽之後o係廳訓左...見到佢個樣醒時好辛苦咁樣, 我o個刻都好擔心, 以為佢咩事...
我仲以為佢o係昆明係好Happy, 唔記得左Midby媽同Midby仔tim!
Day 92 11 July 09
我覺得Midby係個幾有規率既bb.我唔知其他bb係唔係咁, 不過3個月大既佢, 每日已經好有規率咁生活.
1. 4個鐘飲1次人奶, 即係每日5次, 訓前同埋早餐就飲150ml, 其他時間就飲130ml.2. 每次飲完奶之後既1個鐘頭, 心情大好, 可以任你點"舞"佢, 放佢o係床仔一個人都冇問題, 佢會四周圍望下, 自己玩.如果我地同佢玩, 佢會笑, 有時仲會笑到kar kar 聲.
3. 飲完奶around 1個鐘頭就會嘈, 又未至於喊.因為佢累喇, 叫我地um佢訓.姐姐就用佢既印尼揹帶, 我就用我既sling.佢飲完奶最多頂到個幾鐘, 點樣都要訓一訓, 好準時.不過放佢o係床仔好易醒, 但係我地又唔想佢習慣比人抱住訓, 所以佢下午時會訓下醒下, 訓得唔長.咁樣都有個好處就係佢唔會訓得太飽, 到佢夜晚就會易d 訓著.
4. 到差唔多食奶時, 如果佢唔係訓左覺既, 係醒左既, 多數呢個時間同佢玩, 佢都唔係好理我地, 因為有d 眼訓加上又有d 餓, 佢會郁來郁去, 姐姐話佢o係度"exercise", 佢未至於會喊, 不過會有好多聲出, 好難令到佢安靜.
5. 到左好餓時, 即係差唔多要飲奶, 佢有時會喊, 有時會叫, 佢個樣好心急咁等支奶既來臨.佢而家知道, 我地抱住佢坐底, 放條紗巾o係佢頸度, 佢就會好心急, 打開個口等支奶.如果支奶未ready, 仲warm 緊, 佢就會喊架.但一當支奶放入佢口, 佢就大大口咁吸, 腳指爪住, 好肉緊咁去食奶.如果用chuchu母乳o個隻奶咀, 唔掃風既, 應該3分鐘之內食哂130ml.用chuchu 普通個奶咀, 就要10 mins, 不過最尾掃一次風就得.
6. 如是者重覆以上, 直到10點幾最後一餐喇.佢多數o係我地dinner time 呢段時間唔係好訓到, 可能我地番哂來, 又嘈, 又冇咩人理佢, 抱佢, 佢訓得唔好, 所以mood 唔靚, 會好多complaint.頭一個月佢o係我地dinner time時真係好難搞, 抱住佢都會complain.不過而家知道佢既pattern, 就係o係佢想訓之前已經用定揹帶, 令佢舒舒服服咁坐o係度訓, 佢就唔會喊喇.而家佢3個月, 已經唔會喊太多, 全日最難搞既就係8點幾到10點幾呢兩個hours.多數呢餐我地唔會等到4個鐘先比佢食, 會3個半, 又或是3個鐘9個字就比佢食, 因為佢唔訓, 郁來郁去, d energy 都consume 哂, 所以早小小比佢食, 唔想佢喊到拆天.飲完奶佢會好精神, 不過我地最多同佢玩一陣, 就會同佢去換尿片, 換條huggies 既M 比佢, 等佢舒服d 訓覺.之後brush the teeth, 姐姐去洗手, 用思詩樂同埋清水去洗佢個口腔, 之後就會熄燈架喇.熄燈時已經11點幾, 佢大約12點左右就會訓.
Friday, July 10, 2009
Day 91 10 July
Midby爸在昆明的一天
番左工成個月喇! Midby 亦都越來越大個, 越懂事, 唔怪得咁多媽媽都話, 唔想錯過bb既成長, 唔捨得番工.
如果唔係親身經歷, 都唔會體會到bb 原來真係成長得好快.呢幾日為左搞99日宴而睇番Midby第一個月好多相同video, 我發覺我真係好冇用, 竟然對佢出世之後o個幾個星期冇咩印象.究竟係我記性有問題, 定係bb真係太快大呢? 好在世上有videocam 既發明, 令我可以睇番佢之前既片段, 叫做唔太過有遺憾啦!
呢個星期由於Midby爸上左昆明, 媽咪出左來陪我地.其實我覺得冇左Midby爸夜晚o係屋企唔係太大問題, 好多時都係姐姐一個搞掂, 最多係我忙小小, o係姐姐做野時我睇住Midby.不過奶奶太緊張, 佢講到明如果我媽咪唔出來陪我地, 佢會擔心到訓唔著, 加上本身媽咪都緊張, 覺得屋企冇個男人o係度唔係咁好, 所以由Midby爸上左飛機o個日開始, 媽咪就o係度訓.
雖然都有好幾年冇同媽咪一齊生活, 但係始終都係媽咪, 有佢o係屋企, 好自己個心真係定d.我有呢個媽咪又係幾生修到.有佢o係度, 我幾乎唔洗照顧Midby, 可以做自己既野.不過我又驚Midby唔認我, 所以都會抽d 時間同佢玩.
番左工之後真係覺得少左好多時間陪Midby.番到屋企早既就6點, 之後好彩既, 時間就到就餵Midby, 之後又食晚飯喇, 食完又去沖涼之後又去pump 奶喇.話咁快又10點, Midby 呢個時間又要食奶, 多數呢餐由我餵, 但餵完同佢玩一陣都已經10點幾11點.之後姐姐就會um佢訓, 而我就上下網一陣又到12點喇.訓得一陣又夠4個幾鐘又pump 奶<---日日既生活就係咁喇.所以做一個working mother 一d 都唔易, 我已經好好彩, 有工人同屋企人幫, 都仲覺得辛苦, 請問邊度有d EQ 課程比我讀, 等我可以高d EQ呀?
等多幾日Midby爸就會番喇! 不過媽咪亦都唔會再o係度訓啦! 到時我又會再忙過喇!


text:
今個星期日係可口可樂健跑樂擧辦日子,我遲咗報名,所以無得參加.唯有到埸同啲friend打打氣.
我6點離開屋企,去到馬鞍山7點半鐘,點知班friend都重未到.好似我重緊張過佢哋咁
.
到8點14分,我個電話突然响起,咦?呢個號碼未見過嘅
?唔通打錯電話?一聽之下,原來係Blogger新地兄,佢話已經到咗現埸,著住件藍色衫同三個骨褲,揸住部長火,照睇好易搵啫!我哋喺網上都算熟噃,之不過從來未見過面啫!
諗番起啲粵語殘片,我係咪應該帶朶紅色襟花喺件衫度會易搵啲呢?講出嚟好似好好笑
,實際上當我落到運動埸,搵嚟搵去都搵到,唔係講笑!所以你哋第日如果約人第一次見面,真係要插朶花喺件衫度易認好多架!
結果都係搵唔到,最後要用電話聯系先至見到新地兄,聞名不如見面,新地兄穏重謙厚
,我真係要多多學習.隨即嚟張合照,以作紀念.
如果真係有咁大罐可樂就有排飲囉!
埸面都算熱鬧,有樂隊表演添!
比賽正式開始!
呢位黑人跑手係呢次賽事嘅冠軍,而外藉人士跑第三.
好多跑手都想佔番個前啲嘅位置
一如過往,跑第一名都係黑人,而新地兄公子跑得好快,喺前列份子,我班friend就玩玩吓,要過咗一個鐘先至返終點.
我之前報名參加,主要原因係我以為可口可樂讚助嘅比賽,應該以可樂為主,跟一般跑步比賽唔同,沿途水站會有可樂或者檸樂供應,你話幾咁正吖
!點知我啲
friend話水站供應嘅,全部都係蒸餾水嚟嘅.之前我報唔到名有少少失落
,以為損失咗一次咁有特色嘅比賽,一路跑一路有冰凍嘅可樂飲,原來我諗多咗,咁都無咁傷!


text:
2010年6月2日 星期三
東京唔夠喉之旅 - day 4 2010-06-02
今日我哋去市郊,我哋第一個目的地係深大寺.早餐後就搭JR站到新宿,再轉京王線到達調布市,去到調布已經見到好多鬼太郎嘅公仔,巴士又有,燈柱又有.果然係調布市嘅名物.
去 深大寺要再轉巴士,响巴士站等咗一陣就有車嘞.車程其實唔長,不過巴士行得好慢,所以差唔多半個鐘先到.深大寺最出名就係鬼太郎茶屋,雖然我哋唔係特別鐘 意鬼太郎,但响度映吓相都幾得意,再行埋d手信街,就入寺行吓,映吓相.見差唔多肚餓,就食 lunch.lunch 食呢到好出名嘅蕎麥麵,老實講,我就覺得呢餐好麻麻.食飽就去下一站,浸溫泉嘞.
由深大寺行去浸溫泉唔係太遠,要穿過民居,行咗大概十15分鐘就到嘞,不過點解咁靜嘅?原來今日休息?!真係好失望,唯有原路行番去深大寺再撘車到吉祥寺.
等巴士等咗半個鐘,坐巴士坐咗大半個鐘,摔之去到吉祥寺嘞,我哋行咗陣01city同無印,就向住井の頭公園行,沿路好多小舖,感覺幾優閒,但因浸唔到溫泉,覺得硬係嘥咗d時間咁,所以無乜心機再慢慢行,寧願爭取時間去上野買手信.
我 哋搭番JR落上野,到二木の果子買咗d零食做手信,就番池袋.今晚我哋食蟹放題,到池袋先到餐廳預約,再番酒店放低d嘢,休息一陣欣賞吓日落就出門口.由 於時間尚早,响東武行咗陣先去餐廳.去到餐廳發現有d唔妥,點解成8點一個客都無,嘅然嚟到,之前又預約咗就點都會响度.我哋一叫咗個放題,但原來所謂放 題只係任食蟹,但唔包括其他料理,d蟹咁高旦白質,齋食蟹個胃會好辛苦,加上d蟹好咸,食咗一轉已經唔想再食,好彩放題包一碗蟹粥,叫做好味d.我哋由8 點鐘坐低至9點零鐘埋單走人,除咗我地之外間舖一個客都無,可想而知呢間嘢幾唔惦,唔好以為呢餐平呀,埋單都要成1萬1千幾円,真係又貴又唔好食!食完飯 返酒店執行理,預備聽日走喇!
(day4 完)
張貼者: jacqueline 於 下午12:12
標籤: 2010-5 東京唔夠喉之旅
訂閱: 張貼留言 (Atom)


text:
第二朝9點起身響酒店食左個早餐﹗
之後又向澳門出發喇﹗
過埋關差唔多11點幾﹗我地又搭金紗車響金紗放低行李﹗
就響金紗搭車過去威尼斯人﹗又係唔洗錢gei﹗
我地行左一個鐘左右﹗我想講果條河真係整得好靚﹗
我完全唔覺自己響澳門﹗
不過唔明點解要俾人check ID lor﹗
I look so young?? You look like under 18.
我以為一個石Q傻點知試左幾次都係咁﹗搞到Justin有d嬲﹗><
其實Check都唔係問題,個問題係我無帶到ID﹗
我地玩左一陣老虎機就去官也街食野喇﹗
食左水Crab粥﹗同爆魚球﹗
個粥真係好甜﹗其實上次黎食果個都好味﹗
之後仲食左大菜糕,木糠布丁,豬扒包,埔撻,燕窩蛋撻﹗
食飽飽就返去金紗羅行李去永利check in﹗
永利酒店無high-tech野﹗張床都無昌安假日咁舒服﹗不過個view都幾好﹗
休息左一陣,Justin要睇波
之後我地就去左紅街市(當然都係無入到去啦﹗)
去左三盞燈﹗諗住食晚飯﹗(晏晝既時候聽到對面既3個女仔勁推介緬甸面)
書上面又介紹左一間﹗
咁我地就去試下啦﹗
我叫左撈面﹗Justin叫左湯面﹗
我果碗又酸個味又怪﹗(講真真係幾難食)
Justin果碗就無咩味﹗佢個樣似咖哩,不過係淡gei~~~~
最經典都係果碗連撈面一齊飲既湯﹗
你疆味ga﹗好難飲﹗
食左勁小就走喇﹗要飲一支可樂先舒服小小﹗
之後我地行去睇賽狗﹗
我地買左2場﹗笑到我死﹗
我地買既準則係佢有無減磅﹗hahahahahaha~~~
正一傻佬﹗
之後就搭車過去漁人碼頭﹗
好多野都close左﹗不過其實我上年去都無咩野行﹗
夜晚好似靚d﹗
我地仲行左新開既果部分﹗好多不同餐廳,我鍾意如此建築風格﹗
之後去返碼頭又搭人地既車去MGM(美高梅)
其實賭場都係千篇一律﹗
我地去門口影獅子既時候﹗有一樣好funny既事發生
Justin居然響macau都撞到個朋友﹗
最搞笑係佢個fd之前想約佢呢幾日去街﹗佢話唔得閒﹗
而家俾人知原來係去左macau﹗><
去完MGM就返去酒店﹗
又響Justin懷中睡著了﹗^ ^


text:
一早就起身返學﹗由朝早10點一直去到5點﹗
飲茶 @ 名都 with Emily & Prudence
好得意佢要自己出去羅野食﹗雖然有好多野都無,不過野食都OK好味﹗
係貴左小小﹗一個人一百蚊﹗不過好味唔緊要啦﹗
放學既時候Justin打黎﹗話佢而家響香港仔察館﹗
嚇死﹗
因為岩岩踢波對方輸好多﹗唔憤氣﹗打佢隊友﹗
一腳踢到流哂血﹗D人真係好恐怖﹗
好彩Justin無事﹗不過落口供落左3個幾鐘﹗
慘呀﹗
我無去搵佢就過左去旺角﹗學整蛋糕﹗
第一次正式去報名學整蛋糕﹗
開始都幾易﹗不過一到將成個蛋糕成個抆cream就大件事喇﹗
好難整到好smooth﹗又一高一低﹗最後都係阿Sir幫手搞掂﹗
整得太快好多時候都follow唔到﹗
最搞笑係個classrom好細﹗連洗手都要出去toilet洗﹗咁大家諗到個cake會有幾多料啦﹗不過我開門有用紙巾﹗其他人就唔知喇﹗
我太貪心,揀左最大粒既2粒士多碑利﹗但個cake好細﹗搞到有迫爆既感覺﹗
不過整體都ok gei﹗
Winnie第一時間同男朋友一齊食左﹗
佢話俾7分﹗hahahaha~~~我話有5分係俾阿Sir﹗
唔知點解心血來潮好想即刻就同Justin分享我既第一個蛋糕﹗
於是提議去佢度搵佢﹗(其實之前我都有諗過叫佢黎湊我,不過整完都8點幾﹗好似都係見一見)
但佢好理性咁叫我唔好﹗星期二先一齊食﹗
佢可能驚我唔開心﹗講左好多次好多次驚我支力﹗
講真真係有小小唔開心ga﹗因為覺得佢成日都好理性﹗
得人地一個係好任性﹗
不過我點解要整呢個蛋糕??因為我想我地2個開開心心咁食我整既蛋糕﹗
咁今日食,聽日食同後日食又有咩分別呢??
反而我而家咁強求要即刻同佢一齊食咪仲搞到唔知點咁﹗
本未倒置的傻婆﹗


text:
~~ Part 3 ~~
第 22 日
前一晚洗完 面無搽 skincare 就瞓左啦, 起身塊面都唔算好乾, 有出油鼻位令晒呀, 面珠就 ok, 唔乾唔係好油, 洗完面有少少乾, 都等左 1hr 先搽野, essence, lotion 份量搽多左少少.夜晚就用 toner 濕敷左一陣先搽 skincare, 塊面水份多左, 滑左呀, 呢幾日塊面都好鞋, 難得滑返.
第 24 日
今 日係用左呢個方法以黎, 皮膚最好既一日, 早幾日塊面真係好鞋, 死皮好厚咁, 噚晚敷左個 Ipsa clay mask + 美麗日記櫻花面膜, 噚晚搽 skincare 都唔覺太大分別, 但今朝潔面後抹 toner 時已覺塊面好滑好水潤, 可能水份夠, 連毛孔都細左 d, 上粉底都貼好多呀, 不過我都唔知點解, 可能呢排少左敷 mask, 一用效果就好明顯!!!
第 26 日
洗面後面珠位又乾返, 但鼻位出油量多左, 而且鼻尖位出左 d 紅紅地好硬既瘡, 面珠位洗面後有 d 拮拮地, 有 d 好實既粒粒, 又吱唔到喎, 額頭都多左暗粒.
第 28 日
情況同早兩日差唔多, 粒粒仍然有, 有時洗面, 會係鼻頭捽到 d 硬硬地既油脂粒出黎, 但都有紅既瘡, 面珠既粒粒仲係度, 今日化妝後仲有 d 痕添.
第 30 日
今日既皮膚都係差唔多啦, 粒粒好左 d, 但洗面後都係有 d 乾, 同埋敷 mask 後好似有少少敏感, d 粒粒又現左 d, 鞋鞋地咁.
總結 :
照 呢本書個方法終於過左一個月啦, 我覺得春夏天都幾好, 但冬天對我黎講實乾死, 之後都盡量減少 skincare step, 潔面後唔會立即搽保養品, 等 5-15mins 啦, 放假係屋企就可以唔搽 skincare 黎個"肌斷食", 加強皮膚既復原能力, 但濕度太低, 就未必做到啦.


text:
Friday, February 19, 2010
10個月既Midby
每當有長假期, 我都覺得我份工係唔錯既...因為我比其他人會多兩三日假期, 加埋星期六日, 好似放多成個星期咁, 最o岩我而家用來陪Midby
呢個新年假比我想像上安靜了! 因為婆婆同公公上左去照顧太公 (梅E番左大陸), 佢地由唔知年廿幾就上到年初五先番來, 所以我地年初一就冇去到婆婆同公公度了, 成日只係o係屋企
以往, 未有Midby時, 而我亞婆仍在生, 我地會初一番奶奶度, 有幾年我地會o係年三十就番去, o係度過夜, 同文智寧玩啤牌, 年初一就過埋我亞媽度, 到年初二就會去富善村之後就會出去我亞婆度...
呢個practice 都好多好多年都係一樣, 不過今年唔同了
今年唔同係因為亞婆已經唔o係度, 加上我亞媽又番左大陸, Midby既第一個新年變得好平靜, 好平靜
新年前幾日, 我同Midby爸買左套新衫比Midby, 就係paddington bear既one piece dress 同埋jacket
Midby爸見到佢地既男裝for babies時仲好興奮叫我買套比排骨仔著, Midby爸: 排骨仔著到咁大件衫時都唔o岩天氣啦!
年初一時, 姐姐放假, 早上十一點左右Midby爸就突然間著衫番工, 下午3點左右我就抱左Midby, 一個人去左IFC等Midby爸放工.
Midby爸話想初一出去行個大運, 我等爸爸時就餵Midby.一手law住個IFC balloon, 一手law奶瓶同揹住Midby, 真係好累, 呢1日同Midby行左citysuper, 好乖好乖呀! 我買左d面包, 比佢食, 佢對於任何新既食物都有興趣架啦, 所以平時佢食飯係咁就好了.
呢個年初一就係咁過左了!
到初二, 由於餵佢食10點o個餐搞又一陣喇, 爺爺麻麻又要等我地食開年飯, 我地好少有時call左taxi番大埔! Midby o係車上差唔多訓著時就到左廣福, 同佢食飽開年飯之後爸爸Make sleep, 佢既然訓左over 個幾鐘! 有時我真係懷疑係唔係我地屋企張床仔放o係廳令到佢唔係訓得太舒服, 佢次次入房訓都訓得好好!!
可能呢個holidays 我好多時間陪佢, 佢好跟我, 去到富善村見到咁多人時都係跟住我!
到初三我同Midby一早就上去大陸, 姐姐就冇放假, 加埋爺爺麻麻來睇住佢, 番到來佢話Midby識得錫錫呀! 佢錫本書上面隻狗仔呀!
好開心, 教Midby kiss 呢個動作都一陣子喇, 突然間佢做出來比我地睇!
我呢隻Midby仔, 唔naughty時係幾令我地鐘意既!
2 comments:
Midby Mum,ReplyDelete
我有D私人野想請教你的, 但係呢到好似做唔到私留, 有咩方法呢? 你生活易有Acc名嗎? 我可以私留比你, 因為facebook我已經搵唔返你.
- AnonymousFebruary 23, 2010 at 9:06 PM
EudoraReplyDelete
email me moomin_qq@yahoo.com! good news? heehee....
Midby mum


text:
我終於出左院返左出黎喇~
好多謝大家咁多日以黎既關心呀!因為Mommy要每日留係醫院陪我過夜,所以Daddy就要肩負起為大家匯報我每日情況既重任啦~ 「唔該Daddy!」
我出院後D燒就遠離左我喇~ 仲呢兩日都玩得好開心哩!
可能因為我玩得開心得滯~ Daddy同Mommy都唔記得幫我影番幾幅相俾大家睇下添!
今次入醫院我最驚既一樣野就係姑娘搞我隻手呀!可能因為第一日入去姑娘房種黃豆仔同抽血又無Daddy Mommy陪住既陰影喇~ 之後每次佢地要掂我隻手手我就會大喊,同個身都震哂呀~
不過呢!Daddy Mommy話都有D野係呢次入院之後我係叻左既~
第一就係宜家我無論要NG NG或者VV都會識得講喇~ 可能因為係醫院吊鹽水成日要VV,所以我不經不覺訓練到自己一急就講喇~ 我已經好多日無疴濕片片喇~ (訓覺時間除外)連Daddy都對我投以信心一票呢兩日俾我唔使著片片褲坐車車添呀!
第二樣就係唱歌歌囉~ 係醫院大部份時間我都時時刻刻自己係咁唱歌,或者自己係度作歌唱! 好多時仲唱到人地熄哂燈要訓覺我仲MAK大喉嚨唱,要Mommy係咁叫我細聲D...細聲D... 嘻嘻!
係呢度我想再一次多謝今次我入院好辛苦既Mommy(佢咁多日廿四小時咁照顧我),Daddy(佢返工日就一日黎三次,放假就朝八晚十咁陪我同Mommy),仲有爺爺,麻麻同Siti姐姐(佢地都係每日黎幾次,仲要係屋企煮定我既麥皮呀,粥仔呀,通粉呀)


text:
Jul 15, 2016 (Friday)
Jayden 6y3m2d
Jaylen 1y3m2d
今日真係最後一日返學啦,
真係要say goodbye啦!
Jayden由歲半讀到而家六歳幾,我好唔捨得呢!
今日,我叫Jayden帶番晒啲紀念冊返去俾同學仔,
之前有幾個同學仔俾左紀念冊俾Jayden ,
結果全部都係我寫嘅,
Jayden只係顏色筆寫左自己個名咁大把.
d紀念冊通常會問到有咩夢想,
咁我就問Jayden有咩夢想,
即係話佢嘅夢想就係想變成超人!
真係oh my god!
我昨晚臨瞓之前就印咗幾張相出嚟,
連同Thank you咭一齊,叫Jayden送俾老師.
學校老師昨日已經派返晒小朋友堂上嘅功課交勞作俾我哋,
當我收到嘅時候,
真係好開心呢!
其實我諗每一位家長收到自己小朋友嘅作品都會同我一樣咁開心,興奮.
每一份作品,都係小朋友成長嘅一部份.
Jayden一向都唔多鍾意畫畫同做勞作,
所以佢嘅作品係特別肉酸同特別醜樣,
哈哈哈.
不過無論點都好,
我都會返佢留起晒所有嘅作品,
等佢長大之後慢慢欣賞返自己細個嘅作品.
喺學校影完相之後,
我哋幾個家長同小朋友去咗會所飲茶,
傾計傾到好開心呢!
我深信我哋第日一定會約出嚟傾計飲茶食飯.
粒粒九月都會喺同一間幼稚園返學,
希望到時粒粒都會遇上好同學以及好老師啦!
溜冰之前影咗幾張相,
之前我係用個背囊裝Jayden對溜冰鞋嘅,
但發現屋企有個Nicholars and Bears嘅手抽袋冇用,
個袋啱啱裝得落對溜冰鞋,所以我就拎左個袋嚟裝鞋啦!Yeah!


text:
原來人粉真係去到邊都有…
話說今日去參加手機攝影班,只要有數碼相機或手機相機都得,去到就聽個講師教D common sense啦.之後到有條茂利攞部nikon D70出黎,響度問用DSLR得唔得,人地個個唔係手機就係傻瓜DC,呢條茂利就搬舊石頭出黎.我就唔信個講師連DSLR都唔知係咩,要特登攞出黎俾佢睇囉,擺明想show off啦.明明舊石頭連一皮野都未夠,有種攞部D2X加埋大砲出黎丫笨!不過show off呢樣野冇乜邊個唔鐘意,其實佢就咁攞出黎乜都唔講已經係一個好正派ge show off態度啦,亦都唔會令人覺得佢串,無奈佢要show off得硬膠我都冇辦法.
到左break個講師見到我部s2個樣比較pro少少就叫我出去幫手做示範,跟住我問個講師點解唔搵DSLR果條友,話佢pro D.可能個講師見到死膠利成個癡漢咁起勢同D女影相,費事阻住佢響度ABCD啦.我心就「never mind啦,唔通say no咩…」,就咁做左烈士.另外講師又請左另一個女學生出黎影,個氣氛勁尷囉.之後放D相入腦,show出來見到我個樣勁多暗瘡,條死膠利勁大聲話:「好大粒暗瘡呀!」全班即刻狂笑.挑那星!我D暗瘡大粒又關你膠事咩?慌死人地唔知自己冇品咁款,想人知自己冇家教咪大聲話自己冇家教囉,一早知你製膠廠出黎啦.洗唔洗請你食個橙咁呀?要就自己返鄉下種啦廢材.呢D人正一攞黎膠,不過見全班笑得咁開心,我唯有笑埋一份啦,反正又唔係big problem,咪忍下囉.
到左講D相save響邊度,見到人地D相size細,又響度扮白癡話:「D相咁細ge?」我真係乜火都黎埋!果條咁ge死廢材,明知呢度個個都用傻瓜野,有邊春個知咩係raw,又有邊春個知你舊石頭影到raw呀?你而家連張相size細都要串,你冇能野呀fa?冇人會知你串緊咩架…膠利.我就唔信你條人粉未用過傻瓜機,未影jpeg喇,不知所謂.
一個人無論你技術有幾好,D器材有幾高級,只要係人品差,我都唔會欣賞,當你係敗類.響呢個世界上high level過你ge人真係數極都數唔哂,要囂張驕傲你仲係言之過早.希望你可以及早發覺啦,人粉.
拿著DSLR的人粉 re-posted from Marco Symphony - MPLUSpaper at 05/12/05


text:
原帖由  西人堅  於 4/8/2016 12:14 AM 發表
我好X想 D 泛民 fans, 尤其是年輕果 d

解釋下比我聽出6選5席係做緊乜諗野

有合理解釋的話, 我會唔射落海 同埋唔叫人射落海
D fans 仲兜得到的話

[非建議撐泛民分析]主要係咖哩飯唔合作,4月定5月泛民見出選名單多提初選,但係新民主同盟黨內否決參與初選,變相無初選亦無意義,結果得司馬文改選港島,其他照去馬(雖然司馬文可能係唔夠提名先走)
新同盟唔初選可能以為佢啲本土主義真係有人撐
但係陳國強都係大隻講,佢又話6,7月會公開勸僞本土新同盟退選,如不服會採取行動阻止佢地參選,結果乜都無做
不過佢都慘,啲傘兵老友提名佢又反口改比梁耀忠結果唔夠提名
至於陳雲,梁天琦被勒令退出之後正常應該都當選,本民前同熱普城其實係一team,有留意既人唔會唔知,青年新政同熱普城.....其實熱狗唔少文章都批評青政,都唔當係自己人咁制,熱狗fans們都係.但係本民前又有啲合作關係,上次梁天琦參選話獲青年新政,今次plan b係青年新政...會唔會係見區選一役見青政有啲野睇所以用支隊去交涉下?所以梁天琦冇得跑,最大得益一定係陳雲,假設上次60000票全投本土,陳雲應該40000票,青政應該20000票,另外,咖哩飯肯定係0票
其實今次最大機會全敗應該係人力,上次投人力嗰啲只係投毓民同佢當時盟友既意念不是人力,快必141九成冇10000票,慢必應該有但贏機會渺茫


text:
其實睇咗日月報好多年,覺得佢幾正派,唔似有報紙咁,搞到個風月版有聲有色,但係又扮晒正義朋友.而且日月報記者嘅質素都唔錯,起碼唔會出現太多錯別字.不過最主要都係鍾意佢夠持平,立場唔會太偏頗.
對於我嚟講,一份報紙嘅持平立場最緊要,當然啦,社評除外.新聞背後嘅誰是誰非我自有判斷,絕對唔使報紙話我知,我需要嘅只係客觀如實嘅報導.喺呢方面,我對日月報一向都相當滿意.
不過呢幾年,唔知係咪要迎合市場,日月報竟然開始傾向所謂嘅民主陣營.最先淪陷嘅係副刊,埋晒不知所謂嘅白痴女人寫,只要係政府嘅就乜都鬧,但係又理據欠奉.好似嗰件黃X樂咁,我之前先喺一篇blog(由疏忽照顧兒童講起)裏面插過佢.另外仲有件陳X姿,因為早排有幾個打咗流感針嘅孕婦流產,就鬧政府草菅人命.唔通佢唔知道孕婦喺正常情況下都有機會流產?呢樣最緊要睇數據,佢唔信政府都應該信吓專家啦!
平日嘅副刊都仲好喇,星期日嘅副刊先至係重災區,直頭係俾民主聖鬥士霸佔晒.冇啱睇都算嘞,最離譜係斑友竟然將廢青嘅滋事行為(例如強佔馬路)美化同合理化.如果我係老闆,肯定第一時間炒咗個主編!其實副刊唔啱睇都冇乜大不了,最多咪唔睇,弊就弊在喺新聞版都出現立場偏頗嘅情況.
眾所周知,每年嘅64同71,警方同主辦單位公布嘅集會遊行人數都有好大出入,往往可以爭好幾倍.坊間普遍認為,將兩個數字加埋除二就應該比較中肯.後來港大民意研究同另一位港大學者都公布埋佢地嘅統計數字,竟然同警方公布嘅出奇咁吻合,真係令人跌晒眼鏡!公眾一向以為民主人士好有誠信,誰不知原來佢地嘅作大本領先係最耍家!
雖然吱聯會同民陣嘅作大技倆俾人插爆咗,但係日月報竟然仲一直用佢地公布嘅數字做新聞標題,簡直當讀者係白痴!曾經諗過寫信去日月報,質疑佢地憑乜理據採用咁誇張失實嘅數字嚟做新聞標題,但係一直都冇實行到.一來係因為自己太懶,不過最主要都係因為我鬧人就叻啫,要我正正經經寫封信就唔掂架喇.
照我估計,日月報採用作大數字,最可能嘅原因只有三個.第一,受編輯嘅政治立場影響.第二,作大數字更能吸引讀者.第三,想討好(或怕得罪)民主陣營同佢地嘅支持者.唔理係邊個原因都好,我都覺得好難接受.睇番今年71遊行報導嘅標題,雖然日月報已經糾正咗以往嘅錯誤,不過唔鬧吓就硬係覺得條氣頂住頂住!
作為「最具公信力」嘅中文報紙,日月報究竟有冇諗過佢嘅目標讀者會係邊類人?日月報冇風月版,馬經波經乏善足陳,娛樂版驚喜欠奉,財經版亦冇過人之處,究竟佢可以憑乜突圍呢?同人地鬥賣政治立場,鬥玩譁眾取寵?呢其他報紙已經玩到出神入化,日月報根本就同人地冇得揮,咪嘥氣啦!作為日月報長期讀者,我可以話俾佢知,我嘅要求好簡單,只要客觀如實報導就得嘞!
不過鬧還鬧,我暫時都仲未考慮轉睇其他報紙,因為根本就唔係咁多中文報紙可以做到我嘅簡單要求!唔通而家香港嘅傳媒生態真係咁,中立持平就冇市場?


text:
11/26/2011
Immortals 天魔戰神 (3D)
一向鍾意神話故事,怪力亂神既野都好吸引倒我,但呢套野只可以當作一套用幾個天神名做角色做既戲睇,同神話故事其實冇大關連.男主角 Thesus (提修斯)除左靚仔好打之外,成套戲佢都係行行企企,打交好多場面都好似就快比人打死咁滯,亦唔太知佢有咩吸引力連女先知 Phaedra 都自動獻身... 個神弓被搶,何解冇人想去搶番,就咁隨得反派 King Hyperion 拎黎放班 Titans (上次天神大戰敗方) 出黎?既然連個女先知都知把神弓可以放班 Titans 出黎亂世,點解班天神唔一早毀左個神弓?
最後一場,五個天神 (包括宙斯 Zeus) 着到成班金色聖鬥士聖矢咁打 Titans , 天神唔係應該有法力或者用魔法對打,何解都係打埋啲爛仔交?天神點解得五個?其他去晒瞓? 一早知拉倒個山封住 Titans 就打完,一就就封山咪得,駛咩死淨 Zeus 先咁做.Thesus 做左咩最後可以變做天神?仲有... 好多唔通既地方....
套戲女主角應該係女先知 Phaedra (一千零一夜女主角),但我反而覺得飾演 Athena (雅典娜女神)既 Isabel Lucas 好搶 (其實睇完呢段 youtube 差唔多睇晒 Isabel 戲中既戲份):
P.S.: 呢套係 3D, 我响 Mega Box UA 睇,但冇 3D 眼鏡派,係咪 UA 都取消左免費借用而必須自備?
3 comments:


text:
2011‧1‧15
春節遊園
呢期迪士尼賣點係 5週年加埋新年慶典
我地梗係要去支持下啦
談小姐仲set左個曲曲長髮去趁熱鬧tim
哇 魔術師mickey呀 真係好magic
阿ti今日好風騒 可能覺得自己打扮得靚卦
今年DISNEY嘅新年桔桔都好靚好CUTE
阿ti喺度影影下相
突然minnie衝過嚟 攬住阿ti
哇 真係好surprise呀 阿ti都呆左 開心到呆左
其他佈置同上年新年一樣咁滯 真夠"環保"
好得意嘅duffy又出嚟喇 今次著華服都好搞鬼
咁多張賀年相 呢張係阿ti最醒神嘅一張
下面都係5週年嘅佈置
都幾特別嘅
小兔titi出場 d途人都話佢好得意
5週年嘅精品都幾靚 但吸引唔到我地
反而買左一大袋過年嘅精品
有一套過年茶壺連茶杯好靚架 仲50% off
姑姐買左當賀年禮物比我地 thanks 姑姐
咁樣實際過送糖果
好想買5週年嘅紀念公仔呀
識得tima耐都知 tima最鐘意買minnie公仔 特別係 disney週年嘅special
可惜呢隻minnie唔靚呀 真係唔係好買得落
要讚嘅係d橱窗好靚呀!
拿 呢個lunar new year櫥窗係唔係超靚先
阿ti都好聽話咁影張相
喺木馬嗰度 有一班後生仔好鐘意阿ti呀
仲係咁同佢影相 阿ti仲比人拖嚟影tim 點樣影都唔嬲
兔年特別人物 就係alice裡面隻兔仔先生喇
成日話 "夠鐘喇 夠鐘喇"嗰個呢
去到小小世界 啱啱好報時
d公仔走晒出嚟 好得意
又係"環保"貨
阿ti見到偶像即刻衝過去 好冧咁叫 " 阿belle"
另外一邊
見到新嘅disney人物 魔髮奇緣嘅靚女主角呀
可惜次次去都排唔到
下次一定要去過 (嘻嘻 有藉口喇)
夢幻花園裡
阿ti今日嘅打扮應好受歡迎
你見隻隻公仔都攬住佢唔放就知
tigger同佢玩左好耐 又攬又錫
goofy就係唯一一隻冇同阿ti玩嘅人物
minnie都同阿ti玩左一陣
好多人排隊呀 所以拿拿聲影到一張就走lu
哈哈 dona:ld同daisy最誇張
未排到阿ti嗰陣 donald已經不停走過阿ti度
工作人員好多次拉返donald過去同人合照
到阿ti嗰陣 donald同daisy好似發左癲咁又攬又錫
全程肯定玩左7分鐘都有
拿 dondon攬
daisy又話要攬
正經合照喇
合照左好多張
donald 同daisy都唔肯放阿ti走
喺度研究對鞋
同佢傾計
唔比佢走! 圍攬一輪先
再逐個攬一次先比阿TI走
哈哈 阿TI今日真係好受人物們歡迎呢
未到5週年花車巡遊
我地食左D賀年美點 好得意 好好味
睇下作狀妹幾HIGH
好喇 飽飽就去睇巡遊LU
見到加販賣車好靚呀
5週年嘅花車巡遊 真係無得頂
靚到DUM DUM DUM一聲
特別係公主嗰架 好好好好好靚
公主著D裙都特別靚架
之後排隊同5週年嘅MICKEY MINNIE合照先
我地排第一呀 幾勁!
排左十分鐘都未見MICKET MINNIE嚟
悶悶地就周圍影下
嚟喇 拿MINNIE又嚟SURPRISE熱情抱抱
錫錫AGAIN
5週年 我地會ENCORE架
因為好多野都未影到呀! HEHEHE


text:
Thursday, 16 October 2014
第一次去海洋公園
呢日都仲係有點熱呀,所以都有少少辛苦,但就無我想像中咁多人.
我地兩點幾到達,包包成程車都好興奮唔訓覺,可能佢都知係去玩,仲有爺爺嫲嫲陪呢!結果就係去到無耐就訓左囉XD,佢啲睡覺timing完全錯晒呀~
第一次去海洋公園更係要喺門口影張相啦!
入到去,包包睡魔急call訓左, 我地就去睇熊貓
可能啲人太嘈,包包好快就醒左,同啲panda公仔影張相先,miss左真panda唯有介紹公仔panda佢識啦~
因為太熱嘅關係,我地決定坐海洋例車過對面山先.之後就搵間餐廳餵包包食粥仔.太熱6299都辛苦,大家都休息下食下野先 (其實我地好似無做過咩就要休息,哈哈)
忘記左影相啦~
之後就去睇企鵝,papa抱住包包睇,太多人我推住車仔只可遠觀.papa話包包睇得好開心!
包包好似好鍾意企鵝呢~
唔鍾意帶帽的小朋友
奶奶話好凍,所以好快就出去,去左坐觀影塔.同嫲嫲合照.嫲嫲錫到燶,幾攰都話要抱包包!
風景好靚呀!
之後就去海洋劇場,由於怕多人,早左25分鐘到.點知又唔多人喎,無太陽,有點海風好舒服呢~
包包呢個時候開始扭眼訓呀,到開場佢都無心機睇要訓覺,於是我就抱佢上返上面車仔訓,真可惜呀!
就喺包包訓左無耐,啲人就離場啦,原來依家海洋劇場好短,好快完場,6299都話無以前咁好睇喎!
包包訓左,我地就去左鯊魚館,唔知點解我覺得好似細左咁嘅!bb車唔入得,papa就同包包喺出面等.去完鯊魚館,大家去下toilet買下野飲,原來已經6點啦,所以就過返去對面山,包包又咁啱醒左,就決定坐鑬車.
包包豬一啲都唔驚呀,每當架吊車震一震時佢仲卡卡聲笑呢!天已黑,微風好舒服呀!
過去對面,影下相,玩左個轉轉,就去海洋館.
因為包場關係,勁少人,行得好舒服呀~
見咁少人,今日包包成日坐車仔,就畀佢落地行下,佢即刻勁興奮呀!
就係咁我地成7點先走,包包要趕住返屋企食dinner呀.喺車度包包又唔訓,但就食左好多面包,應該又攰又餓呢!可能包包太細,未係好enjoy,等佢大啲再黎過!
10 comments:
嘩,包場真係好好啊,至少冇咁多自由行啊 ^^ReplyDelete
包包好開心咁啊,可以等涼d 再去呢 ^^Replies
都係,如唔係包場我未必咁快同包包去Delete
好羨慕呀!包場,不過我今日去迪士尼都好正,無哂自由行咁!ReplyDeleteReplies
估唔到迪士尼都無晒自由行喎!Delete
包包同你同企鵝仔影嗰張相, 你兩母子真係好似樣呀~~~ReplyDelete
我好想去但驚好多人呀, 有得包場真係好呀!ReplyDeleteReplies
係呀,如果唔係包場我都未必咁快同包包去Delete
有得包場真係好,自己去好多自由人,諗起都唔想去ReplyDelete
包包過多半年去可能已經好興奮好鐘意D動物啦﹗


text:
2014年9月12日 星期五
節瓜甫 + 蒜芹肉碎炒銀針粉 + 青紅蘿蔔豬骨湯 ( 12-SEP-2014 )
( 12-SEP-2014 FRI )
今朝食芝腿治 其實想食多士 不過覺得奶油多好似仲肥咁 所以唔食喇 哈 ~
忙啦 今個星期老闆同阿 head 都出 trip 仲諗住可以 hea 過 點知忙足一星期 抖下都唔得 ~
本來想食 Flakes 架 但想比自己開心下 所以都係食酸辣米線 今次小辣又好辣喎 水準真係好唔穩定喇 好在我多數食小辣 唔係辣死我 ~
好喇 一早已經入定去 apple store website 諗住睇下訂唔訂到 iphone 6 啦 點知 點知 2 點 59 分個 mon 無啦啦閃閃下 咁要熄機啦 係咪咁邪呀 早唔閃遲唔閃 偏偏 2 點 59 分先閃 好在手機可以上網 不過都入唔到去 lu 同埋已經好快比人買哂 最搞笑我叫男同事幫我換 mon 佢話比佢 10 分鐘 因為 3 點 哈哈 不過佢都入唔到去 但佢朋友就買到囉 ~
忙呀忙 聽日 off 點都要做哂 d 嘢啦 ~
放工番屋企 7 點再打比里奧大人 問佢幾時可以番到香港 咁我先決定煮唔煮 ~
感恩里奧大人 7 點打黎話應該 9 點前可以番到屋企 咁我都等埋佢先食 因為晏晝食咗碗米線仲係好鬼飽 ~
是日懶餐 - 節瓜甫 + 蒜芹肉碎炒銀針粉 + 青紅蘿蔔豬骨湯
節瓜甫 - 唔想成日齋煮節瓜 所以煮節瓜甫 其實買咗 2 個節瓜架 不過今晚唔太餓 所以煮一個算喇 ~
蒜芹肉碎炒銀針粉 - 我好鍾意食蒜芹 但里奧大人話用黎炒銀針粉唔夾喎 韭菜又話唔夾 自己唔鍾意食就話唔夾 衰 不過我唔理啦 蒜芹韭菜都有益 樣樣都要食 d 咁先得家嘛 ~
青紅蘿蔔豬骨湯 - 媽咪煲架 但唔知點解硬要加陳皮 所以個湯都唔清甜囉 ~
喉嚨有 d 唔舒服 勁驚囉 呢排食辣嘢都係咁 唔通要我戒 嘩哈哈哈哈 ~
搞掂哂都 10 點 即沖涼喇 都係 11 點幾瞓 呢排瞓得唔太好 所以一到 11 點幾就好想瞓 但半夜又會醒咗 唉 ~
訂閱: 張貼留言 (Atom)


text:
其實兩公婆同一區番工真係幾好 因為可以一齊番工一齊食飯一齊放工 如果雙方都準時收工嘅話 同埋如果雙方鍾意咩都一齊嘅話
尋日好好彩咁可以同里奧大人一齊放工 番到屋企附近就啱啱好食 tea 時間喇
之後里奧大人 5 點就出門口探奶奶 之後再約朋友食飯 所以尋晚得我一個喺屋企呢
橫掂無電視睇 又唔想出街 所以要學人整下餅咁啦
好興奮咁打開材料盒 點知 2 盒麵粉 發粉 朱古力粒全部過哂期 簡直晴天霹靂呀 因為第一嘥哂 d 嘢 第二要特登去超市買過呀
再 check 多次雪柜仲有無快將過期嘅烘焙材料 發現朱古力磚同無鹽牛油月底到期 所以拿拿聲用埋去 所以就整咗 blog 友 MuiMuimui 嘅 brownies
一時間打亂哂陣腳 好在記得之前 blog 友 卡姑 係整餅高手 所以即刻打去問買咩粉整曲奇 好在都有一個好好嘅答案
買完麵粉 番到屋企先發覺唔記得買 baking powder 整 又要再落街買
番到屋企已經有 d 攰 好想放棄 但放軟緊牛油 我先繼續整咋
整到差唔多成 8 點先食嘢 不過得一個人 求其食方便得黎又自己鍾意嘅嘢就算喇
是日懶餐 - 牛油蒜蓉法包 + brownies
牛油蒜蓉法包 - 1 個人食哂 1 條法包 仲要狂加牛油同蒜蓉 食完個人漏到不得了 所以拿拿聲拖地消化一下呀 不過都於事無補
brownies - 估唔到焗起出黎咁大盤 真係有 d 驚 但估唔到又幾好味噃 濃濃嘅古古力真係好正 ( 其實我未食過 brownies ) 最可惜賣相唔多掂丫 無哂心機


text:
見里奧大人唔舒服 我個心仲唔舒服 又擔心喎 我覺得係呢排成日出街食 所以食得太雜 無哂營養 又無湯水 無埋抵抗能力 加上里奧大人工作壓力大 又唔夠時間休息 所以咁易比病菌打倒 噢 好可憐呀
就係因為里奧大人病咗 所以黎緊嘅將來我會發奮煮飯 煮到煮唔到為止
晏晝清清地 煲啖粥 加 d 陳皮絲 但唔知點解個粥會咁杰嘅 唔知係咪因為唔係用電飯煲煲粥呢
全日未停過 又要周不時摸下里奧大人有無標冷汗 搞到我呢日都精神緊張呀
是日晚餐 - 薑蔥雞肶 + 蕃茄薯仔魚湯
薑蔥雞肶 - 里奧大人想食薑 所以整薑蔥蓉 雞肶就咁蒸 放落電飯煲都蒸唔熟 又要開火再蒸 麻計煩
蕃茄薯仔魚湯 - 想醒胃 d 所以用 4 個蕃茄 + 1 個細薯仔 + 2 條紅衫魚 依家紅衫魚又貴咗咁 2條要 20蚊呀 不過有營養 點都要買嘅 最多食埋條魚去囉
我情願我有病 因為我唔想病會令佢辛苦 我病無所謂丫 唔食嘅話 體內仲有大量脂肪燃燒 工作壓力又唔大 留番第日做都得 但里奧大人一唔番工 手頭上嘅嘢都係佢做番 所以好慘呢
今朝早咗起身 所以去美心食早餐 食至愛嘅吉列魚柳腸仔厚多士 + 奶茶 ($21)
食到飽飽番菇場 又係忙到震 好充實呢
晏晝同里奧大人去公司附近食 lunch 食完可以快 d 番公司休息 基本上茶餐廳無咩嘢係唔油膩 所以清清地食粟米豬扒飯 + 熱檸檬菜蜜 ($37) 不過個汁超稀 無咩味 所以真係好清囉


text:
2015年8月6日星期四
Sushisalade
34 則留言:
嘩!咁都叫沙律!喺香港,我叫佢做碟頭飯喎!回覆刪除
究竟沙律定義係乜呢?回覆
西人有rice salad呢樣o野㗎.刪除
個飯要唔要落醋?回覆刪除回覆
我有落. 食譜都有落.rijstazijn就係米醋.刪除
即係撈飯, 混吉XXD回覆刪除回覆
唐人叫撈冷飯,西人係rice salad.刪除
真係似撈飯喎~回覆刪除回覆
唐人叫撈冷飯,西人係rice salad.刪除
天氣熱食正喎回覆刪除回覆
e+又熱過,真係唔想煮.刪除
壽司沙律? 有呢D野架咩???回覆刪除回覆
西人有rice salad呢樣o野刪除
壽司沙律好食,似食凍左嘅炒飯.回覆刪除
rice salad 我都啱架回覆刪除回覆
rice salad我都OK刪除
唔捲嘅壽司,其實你都係想偷懶啫 :D回覆刪除
btw,啲飯可撈啲日本嘅rice seasoning,仲好味 :p回覆
你識睇荷蘭文咩? 小心配錯料呀.回覆刪除回覆
識德文可以估到荷蘭文五六成㗎.刪除
中文譯名: 冷飯 菜 汁 .回覆刪除
用紫菜捲埋又可以成為手卷回覆刪除
可能係有人捲唔到壽司,留番啲蘇州C就當沙律咯…嘻嘻!回覆刪除回覆
可能for啲唔識捲但係又想食嘅人整.刪除
夏天o岩晒 !回覆刪除


text:
今期抽居屋既時間又到啦!交左張表格等於俾自己一個希望,日復日為追唔上通漲既人工做到天昏地暗,一生人用上三分之二既時間工作,花光所有錢,只為有個真正屬於自己既小窩居.
昨日lunch同隊友們去左天才表演既慶功宴,講開買樓,似乎自己對達成呢個目標係最遙遙無期.當然,佢地三個係名牌大學出身,一入職已經係我而家人工既幾級跳,呢個後天因素唯有怪當初自己讀書唔夠努力,唔可以順順利利讀完中七直入大學,去選讀爭崩頭搵到錢既科.
之不過先天因素呢?就係屋企人既幫助,好似其中一個隊友咁,佢踏入廿字頭無耐就結婚.結左婚同家人一齊住?定租屋住?原來間屋係家人一早買落,俾左佢兩公婆住.慳左呢一筆,難怪佢太太唔洗煮飯晚晚出街食,個個星期去銅鑼灣「大濕平」,又係尖沙咀既美容常客,搵萬幾蚊買花戴啦.
羨慕?我又唔嚮往呢種生活.不過現實係,你無自己既屋,日日捱騾仔有排未儲到首期既話,份工幾惡頂你都要忍!想搵多啲,有人會用積蓄做生意或者投資,香港愈來愈多打工仔跳出黎,有為金錢亦有為夢想,你又有無盡善既計劃同埋膽量呢?我自問無生意頭腦,但係依然有唔少途徑可以搵多兩個錢,睇你願唔願意訓少啲,用知識或者勞力去換取早啲買到樓既時間.
如果屋企仲租緊樓既打工仔,生活就更艱難,本人正正係其中一份子,無底黑洞食晒啲錢.業主喜歡唔續約就唔續約,又要搵屋住就屋企人返工地點,睇租計住食飯錢,而且搬一次屋小小地都要洗一筆.
所以千萬唔好俾老闆知道你有呢樣煩惱,否則會進一步俾佢「食住上」,佢就知道就算得閒送兩隻黑鑊俾你,逼你晚晚加班,你為住份糧,係未搵到新工點都會忍氣吞聲.
每日放左工,唔靈活既腦筋加上受完氣既心情,只想同喜歡既人係自己舒適既屋企充充電,希望呢個奢想唔好離我太遠.
香港既打工仔,辛苦了.


text:
2016年5月14日星期六
懶人版自製麵筋
以前我都試過自己搓粉洗麵筋,不過要做好多功夫先得少少麵筋,而且要浪費好多麵粉,玩咗幾次就無繼續.
是日試下懶人版自製麵筋,呢啲係麩質蛋白粉.
逐少逐少加入清水搓,直至麵團唔再吸水,呢個就係麵筋.
用剪刀剪一小塊,放入油內中火炸到金黃.
咁就有一堆炸麵筋啦.
跟住拎去炆,我整咗兩種口味.
呢個係咖喱味.
呢個係酸齋.
放涼雪凍,用嚟做晚餐嘅配菜.
食味聽日分享.
23 則留言:
的確好好嘥工夫,回覆刪除
喺好似傳統麵筋,叻叻♡♡
唔喺扮嗰啲,不倫不類@@回覆
用呢個方法係方便好多,之前自己搓粉洗麵筋,要兩日先搞掂刪除
已經好耐無食個呢家野回覆刪除回覆
呢個要自己整先有得食刪除
係好簡單喎呢個方法!新鮮自己整麵筋一定無出面買咁有時有大浸油益味!回覆刪除回覆
呢個好方便呀,而且我哋係無麵筋賣嘅,所以想食一定要自己整刪除
其實你的做法…好耐之前我都有這樣整過,嗰種麵粉好似叫 gluten flour ,我唔知有冇記錯?回覆刪除
我想問你嗰啲粉英文點叫呀!回覆
係呀,你無記錯,亦都叫做vital wheat gluten刪除
普通麵粉可唔可以用呢個方法整呢?回覆刪除回覆
唔可以,因為普通麵粉嘅starch成份好高,但係整麵筋係要好高gluten嘅粉,所以要用呢種去除咗大部份starch嘅麵粉刪除
請問這裡用左幾多g 粉? 兩樣都想食.回覆刪除回覆
酸齋味就食得多,咖哩味都係第一次見,學到野,下次試下先!👏😋回覆刪除回覆
仲有豉油齋,都可以試下刪除
我大鄉里,不知有呢種粉.回覆刪除回覆
通常洋人素食者會鍾意買呢種粉刪除
你講到好似好容易咁,我以前試過,攪到好多油煙呢回覆刪除回覆
冇乜油煙喎,麵糰無油脂無肉汁,炸嘅時候通常唔會好多油煙,只要火唔太大就可以刪除
我未見過呢隻粉喎. 我都好想整麵筋嚟煮炆齋, 但學你話齋用麵粉個方法多功夫又嘥粉, 所以到依家都係未整過.回覆刪除回覆
通常洋人素食者會鍾意買呢種粉,我試過自己搓粉洗麵筋,1kg麵粉最後得返啲啲,大部分都嘥咗,而且用咗我兩日時間同好多水刪除
原來麵筋係咁樣整.....回覆刪除回覆
呢個係方便嘅方法囉,仲有傳統用水慢慢洗走啲starch嘅方法刪除


text:
愛,係世界上最大嘅動力.愛,亦都係世界上最Powerful (大力量) 嘅嘢.愛,更加係每個人响成長階段裏面最需要嘅.想小朋友願意多啲同身邊嘅人合作?想小朋友接受自己嘅錯?同想小朋友樂意改善自己?不妨可以試下將懲罰包裝成愛~
將懲罰包裝成愛嘅例子
2) 如果打爛咗屋企嘢,就要用零用錢賠返.
發生事件:小朋友有日响屋企裏面玩波,仲打爛咗個杯.
爸爸講:「聽住~ 我好以你為榮,因為呢啲事好少發生.但你知道屋企嘅規矩咖啦~ 個波我要鎖起兩日.而個杯會响你零用錢度扣.不過你要記住,我以你為榮,因為呢啲事好少發生.」
小朋友多數會覺得自己係抵罰同樂意下次再做好啲.因為佢地知道佢地付出咗嘅努力,爹啲媽咪係見到嘅.
如果相反,家長只係鬧佢地,沒收個波同扣佢地零用錢,小朋友嗰腦裏面只會諗:“我以前一直都好努力去遵守咖,只係今次一次之嘛~” 佢未必覺得自己抵罰之餘,仲好大機會會埋怨爹啲媽咪嘅做法同屋企嘅規矩.
其實好多時家長懲罰小朋友都唔係想令佢地感覺到被傷害,只係想教好佢地.直接畀小朋友感受到背後嗰份愛,黎得更簡單,更直接同可以更有效.愛,關懷同包容都係每個人所需要嘅嘢.如果小朋友响屋企裏面感受唔到愛,到大少少,佢地嘅內心就會驅使佢地出去搵內心一直缺乏嘅愛.而好多問題,就會因為咁樣而產生.問題源頭好多時唔係因為爹啲媽咪唔愛佢地,只係佢地感受唔到愛.所以知道小朋友嘅 Primary Love Language (主要情感語言) ,同不停用佢地嘅 Love Language 去令佢地感受到愛,不停打爆佢地嘅 Emotional Love Tank (情感愛池) 係好最要~ [The Five Love Languages (5種情感語言)]


text:
路線:屯門站>青山寺>青山發射站>菠蘿山>稔灣路>下白泥
全長:12.5 km
時間:4小時20分
對上一次行青山時好似已經係年幾前了,既然上星期去完蚺蛇尖,今個星期就一於去行下青山啦.作為香港三尖之中最高嘅青山,有583米高,比起最尖嘅蚺蛇仲要高百幾米.不過如果講難度,青山應該可以話係三尖之中最好行.只要原路由青山徑上落,全程都有石級,唔會跣亦唔洗爬,交通仲好方便添(座西鐵就到)
如果覺得原路上落冇乜癮,可以考慮行埋去白泥影日落,不過由青山去白泥嘅路比較爛同崎嶇,要予留足夠時間
Total descent: -975 m
座西鐵去到屯門站,由A出口落去杯渡路
出站之後轉右直行
過馬路之後繼沿杯渡路行
經過左邊嘅建安站,可以見到今日目標青山發射站
行到街尾轉右,跟住就會見到行人天橋
經天橋過對面馬路
落橋之後直行,橫過輕鐵車軌沿青雲路行
再行冇耐會經過青雲站.如果由元朗過嚟可以考慮座輕鐵
由青雲站再行前,去到呢個路口轉右
之後直行,去到街尾再轉左
轉左之後行前少少,喺前面個路口轉右上山
由呢條斜路上去
呢條係單線双程路,不過好少會有車經過
呢段路都幾斜嘅
路邊神壇
繼續上
就快到青山寺了
過咗牌坊之後要再行一段斜路
直行上樓梯就可以入去青山寺,如果唔入寺可以靠左繼續沿車路上山
今日時間多,入去寺到八掛下先
門廊入面有四尊神像,應該係門神之類
原來青山寺呢到地方都幾大,有好多一間間細廟,連骨灰龕都有
天氣熱到爆,狗狗都懶洋洋喺到訓
古老嘅建築,屋頂有龍
青山寺依山而建,沿寺入面嘅樓梯上山,有其他小彿塔同彿像.呢到就有個多仔彿
不二法門?真係有個咁嘅地方😮
充滿彿教色彩嘅布帆
有部份地方日久失修,成間屋淨低兩塊牆
頂佢個肺,一行出嚟呢到真係比佢嚇一嚇,無啦啦放兩個紙版人喺到做乜呢
離開青山寺,由前面條樓梯繼續上山.如果先前唔入青山寺沿馬路行,一樣係會上到嚟呢個樓梯口嘅
沿樓梯上會見呢個亭
跟住繞過亭後面繼續行
一路上樓梯,留意右邊呢個位.轉右上去
呢條路唔太起眼,個牌有細細隻字寫住”青山徑”
開始時係靚路
跟住呢段樓梯有少少不規則
再上多一段開始有少少爛
有個觀景台可以影張相先
雖然未夠高,但個view都有啲野睇
開始接近山頂,路都越來越爛
最後一段,到山頂了
山頂嘅石亭,上面寫住”韓陵片石”
拿拿林上去發射站先
發現奇怪嘅植物,好似好好食咁.不過鮮色嘅野果可能有毒,自已又唔係神農氏,都係影張相就算.講到尾行山都唔應該去攪啲花草樹木嘅,愛護大自然吖嘛
青山頂嘅三角測量柱
掃張全景,雖然冇乜陽光,但今日能見度好高,連香港島同 IFC 都望得到
今日抬住佢上山,但只係影咗兩張相
除咗屯門,發射站嘅另一邊可以望到深圳同蛇口
見到咁嘅雲,予計今日日落應該都會好靚
再換個角度,行去另一個山頭可以見到機場,同成日都比雲包住嘅大東鳯凰
影飽相,係時候要趕去白泥睇日落
續 part-2


text:
2014年4月2日 星期三
蕃茄洋蔥豬柳 + 瑤柱燜節瓜 ( 2-APR-2014 )
( 2-APR-2014 WED )
天黑黑又落雨 真係無咩 mood 喇 ~
食完早餐諗住走 點知原來渠王坐喺隔離枱 咁傾多兩句我都走喇 因為無落雨嘛 ~
菇場忙啦 忙到 lunch time 做到個人好攰 雖然落緊雨 不過都出去行下 順便去埋銀行換提款卡同入票 估唔到銀行無人 第一次咁快搞掂呢 之後食牛什米 再行下商場 又買到條洗水 legging 咁都有收穫 實在太開心喇 ~
仍然忙啦 放工都未做完 留番聽日做喇 因為真係好鬼攰囉 ~
唔駛買餸勁開心啦 咁去萬寧買嘢 點知番到上屋企先醒起要買龜苓膏比里奧大人 所以又要落番去買 嗚 ~
番到屋企即燉肉汁 之後就預備晚餐喇 里奧大人 9 點先放工 所以叫我食先 食完抖陣就沖涼 舒服哂 ~
是日晚餐 - 蕃茄洋蔥豬柳 + 瑤柱燜節瓜
蕃茄洋蔥豬柳 - 今次買 $15 梅頭 不過都覺得好鬼多 但一樣係 overcook 勁 所以里奧大人話食到好攰 呵呵 ~
瑤柱燜節瓜 - 媽咪之前浸咗 d 瑤柱比我 不過浸得好淋 我真係唔鍾意食囉 所以要快快食埋佢 今次落得多水 所以燜耐咗 d 節瓜好淋呀 慘 里奧大人仲衰 話連節瓜都煮到 overcook 我同佢講話夠未呀 佢話我鍾意聽意見家嘛 所以咪講出黎囉 超 ~
其實依家多數睇 2 集心計 不過依家電視壞壞地 睇到對眼好攰 所以睇 1 集算喇 今日勁攰 10 點 45 分自己瞓先 lu ~
2 則留言:
好耐好耐好耐冇見overcook四之之之~ 你幾好嗎 我b佐好多日完全冇時間上網呀 嗚~ 仲慘過你overcook回覆刪除
而家個大老闆仲變態呀 唔准我地skype, 企喺人地位講嘢, 連着咩衫都理埋囉 又要我地早15分鍾番工 真係冇樹搵樹嚟做 痴鬼線呀 希望佢唔好再諗啲變態嘢出嚟喇 好難頂架嘛
買梅頭都煮到overcook又奇怪喎 你有冇鬆下啲肉先煎呀 又或者喺個邊位切幾刀可能會好啲
我都好多好多日冇煮飯喇...勁想食蕃茄洋葱汁呀 咬你 走喇..又要做嘢回覆
四小木 早啦 真係好耐無見喇 哈哈 ~刪除
妳又好 b 呀 又都唔惹小架依家 忙起上黎真係網都唔想上呀 因為真係好攰 ~
妳個大老闆都好恐怖喎 着咩衫都管 ?! 佢應該真係好得閒定啦 ~
下 我無鬆下 d 梅頭肉架 原來要鬆架 真係唔知呢 唔該哂四小木呀 ~
妳大住個肚就唔好煮啦 好攰架 妳要養足精神呀 ~


text:
炒麵 - 材料有蟹柳 / 芝士腸 / 韭菜 / 韭王 媽咪用咗 1 斤麵餅 所以剩番好多 呢個麵其實無咩味 好在媽咪之前自己整咗 XO 醬 用黎送麵當堂好味哂
炸雞扒 - 完全唔掂 媽咪仲話凍咗之後會脆 @.@ 我同媽咪講以後唔好再炸嘢 真係好難食 妳辛苦時我又辛苦 @.@
炒通菜 - 今次比工人炒啦 明明話要落腐乳 點知無落 唉 @.@
油炸鬼 x 3 / 鹹煎餅 / 牛脷酥 - 食唔哂 之得唔買咁多啦
( 18-JUL-2013 THU )
今朝里奧大人喺九龍灣見客 所以佢又特登早 d 起身陪我食早餐 好開心呢 ~
菇場忙咗陣呀 之後又開始 hea 過喇 正 ~
尋晚又特登整多個雞肉睇扁意粉做 lunch box 點知 d 餸又食唔哂 之後唔煎條雞肉腸啦 咁樣唔駛咁飽嘛 ~
里奧大人 3 點幾見完客就番屋企做嘢 不過佢好多嘢做 所以唔陪我去媽咪屋企 但我都照番 應承咗媽咪嘛 同埋佢咁多嘢做都唔得閒理我 咁我陪媽咪好過呢 ~
媽咪今晚煲粥 所以我放工去買油炸鬼 家姐媽咪鍾意食架 不過唔會特登買黎食啦 所以媽咪一話煲粥 我就第一時間話買油炸鬼 佢地幾鬼開心呀 哈 ~
今餐食粥炒麵都超級勁飽 我真係連生果都食唔落呀 ~
媽咪又買咗龍眼比我 好在今晚唔駛拎湯 唔係又好鬼重呢 ~
同家姐 8 點半走喇 我又勁飽 陪唔到里奧大人食嘢 所以去大家樂買叉燒四寶飯比佢 可以喺屋企舒舒服服咁食 最好不過啦 ~
飲埋中藥就即沖涼喇 今晚雖然無落雨 但好攰呀 都唔出去徑步 lu ~


text:
其實之前果兩個月媽媽已經開始留意住d 幼稚園o既報名資料同埋開始填form 報名~
踏入10月更加係正式開始面試o既時間~
要進入更高級別o既作戰狀態!! (我指我自己) fighting!!
呢個年代唔好再相信咩"有教無類", it's impossible~~
乜都要爭, 已經冇左啱年齡報名比錢就有書讀呢支歌仔唱!!
無論名校村校都要interview, 而收生標準係得學校先知, 你interview做晒所有o野都未必收, 又喊又lur 地又唔一定唔收!!
有家姐阿哥讀緊名幼名小一定好過你interview時駛出渾身解數
填form 時已經覺得幾funny, 2歲人仔, 問佢有咩特長 , 技能? 問佢平時最鐘意咩網頁 ? 唉, 呢個咩世界?!
呢個game 咁難玩都要玩咖喇, 媽媽唯有希望自己玩得開心d 投入d, 唔好比小齊壓力~
雖然有d無聊, 但媽媽真係會為左小齊去interview 著咩衫而煩心~
係咪好搞笑 ?
因為佢係白紙一張o黎咖, 冇resume 冇portfolio, 能夠o係interview 時impress到老師o既除左臨場發揮 (which is highly unpredictable) 之外就只有"樣" 吧~~
雖然以貌取人並不可取, 不過o係呢個奶都未戒o既階段, 除左睇樣我真係唔知短短幾分鐘o既interview可以睇到d 咩??!!
爸爸話我舊年同小齊考n班時著得"太靚"! 我都冇諗咁多, 剩係想著得整齊斯文咁去見識下, 反正未in之前已經決定返n 班唔係必需, 考到同考唔到都唔係最重要, 最重要係吸收經驗為今年備戰! 所以到最後媽媽的確冇take到offer(因為唔係最心儀), 小齊就留o係屋企hea一年~ 返下pg 算啦~
睇返舊年d interview look先真係覺得小齊大個左好多~